
Evoluţia începe de la cunoaşterea de sine. 
Prin lectură, pornim într-o călătorie 
inspre sine, pentru ca apoi să găsim 
starea de impăcare şi echilibrul 
interior. Introspectiv îşi propune 
să ofere cititorului cărți-reper 
din domeniile spiritualicăşii, psihologiei 
și dezvoltării personale. 

obiectivelor 

INTRODUCERE. DIFERITELE CATEGORII DE TIMP 


Preţuiești viața? Atunci nu risipi timpul, căci din timp este făcută 
viața! 


BENJAMIN FRANKLIN 


Trăim vremuri extraordinare. Niciodată în istorie nu au existat mai 
multe posibilități de a face atâtea lucruri diferite și de a-ţi realiza atât 
de multe obiective ca acum. 

Astăzi putem trăi mai mult și mai bine decât orice altă generaţie 
dinaintea noastră. Progresele înregistrate în domeniul medicinei și al 
vârste de 80 sau 90, poate chiar 100 de ani, mult mai mult decât și-a 
imaginat omenirea vreodată. 

Însă, cu toate aceste oportunităţi de succes, de prosperitate, de 
viață lungă și fericire, probabil că simţi și tu ce simt majoritatea 
oamenilor: ai multe de făcut și prea puţin timp. 

Din cauza creșterii explozive a volumului de informaţii, 
a tehnologiei și a competiţiei, ritmul schimbării s-a accelerat aproape 
dincolo de capacitatea ta de a ţine pasul. 

În ziua de astăzi, este necesară o nouă modalitate de gândire a 
timpului, în special a categoriilor diferite de timp din viaţă. 

Considerăm că trebuie să începi să abordezi diferit timpul necesar 
fiecărei activităţi și responsabilități din viaţa ta, dacă dorești să obţii 
cele mai bune rezultate în tot ceea ce faci. 

Ai nevoie de un anumit gen de timp pentru stabilirea scopurilor și 
luarea deciziilor cu privire la ceea ce vrei să faci în viaţă și de un cu 
totul alt gen de timp necesar pentru stabilirea priorităţilor, 
concentrarea asupra sarcinilor de importanţă deosebită și pentru a 
face lucrurile până la capăt. 

Îţi trebuie o anumită categorie de timp pentru interacţiune, 
comunicare, negociere și administrare și o altă categorie de timp pe 


care să-l petreci acasă cu familia și în relaţiile cele mai importante. 
Aceste categorii diferite de timp sunt adesea ca uleiul cu apa; nu 
se amestecă prea ușor. 
Orice încercare de a folosi un gen greşit de timp într-un sector 
nepotrivit al vieţii va conduce la frustrare, eșec și ineficiență. 


Calitatea vieții tale 


? 


Calitatea vieții tale este în mare măsură determinată de calitatea 
managementului timpului. Însă managementul timpului înseamnă, de 
fapt, managementul personal, managementul vieții. Este 
managementul propriei persoane. Dacă nu deții controlul în mod 
adecvat asupra timpului, este dificil să controlezi orice altceva. 

Din fericire, până și cea mai bogată și mai de succes persoană din 
lume are la dispoziţie aceleași 24 de ore pe care le ai și tu. Diferenţa 
dintre oamenii de succes și cei care nu au succes este aceea că primii, 
uneori chiar cu un potenţial mai scăzut și cu mai puţine oportunităţi, 
reușesc adesea cu mult mai mult decât ceilalți pentru simplul fapt că 
își folosesc timpul mai bine și mai eficient. 

Abilitatea ta cel mai bine plătită și cea mai importantă este cea de a 
gândi, atât înainte de a acţiona, cât și în timpul acţiunii. Este 
capacitatea de a alege ce este mai important și ce este mai puţin 
important. 

Psihologii susțin că nivelul stimei de sine — cât de mult te 
apreciezi și te respecţi — este principala unitate de măsurare a 
gradului de mulțumire în orice domeniu al vieţii. Cheia unei stime 
de sine ridicate o reprezintă un sentiment de autoeficiență — 
încrederea că îţi poţi controla viaţa, îţi poţi îndeplini ţelurile, îţi poţi 
realiza sarcinile și poţi obţine rezultatele care se așteaptă de la tine, 
dar și pe care tu le aștepți de la tine însuți. 

Activul financiar cel mai de preţ pe care îl deţii este capacitatea 
de a câștiga bani. Este capacitatea ta de a obţine rezultate pentru 
care oamenii te vor plăti. La rândul lor, aceste rezultate sunt, în mare 


parte, determinate de modul în care îţi folosești timpul atunci când 
muncești, dar și înainte și după orele de muncă. 

Thomas Edison a scris cândva: „A gândi este cea mai grea muncă 
existentă, de aceea majoritatea oamenilor preferă să moară decât să 
gândească“. 

Modul în care îţi gândești timpul, precum și diferitele modalităţi 
în care îl folosești îți determină, în mare măsură, eficienţa și calitatea 
fiecărui domeniu al vieții. 


Oprește-te și gândește 


Majoritatea oamenilor trăiesc într-un mod reacție-răspuns. Când se 
întâmplă ceva în preajma lor, reacționează imediat, automat, fără să 
gândească, devenind sclavii momentului sau ai ultimului apel de pe 
smartphone sau de pe computer. 

Pentru a prelua controlul asupra timpului și asupra vieţii tale 
trebuie să te oprești și să gândești înainte de a reacţiona sau 
răspunde. Tu ești cel care trebuie să găsească genul de timp și de 
comportament necesar în fiecare moment, pentru ca ulterior să 
răspunzi adecvat la situația dată. 

Istoricul britanic Arnold Toynbee a câștigat Premiul Nobel pentru 
lucrarea sa de referinţă în 12 volume Studiu asupra istoriei. Această 
serie de volume a studiat cursul ascensiunii și al declinului a 23 de 
mari civilizații sau imperii pe parcursul celor 2 500 de ani de istorie 
înregistrată prin documente. Constatarea sa a fost că există un ciclu 
previzibil pe care un imperiu îl parcurge, de la începuturi până la 
prăbușire. 

Toynbee a propus ideea de „teorie a istoriei de tip provocare și 
răspuns“. A demonstrat că fiecare mare civilizaţie a început modest, 
uneori ca trib sau comunitate sătească, pentru ca prin reacţii eficiente 
repetate la provocări exterioare, de obicei triburi războinice și alte 
comunități umane potrivnice, grupul în discuţie să continue să crească 
și să se extindă până când a ajuns să domine suprafeţe întinse de 
pământ în diferite părți ale lumii. 


Imperiul Mongol, de exemplu, cel mai mare ca suprafață din istorie, 
a început cu trei persoane — Temujin, mama sa, Hoelun, și fratele său 
mai mic, după ce un alt trib mongol a ras de pe faţa pământului restul 
satului lor. Pornind de la acest umil început, Temujin, care ulterior a 
devenit cunoscut sub numele de Ginghis Han, „Războinicul perfect“, a 
extins Imperiul Mongol de la Marea Japoniei până în China, India, 
mare parte a Rusiei și Orientul Mijlociu, ajungând la Marea 
Mediterană și la Dunăre. 


Alegerile și deciziile sunt totul 


Tot astfel stau lucrurile și în cazul tău și al vieţii tale. Atât timp cât 
răspunzi eficient la provocările continue ale vieţii de zi cu zi și ale 
celei profesionale, continui să crești, să devii mai inteligent, mai 
capabil, să tinzi către îndeplinirea potenţialului maxim. 

Mai mult decât orice, succesul, atât pe termen scurt, cât și pe 
termen lung, va fi în mare parte determinat de modul în care 
reacționezi la dificultăţile inevitabile și la provocările vieţii cotidiene. 
Acest mod se numește capacitate de răspuns, abilitatea de a 
răspunde eficient la cerințele continue și uneori contradictorii de 
folosire a timpului pe care îl ai la dispoziţie. 

Citind această carte vei învăța unele dintre cele mai eficiente 
principii de management al timpului și de utilizare a acestuia 
descoperite vreodată, acele tehnici și strategii practicate de cei mai 
de succes și mai fericiți membri ai societăţii noastre. 

Prin practicarea acestor metode și tehnici îți vei lua viaţa și timpul 
în propriile mâini și vei obține mai mult în următorul an decât obțin 
mulți oameni în câţiva ani, sau chiar într-o viaţă. 

Când îţi vei analiza cu mai mare atenţie situaţia prezentă și vei 
învăţa modalități mai eficiente de a gestiona diferite evenimente, la 
momente diferite, cu abordări diferite, vei gândi cu mai mare 
claritate și vei reacționa cu mult mai mare încredere decât oricând în 
trecut. 


1. Timpul pentru planificarea strategică și 
stabilirea obiectivelor 


Una singură este calitatea pe care trebuie să o aibă cineva pentru a 
câștiga, și anume stabilirea definitivă a scopului, cunoaşterea a ceea ce 
dorește și o dorință arzătoare de a realiza acel lucru. 


NAPOLEON HILL 


Unul dintre cele mai importante genuri de timp din viaţă este cel 
petrecut gândind, luând decizii și planificând cum să obţii ceea ce îţi 
dorești cu adevărat în viaţă. 

Cel mai relevant exemplu de risipire a timpului este pornirea la 
drum fără scopuri clare, specifice. Mulţi oameni își risipesc cei mai 
productivi ani ai vieţii reacționând și răspunzând la ceea ce se petrece 
în jurul lor; investesc timp în a realiza scopurile altora, fără să-și 
rezerve măcar o parte din acest timp pentru a-și clarifica ce anume își 
doresc pentru propria persoană. 

Există şi o zicală: „Înainte să faci ceva, trebuie să faci altceva mai 


A (d 


întâi". 

Înainte de a porni pe drumul marii aventuri a vieții, trebuie să 
hotărăști unde anume ai dori să ajungi. Veştile bune sunt că până 
acum nu au existat niciodată în istorie mai multe oportunități de a-ți 
atinge scopurile decât acum. Însă doar tu poţi decide ce anume vrei. 

Care este diferența dintre bogați și săraci? Una dintre explicații este 
că aproximativ 85% dintre oamenii bogați au un singur mare scop, 
pentru care lucrează tot timpul. Doar 3% dintre cei săraci au un scop 
și, în cel mai bun caz, lucrează pentru el ocazional. 


1% spre deosebire de 99% 


În prezent există mari controverse cu privire la diferenţele dintre cei 
1% și restul oamenilor. Se spune că acei 1% controlează sau deţin mai 
multă bogăţie decât restul de 99% la un loc. Statistica aceasta însă nu 
este exactă. 


Marea diferență de bogăţie existentă în societate se situează, de 
fapt, între cei 3% din top și ceilalți 97%. Și cum majoritatea 
oamenilor pornesc în viață cu foarte puţin sau chiar cu nimic, 
adevărata întrebare ar trebui să fie „Cum a fost posibil ca acești 3% să 
înceapă cu nimic și să aibă atât de mult succes în decurs de una sau 
două generații?“ 

Răspunsul este cât se poate de simplu. Cei 3% au scopuri și 
planuri clare, scrise, la care lucrează în fiecare zi. Știu foarte bine 
cine sunt, ce doresc și încotro se îndreaptă. Au o schiţă, o hartă care 
îi ghidează mai repede și cu mai mare acuratețe către scopul de a 
obține sănătate, fericire, prosperitate și bogăţie, pe când majoritatea 
oamenilor se chinuie o viață întreagă să obțină un astfel de ghid. 

Rezultatul faptului că au scopuri bine definite, scrise este că 
irosesc mult mai puţin timp decât alții cu același nivel de inteligență 
sau de educaţie. Cei care au planuri și țeluri scrise câștigă și 
acumulează, în medie, de zece ori mai mult decât alţii cu același nivel 
de inteligenţă și de educație. 


Claritatea este totul 


Există o povestire despre un vânător care merge la marginea unei 
păduri, închide ochii și ţintește la întâmplare înspre copaci. Apoi se 
întoarce către prietenul său și spune: „Sper să iasă ceva bun din treaba 
asta!“ 

Din păcate, acesta este modul în care-și trăiesc viaţa mult prea mulţi 
oameni. Se aruncă în viaţă ca un câine după mașina care trece pe 
stradă, rareori prinzând câte ceva. Majoritatea oamenilor trec prin 
viață fără scopuri, făcând și ei ce pot mai bine, sperând că li se va 
întâmpla ceva bun. Însă speranţa nu este strategie. Este rețeta pentru 
eșec, dacă nu chiar pentru dezastru. 

Pentru a obţine maximumul de la timpul tău, pentru a te bucura de 
cea mai mare cantitate și calitate a bogățiilor și a recompenselor, 
trebuie să-ţi aloci periodic timp pentru a te gândi la scopuri, mai ales 
în perioadele de turbulență sau de schimbări rapide. Trebuie să fii 


orientat către ţintă, să-ţi stabilești țeluri, să-ţi faci planuri, să-ţi 
organizezi viaţa în jurul lucrurilor pe care vrei cu adevărat să le faci 
sau să le ai. Aceasta este cea mai importantă unealtă de management 
al timpului. 

Pentru stabilirea scopurilor și planificarea strategică trebuie să faci 
un pas în spate, să-ţi iei timp liber, departe de întreruperi și 
distrageri. Apoi să-ți pui mai multe întrebări esenţiale pentru a te 
asigura că ceea ce faci în exterior este în concordanţă cu ceea ce ești 
tu în interiorul tău şi în armonie cu ceea ce vrei cu adevărat să 
realizezi în viaţă. 


Priveşte în tine 


Prima întrebare pe care trebuie să ţi-o pui este „Cine sunt?“ 
Răspunsurile la această întrebare îți vor dezvălui modul în care te 
vezi — imaginea de sine —, persoana care crezi tu că ești. Având în 
vedere că toate comportamentele tale exterioare sunt întotdeauna în 
concordanţă cu modul în care te vezi sau te descrii în interior, acest 
răspuns îţi va dezvălui extrem de multe despre propria persoană. 

La intrarea templului lui Apollo din Delphi, în Grecia antică, 
stătea scris „Omule, cunoaște-te pe tine însuţi“. Acesta este punctul 
de plecare pe drumul înţelepciunii. 

Socrate a spus: „Viaţa negândită nu merită trăită“. Dacă nu-ţi aloci 
regulat timpul necesar pentru a-ţi examina viața și a te asigura că știi 
clar care-ţi sunt obiectivele și că acestea nu s-au schimbat între timp, 
vei trăi, fără să-ţi dai seama, în modul reacție-răspuns, acţionând 
impulsiv și adesea dansând cum îţi cântă alţii. 

Începe această analiză a scopurilor prin a-ţi da seama că eşti unic 
și potenţial extraordinar. Nu a existat niciodată și probabil că nu va 
exista vreodată cineva exact ca tine. Fii tu însuți; toți ceilalți sunt deja 
luaţi. 

Eşti o combinaţie specială și complexă de cunoaștere, experienţă, 
educaţie, talent, capacitate, interese speciale, emoţii, dorinţe și 


temeri. Mai mult, începând din copilărie ai avut o serie complexă de 
experienţe care te-au transformat în persoana care ești astăzi. 

Deţii puncte forte și capacităţi speciale și te-ai născut cu 
capacitatea de a fi extraordinar de bun la un anumit lucru, la mai 
multe, poate. Marea responsabilitate faţă de tine, dar și față de 
ceilalți este să găsești acea misiune specială pentru care ai venit pe 
această lume. Trebuie să-ți clarifici viziunea, scopul vieţii, dorința 
inimii. 


Fă ceea ce îţi place cu adevărat 


Una dintre cele mai importante sarcini în viaţă este aceea de a găsi 
ceva ce-ţi place cu adevărat să faci, pentru ca apoi să-ţi concentrezi 
toată energia în a deveni extraordinar de bun la realizarea acelui 
lucru. 

De-a lungul vieţii adulte și al carierei, este necesar să-ți adresezi o 
serie de întrebări și să răspunzi la ele. Pe măsură ce trece timpul și 
câștigi experiență, răspunsurile la aceste întrebări se vor schimba. 
Însă trebuie să ai răspunsuri clare și să fii dispus să le schimbi pe 
măsură ce obţii mai multe informații. 

Începe prin a presupune că nu ai limite. Imaginează-ţi că ai putea 
avea o baghetă magică și că ţi-ai putea face viaţa ideală în toate 
modurile posibile. Întreabă-te: 

1. Ce îmi doresc eu mult să fac cu viaţa mea? 

2, Ce îmi doresc eu mult, mult să fac cu viaţa mea? 

3, Ce îmi doresc eu mult, mult, mult de tot să fac cu viaţa mea? 


Cheia o reprezintă a treia întrebare, cea cu „mult, mult, mult de 
tot“ Ea te determină să sapi adânc în tine, să lași deoparte 
răspunsurile superficiale legate de bani și de succes și îți oferă adesea 
răspunsul pe care l-ai căutat. Astfel începi să-ţi descoperi potenţialul 
deplin. 


Planificarea strategică personală 


Companiile de succes investesc extrem de mult timp și bani pentru a 
dezvolta planuri strategice pentru afacerile lor. Este vorba despre 
obiective bine gândite și despre planuri pe care le folosesc pentru a 
obţine mai mult succes și o profitabilitate mai mare pe pieţele 
competitive. 

Tot astfel și noi avem nevoie de un plan strategic personal, ca să ne 
asigurăm că realizăm cât mai mult în timp cât mai scurt, lăsând în 
urmă cât mai puţine greșeli. 

În planificarea strategică personală există patru întrebări de bază 
pe care trebuie să ţi le adresezi în mod regulat: 

1. Unde mă situez acum în viaţă? Ce ai realizat până acum? Ce 
valoare financiară ai? Ce fel de familie ai? Care este gradul tău de 
sănătate și nivelul condiţiei tale fizice? 

2. Cum am ajuns unde sunt acum? Care au fost alegerile și 
deciziile din trecut care au creat viaţa ta de acum? Ce anume 
poartă răspunderea pentru succesul tău de până acum? Care a 
fost motivul pentru pașii înapoi? 

3, Unde vreau să ajung în viitor? ldealizează și imaginează-ţi un 
viitor perfect. Proiectează în viitor cinci ani și imaginează-ţi că 
viaţa ta este extraordinară în toate privinţele. Cum ar arăta? În ce 
mod ar fi diferită de viaţa ta de acum? 

4. Cum pot ajunge, de unde sunt acum, acolo unde vreau să fiu? 
Care sunt lucrurile pe care le-ai putea face, începând de acum, 
pentru a-ţi crea viitorul perfect? 


Claritatea este cel mai bun prieten posibil. Planificarea strategică 
personală necesită, în primul rând, stabilirea unor scopuri clare, 
scrise, iar în al doilea rând, examinarea cu mare atenţie a diferitelor 
moduri și strategii pe care le-am putea implementa pentru a le 
obţine. 


Majoritatea oamenilor vor să câștige mulţi bani făcând ceea ce le 
place, reușind astfel să obţină, în cele din urmă, independenţa 
financiară. Însă doar un procent mic din populaţie va realiza acest 
obiectiv comun. De ce? 


Prima generaţie de bogați 


Numai în Statele Unite există mai mult de zece milioane de milionari, 
dintre care peste 80% și-au obţinut singuri averea. În lume există 
aproape 2 000 de miliardari, dintre care două treimi au ajuns acolo 
prin propriile puteri. Toţi aceștia sunt indivizi care au pornit de la zero 
și au ajuns să aibă succes financiar într-o viață de muncă, dacă nu 
chiar într-o perioadă mai scurtă. De ce nu și tu? 

Există multe moduri diferite de a-ţi atinge obiectivele privitoare la 
un venit ridicat, la independenţă financiară sau chiar la bogăţie. 

Cea mai frecventă cale către succesul financiar este 
antreprenoriatul, capacitatea de a porni şi de a construi o afacere de 
succes. În ziua de astăzi, este mult mai ușor să pornești o afacere și să 
fii primul care oferă un produs sau un serviciu decât în orice altă 
perioadă din istorie. Ai nevoie de mai puţin de 24 de ore pentru a-ţi 
înregistra firma, a-ţi crea site-ul și a începe să funcţionezi. 

Mulţi oameni își câștigă independenţa financiară specializându-se și 
devenind extraordinar de buni în domeniile lor de activitate, lucrând 
pentru altă companie și fiind plătiți foarte bine, desigur. Lucrează 
pentru altcineva și avansează prin muncă, ajungând de-a lungul anilor 
să câștige din ce în ce mai mult. 

Zece la sută dintre milionari sunt profesioniști, adică medici, 
avocaţi, arhitecți, contabili, ingineri sau au alte profesii cu înaltă 
calificare. Au muncit din greu mult timp, au obţinut rezultate 
extraordinare, au câștigat reputaţie și, în cele din urmă, au ajuns să fie 
plătiți foarte bine. 

Poţi alege calea antreprenoriatului și a construirii unei afaceri 
proprii sau poţi alege să lucrezi pentru o altă companie, în special 
pentru una cu potenţial ridicat, care abia își începe activitatea. Te poţi 


specializa și poţi deveni foarte bun în ceea ce faci. Există mai multe 
moduri diferite de a deveni un om de succes. 


Ascultă-ți instinctul 


Poţi alege diferite căi, în funcţie de personalitate, aptitudini, 
temperament și ceea ce îți place cu adevărat. Vestea bună este că nu 
există doar o singură cale către succes. Milioane de oameni se 
descurcă extraordinar în plan financiar lucrând pentru altcineva sau 
specializându-se, sau combinând cele două modalităţi. Alţii devin 
oameni de succes în afaceri sau ca antreprenori prin stăpânirea unei 
mari varietăţi de competenţe. Alţii întreprind mai multe acţiuni. Încep 
propria afacere și se specializează apoi în a deveni foarte performanțţi 
în oferirea unui serviciu sau dezvoltarea unui produs pe care și-l 
doresc mulți și pentru care aceștia sunt și dispuși să plătească. 

Claritatea reprezintă probabil 95% din succes. Cu cât îţi este mai 
clar cine ești și ce vrei să faci, cu atât este mai ușor să reușești, în 
aproape orice condiţii sau circumstanţe. 

Thomas Carlyle a scris: „Cine nu are țeluri clare face progrese mici 
oricât de lin i-ar fi drumul, însă cine are scopuri clare progresează 
chiar și pe calea cea mai anevoioasă“. 

Când îţi aloci suficient timp pentru a te opri să te gândești la ceea 
ce îți dorești cu adevărat și la modul în care ai putea obţine acel 
lucru, este posibil să economisești ani de muncă grea în care să faci 
pași când înainte, când înapoi, înregistrând astfel doar progrese 
mici. Uită greșelile trecutului și concentrează-te asupra viitorului. 
Un proverb turcesc spune: „Indiferent cât ai parcurs pe un drum 
greșit, întoarce-te'. 


Factorul inteligență 


Umoristul american Josh Billings a spus cândva: „Nu ceea ce știe un 
om îi face acestuia rău, ci ceea ce știe și nu e adevărat“. 

Când eram mic, profesorii și părinţii îmi repetau încontinuu că 
dacă nu iau note bune, dacă nu termin liceul, dacă nu merg la 


facultate, nu voi avea succes în viaţă. Și i-am crezut. Când am ratat 
absolvirea liceului, m-am resemnat să efectuez o serie de munci 
fizice grele. Câţiva ani am spălat vase, am săpat șanțuri, am lucrat în 
fabrici, dintre care unele de cherestea, și uneori am dormit în 
mașină. 

Până într-o zi când, frustrat fiind la vederea atâtor oameni de 
succes în jurul meu, dintre care mulți mult mai tineri ca mine, am 
început să-mi pun semne de întrebare cu privire la concepţiile mele 
despre succes și despre eșec. Am început să mă întreb: „De ce unii 
oameni au mai mult succes decât alții?“ 

Ceea ce am aflat m-a surprins profund. Am descoperit că relaţia 
dintre succes și educaţia superioară, inteligenţă, notele bune, 
proveniența dintr-o familie bogată sau chiar abilităţile înnăscute este 
cât se poate de firavă. 

Inteligența a fost identificată ca fiind o calitate importantă a 
oamenilor de succes din fiecare domeniu. Cercetări aprofundate au 
demonstrat însă că mulţi oameni de succes nu au un coeficient de 
inteligenţă excepţional, nici note deosebite în școală. Este adevărat că 
au o inteligenţă peste medie, însă nu sunt genii. 


Un mod de acţiune 


Experții au conchis că inteligenţa este mai mult „un mod de acţiune“, 
nu este reprezentată de notele bune sau de coeficientul de inteligență 
ridicat. Și atunci, ce anume este un mod inteligent de acţiune? 
Răspunsul este simplu: acţionezi inteligent atunci când faci ceva ce te 
îndreaptă către unul dintre scopurile pe care ţi le-ai propus. Acţionezi 
neinteligent atunci când faci un anumit lucru care nu te îndreaptă 
către ceea ce spui că dorești să realizezi. 

În seminarele mele predau o tehnică extrem de simplă, despre 
care promit că dublează veniturile oricărei persoane din sală. 
O denumesc „Metoda A/B“. 

lată cum funcţionează: îți împarţi toate sarcinile și activităţile în 
două categorii, sarcinile A și sarcinile B. Activităţile A sunt acelea 


care te apropie de scopurile pe care susţii că vrei cu adevărat să le 
atingi. Sunt țeluri precum să ai mai mult succes în domeniul tău de 
activitate, să câştigi mai mult, să-ţi petreci mai mult timp cu familia 
și prietenii și să te bucuri de o stare de sănătate optimă. 

Activităţile de tip B sunt cele care nu te îndreaptă spre aceste 
scopuri sau, chiar mai rău, te îndepărtează de ele. 

lată regula care îți schimbă viața: Fă doar sarcinile A. 

Impune-ţi să faci doar acele sarcini care îţi îmbogăţesc viaţa și îţi 
sporesc munca și care îți dau sentimentul că avansezi către obţinerea 
lucrurilor pe care ţi le dorești și către devenirea persoanei care vrei să 
fii. 

Această strategie simplă te va face capabil să-ți dublezi și chiar să-ți 
triplezi productivitatea, performanța şi rezultatele în lunile care 
urmează. 

Cel mai important este că, atunci când vei lucra pentru telurile tale 
cele mai importante, vei avea sentimentul că ai câştigat, că 
progresezi, că ești mai fericit și mai împlinit. Stima de sine va crește. 
Te vei respecta mai mult și vei fi mai mândru de ceea ce ești. 

Mai mult, atunci când lucrezi la cele mai importante sarcini și 
obiective și le finalizezi, câștigi respectul, prețuirea și admiraţia 
tuturor celor din jur. Devii în scurt timp unul dintre oamenii cei mai 
de preţ ai organizaţiei din care faci parte. 


Formula stabilirii și îndeplinirii obiectivelor 


Există o formulă sau o rețetă simplă, dar puternică, în şapte pași, 
pentru îndeplinirea obiectivelor, pe care o poţi învăţa și aplica tot 
restul vieţii. Am predat această formulă la mai mult de un milion de 
persoane din Statele Unite și Canada, precum și din alte 72 de ţări. 
De-a lungul anilor, nenumărate persoane m-au abordat sau mi-au 
scris prin e-mail, spunând aproape aceleași cuvinte mereu: „Mi-aţi 
schimbat viața; m-aţi făcut bogat“. Și, întotdeauna, în centru au stat 
obiectivele. 


Primul pas: Decide ce anume vrei de fapt. Majoritatea oamenilor 
nu o fac. Fii exact. Obiectivele ar trebui să fie atât de clare încât să le 
poţi explica unui copil de șase ani, iar acesta să le poată explica la 
rândul lui unui alt copil de șase ani. Mai mult, copilul trebuie să fie 
capabil să aprecieze cât de aproape ești de obiectivele tale, pentru că 
sunt atât de clare și de simple. 

Una dintre cele mai mari greșeli ale oamenilor este aceea de a 
considera că deja au obiective, când, de fapt, nu au decât fantezii. Ca 
exercițiu, când îmi întreb auditoriul dacă toţi cei prezenţi au obiective, 
toți ridică fără excepţie mâna și afirmă „Da“. 

Apoi le cer să-mi dea exemple de obiective. Strigă exemple 
precum „Vreau să fiu fericit“ sau „Vreau să fiu bogat“ sau „Vreau să 
călătoresc“ sau „Vreau să am o viaţă de familie armonioasă“. 

Acestea însă nu sunt obiective. Sunt fantezii și iluzii comune 
tuturor oamenilor. Sunt speranţe și visuri, cum are toată lumea. Nu 
sunt obiective clare, specifice, asupra realizării cărora să te poţi 
concentra în fiecare zi. Nu-ţi poate spune nimeni cât de aproape ești 
de realizarea acestor visuri sau dorinţe. 


Scrie-le 


Pasul al doilea: Scrie-ţi obiectivele. Doar 3% dintre adulți au obiective 
scrise și pare că toţi cei din jurul lor lucrează pentru a le aduce la 
îndeplinire. Acei 3% câștigă în medie de zece ori mai mult decât 
persoanele fără obiective scrise. De îndată ce ţi-ai formulat scopul în 
scris, fă-l măsurabil. Atașează-i un număr, astfel încât altcineva să îţi 
poată spune cât de aproape ești de îndeplinirea lui. 

Există o regulă care spune așa: dacă vrei să ai succes, fă astfel încât 
fiecare obiectiv și activitate să fie măsurabile; însă dacă vrei să fii 
bogat, fă astfel încât fiecare obiectiv și activitate să fie măsurabile din 
punct de vedere financiar. 

Într-un studiu recent de management, pentru care s-au adunat 
cercetările a 150 de oameni de știință ce au analizat mii de companii 
din peste 20 de ţări, s-a descoperit că erau trei factori responsabili 


pentru mai mult de 80% din succesul în afaceri: scopuri și obiective 
clare; valori clare; termene-limită clare. 

Nu uita că nu poţi lovi o ţintă pe care n-o vezi. Când ai scopuri 
clare și îți poţi măsura progresul, vei avansa mult mai mult și mai 
rapid decât în orice alt mod. 


Când vrei să le obţii? 


Pasul al treilea: Stabilește-ţi un termen-limită. Decide exact când vrei 
să atingi un anumit obiectiv. Dacă este un obiectiv pe termen lung, 
împarte-l în ani, luni, săptămâni sau chiar zile. Unele dintre 
personalităţile cele mai de succes pe care le cunosc împart, de 
exemplu, un obiectiv pe zece ani în obiective pe cinci ani, pe un an, pe 
o lună, până la activităţile zilnice. Apoi se disciplinează pentru a 
realiza una sau două dintre aceste activităţi în fiecare zi. 

Dar dacă nu reușești să îţi îndeplinești obiectivul până la termenul- 
limită pe care ţi l-ai stabilit iniţial? Simplu, mai stabilește un termen- 
limită, și încă unul, și încă unul, și din nou unul, dacă este necesar. 
Când îţi stabilești primul termen-limită, acesta va fi stabilit pe baza 
tuturor informaţiilor pe care le ai la momentul respectiv. Însă factorii 
externi se pot modifica. Poate interveni o criză economică, se poate 
prăbuși prețul petrolului, care determină schimbări majore în 
domeniul de activitate sau în industria în care activezi. Când intervine 
ceva care îţi strică planificarea, stabilește un nou termen-limită. Nu 
există scopuri obiective  nerezonabile; doar  termene-limită 
nerezonabile. 


Gândește pe hârtie 


Pasul al patrulea: Întocmeşte o listă cu tot ce consideri că este 
necesar a fi făcut pentru a-ţi îndeplini scopul. Pe măsură ce îţi vin idei 
cu privire la ce este de făcut sau de învăţat, sau la oameni cu care ai 
putea lua legătura, adaugă totul la listă. Continuă să scrii până când 
lista este completă, până nu te mai poţi gândi la nimic altceva de 
adăugat. 


Pasul al cincilea: Organizează-ţi lista în secvențe; fă-ţi o listă 
structurată pe puncte și ordonează sarcinile pornind de la ceea ce 
trebuie făcut inițial pentru a-ţi atinge scopul, continuând apoi cu 
ceea ce trebuie realizat ulterior și tot așa până la ultimul pas de 
urmat pentru a-ţi realiza acel scop. 

Îţi poţi organiza lista și după priorităţi. Care este cel mai important 
element de pe listă? Care este al doilea lucru ca importanţă? 
Amintește-ţi regula 80/20, potrivit căreia 80% din succes este 
determinat de 20% din lucrurile pe care le faci. Adesea lucrul cel mai 
valoros și mai important pe care îl faci în viaţă, care poate decide 80% 
din succesul obţinut, este stabilirea unui anumit obiectiv și întocmirea 
unui plan pentru a-l atinge. 

Lista de activităţi, organizate în secvențe sau în funcţie de 
priorităţi, devine plan. Cu un obiectiv scris și cu planul aferent, te 
situezi înaintea celor 97% dintre adulţii aflaţi în câmpul muncii în 
prezent. Vei obține mai mult succes, mai rapid ca niciodată, iar cei 
din jur vor fi adesea uimiţi. 


Orientează-te spre acţiune 


Pasul al șaselea: Acţionează conform planului. Fă ceva. Fă orice. Dar 
pornește la drum. Fă primul pas. Întotdeauna primul pas este vizibil. 
Întotdeauna știm ce este de făcut la început. 

Când ai făcut primul pas către obiectiv, cel mai greu pas dintre 
toate, vei primi trei beneficii imediate. În primul rând, vei vedea 
imediat reacţiile, ceea ce îți va facilita schimbarea direcţiei dacă va fi 
nevoie. În al doilea rând, vei primi mai multe idei cu privire la 
îmbunătăţirea sau suplimentarea acţiunilor care ar trebui făcute 
pentru a-ţi realiza scopul. În al treilea rând, te vei simţi inundat de 
încrederea în propriile forțe și de stimă de sine. Te vei simţi mai 
puternic și îţi vei controla mai bine viaţa. Vei obţine toate aceste trei 
beneficii doar prin simplul fapt că vei începe să acţionezi, să faci 
primul pas în sensul îndeplinirii obiectivului. 


Pasul al şaptelea: Este posibil ca acesta să fie cel mai important 
pas. Îţi va revoluţiona viaţa, în foarte scurt timp. Este simplu: în 
fiecare zi, fă ceva care să te aducă mai aproape de scopul cel mai 
important. Șapte zile pe săptămână, 365 de zile pe an, fă ceva, mai 
complex sau mai simplu, care să te aducă măcar cu un pas mai 
aproape de obiectivul propus. 

Când faci ceva în fiecare zi, activezi ceea ce se numește principiul 
impulsului, unul dintre cele mai importante principii ale succesului. 
Acest principiu, care se bazează pe legea inerției a lui Isaac Newton, 
afirmă că este necesară o cantitate enormă de energie pentru a pune 
un corp în mișcare, însă energia necesară pentru a păstra acel corp în 
mișcare este cu mult mai mică. Gândește-te cât este de greu să 
împingi o mașină oprită. Efortul implicat pentru a urni mașina din loc 
este enorm, însă ulterior este necesară o forță mult mai redusă pentru 
a păstra mașina în mișcare și chiar pentru a accelera. La fel se 
întâmplă și în cazul tău. 


Exersează stabilirea obiectivelor 


Acum ia o foaie de hârtie nescrisă. Scrie cuvântul obiective și data de 
astăzi în partea de sus a paginii. Apoi scrie cel puţin zece obiective pe 
care ai vrea să le îndeplinești în următoarele 12 luni. Acestea pot fi 
obiective care se pot realiza într-o zi sau pe perioade mai îndelungate: 
o săptămână, o lună, șase luni sau un an. Însă toate sunt obiective pe 
care ai dori să le realizezi în următoarele 12 luni. 

Formulează-ţi obiectivele astfel încât acestea să fie mai ușor de 
acceptat de către subconștient, generatorul de putere mentală. 
Formulează-le folosind regula celor trei P: personal, pozitiv, prezent. 

Începe fiecare enunţare a unui obiectiv cu pronumele EU. 
Subconștientul poate lucra la realizarea unui obiectiv numai dacă îi 
spui clar de la început că tu ești cel care dorește îndeplinirea lui. Ai 
putea scrie, de exemplu: „Eu câștig exact suma aceasta, în acest an, 
până pe data de 31 decembrie“. 


Folosește doar enunţuri pozitive. În loc să spui „Nu mai fumez“, 
spune „Eu sunt nefumător“. Subconștientul acceptă doar ordine care 
sunt afirmate pozitiv. 

Folosește timpul prezent. Subconștientul nu se poate raporta la 
trecut sau la viitor. Așadar, îți afirmi scopul ca și cum acesta ar fi deja 
o realitate, ca și cum deja l-ai fi îndeplinit și l-ai descrie altcuiva. 

În loc să spui „Voi câștiga o anumită sumă în acest an“, scrie: 
„Câştig această sumă până la această dată fixă“. 

Ai putea scrie, de exemplu: „Conduc un BMW Sedan cu patru 
uși, nou-nouţ, până la 31 decembrie în acest an“. 

Subconștientul preia această comandă ca pe un ordin și începe să 
lucreze 24 de ore pe zi. Din ziua în care îţi clarifici obiectivele pe care 
vrei să le atingi și stabilești data până la care vrei s-o faci, din clipa în 
care ai pus totul pe hârtie, vei începe să ai un flux continuu de idei și 
intuiții care te vor ajuta să ajungi la obiectiv mult mai repede și vor 
face ţinta să se apropie mai repede de tine. 


Scopul major definit 


Napoleon Hill a afirmat, după ce i-a studiat timp de 22 de ani pe cei 
mai bogați oameni din America, că orice mare succes a început cu un 
„scop major definit“. Este vorba despre acel unic ţel care este mai 
important pentru tine decât oricare alt ţel. Este acel ţel care te poate 
ajuta să realizezi mai multe dintre celelalte obiective ale tale, nu doar 
unul singur. 

Priveşte lista de zece obiective și pune-ţi următoarea întrebare: 
dacă aș putea realiza, în 24 de ore, oricare dintre aceste obiective 
enumerate în listă, care dintre ele ar avea ce/ mai mare impact 
pozitiv asupra vieții mele? 

De obicei, acest obiectiv va ieși singur în evidenţă. Este obiectivul 
care te incită și te motivează mai mult decât oricare altul. Este unicul 
obiectiv care, îndeplinit fiind, te-ar face cel mai fericit om de pe 
pământ. Indiferent care este acesta, încercuiește-l. 


la apoi o foaie de hârtie nescrisă. În partea de sus a paginii scrie: 
Realizez acest obiectiv până la data cutare. Ai astfel un ţel care 
respectă regula celor trei P și, în plus, are termen-limită. 

Dedesubt, fă o listă cu tot ce crezi că este de făcut pentru a realiza 
acest obiectiv. Pe măsură ce îţi vin idei noi, adaugă-le pe listă. 

După aceea, organizează lista într-un plan de execuţie. Determină 
ce este de făcut mai întâi, ce este de făcut ulterior, apoi în etapa a 
treia și așa mai departe. 

Apoi acţionează conform listei. Fă primul pas. leși din zona de 
confort și începe călătoria către realizarea singurului scop care ar 
putea aduce cea mai mare schimbare pozitivă în viaţa ta. 

În cele din urmă, ia hotărârea de a face în fiecare zi ceva care să te 
aducă cel puţin cu un pas mai aproape de cel mai important scop al 
vieții. 


Formula producătoare de milionari 


Am putea denumi această direcție de acţiune Formula producătoare 
de milionari. Cu această formulă simplă, mult mai mulţi oameni au 
obținut mult mai mult succes peste tot în lume decât cu orice altă 
metodă predată sau practicată. 

Deoarece devii ceea ce gândești în cea mai mare parte a timpului, în 
fiecare dimineață când te trezești, gândește-te la scopul major definit, 
la țelul tău cel mare. Pe tot parcursul zilei, gândește-te la țelul tău. La 
sfârșitul zilei, gândește-te la țelul tău și trece în revistă progresul pe 
care l-ai înregistrat în realizarea acestuia. 

Cu cât te gândești mai mult la scop, cu atât activezi mai mult /egea 
atracției. Începi să atragi în viaţă idei, oameni, bani și resurse care să 
te ajute să avansezi din ce în ce mai rapid spre realizarea obiectivelor 
tale. 

Se mai întâmplă încă ceva. Pe măsură ce reușești să progresezi spre 
telul cel mai important, vei descoperi că faci, în paralel, progrese la 
toate celelalte obiective. Fiecare componentă a vieţii începe să se 
îmbunătăţească. Stima de sine și încrederea în propriile forţe cresc. Te 


simţi mai puternic și mai capabil de a obţine lucrurile pe care ţi le 
dorești în viață. Vei persevera mai mult și nu te vei da bătut. In cele 
din urmă, vei deveni de neoprit. 


Exerciţii 

1. Scrie zece obiective pe care ţi-ai dori să le realizezi în următoarele 
12 luni. 

2. Alege acel unic obiectiv care poate avea cel mai puternic impact 
pozitiv și încercuiește-l. 

3. Întocmeşte un plan scris pentru atingerea acestui obiectiv, prin 
urmarea pașşilor conturaţi mai sus în acest capitol. 


2. Timpul productiv - efectuarea cât mai multor 
sarcini 


Acela care în fiecare dimineaţă își planifică treburile zilei și respectă 
planul întocmit, acela poartă cu el un fir care il va conduce prin 
labirintul unei vieți extrem de ocupate. 


VICTOR HUGO 


Pentru a evolua la potenţialul maxim, trebuie să te gândești la 
productivitate într-un mod complet diferit de modul în care se 
gândesc majoritatea oamenilor care muncesc în prezent. Capacitatea 
de a-ţi folosi bine timpul de muncă, de a fi deosebit de productiv și de 
a realiza mai multe, mai rapid, iar rezultatele să aibă o mai bună 
calitate îti va influenţa cariera mai mult decât orice alt factor. 
Productivitatea se obţine prin planificare, organizare, stabilire de 
priorităţi și concentrare asupra folosirii cât mai eficiente a timpului, 
de-a lungul întregii zile. 

Munca productivă necesită un nivel ridicat de energie mentală și 
fizică, disciplină, concentrare și hotărârea de a realiza sarcina repede 
și bine. 

Felul în care îți concepi munca va determina în mare măsură cât 
anume vei realiza și cât de bine o vei face. Cele mai importante trei 
cuvinte în ce privește productivitatea personală sunt claritate, 
focalizare şi concentrare. 

Primul cuvânt esenţial este claritate. Punctul de plecare în 
dezvoltarea unei mai bune clarități, care este răspunzătoare pentru 
95% din succes, este să-ți pui mereu această întrebare și să răspunzi 
mereu la ea: ce rezultate se așteaptă de la mine? 

În viaţă și în muncă, rezultatele sunt totul. Reprezintă elementul 
major, dacă nu singurul determinant al venitului încasat, al 
reputației, al viitorului și al modului în care gândesc și vorbesc alţii 
despre tine. 


Oamenii de succes sunt descriși de către ceilalți ca fiind „extrem 
de productivi“. Ei își clădesc reputaţia de a fi „orientaţi către 
rezultat“. Devin „oamenii la care apelezi“ ori de câte ori e nevoie ca 
un anumit lucru important și complex să fie rezolvat, făcut bine și 
terminat la timp. Scopul tău este să devii unul dintre acei oameni. 


Brandul personal 


Fiecare persoană are un „brand“ în mintea celorlalţi. Acesta este, de 
obicei, rezumat printr-o serie scurtă de cuvinte pe care le folosesc 
oamenii atunci când se gândesc la tine și când te descriu în fața 
celorlalți. Brandul personal determină în mare măsură ceea ce ţi se 
întâmplă în viaţă și în activitatea profesională. 

Studii recente demonstrează că, atunci când facem cunoștință cu 
cineva, căutăm întotdeauna două categorii de calităţi care formează 
brandul personal. Primele sunt „căldura și încrederea“. Este o 
persoană simpatică, în care poţi avea încredere și cu care te poţi simţi 
bine? Interesant este că decizia o luăm în primele cinci secunde ale 
primului contact. Și rareori ne înșelăm. 

A doua calitate pe care o caută oamenii este o combinaţie de 
„competenţă și capacitate“. Această persoană poate și este dispusă să 
facă treaba excelent și în timp util? Este competentă? De obicei, 
pentru a răspunde la această întrebare este nevoie de mult mai mult 
timp, mai multă gândire, mai multe dovezi, investigaţii și experienţă. 


Căldura și competenţa sunt esenţiale 


lată concluzia studiului: dacă ești o persoană caldă și de încredere, 
genul de persoană pe care oamenii o plac, în prezenţa căreia se simt 
bine și pe care şi-o doresc prin preajmă, atunci vei avea mulți prieteni 
și relaţii solide. Însă dacă dobândeşti reputaţia că nu ești prea bun la 
ceea ce faci, sau mai rău chiar, că ești incompetent și că nimeni nu se 
poate baza pe tine, atunci este posibil ca oamenii să te placă totuși, dar 
în același timp să le fie și milă de tine. 


Motivul este acela că oamenii își dau seama instinctiv că o 
persoană de treabă, dar care nu este suficient de competentă are un 
viitor relativ limitat. Nu poate avea succes pe o perioadă îndelungată. 
În loc să fie câștigătoare, va fi necâștigătoare, o persoană care nu va 
realiza prea multe în viață. 

Probabil cea mai importantă capacitate din lumea muncii de astăzi 
este „capacitatea de a fi de încredere“. Aceasta înseamnă că oamenii 
se pot baza fără rezerve pe faptul că vei face o treabă extraordinară la 
timp și de fiecare dată când ești solicitat. 

În Karaoke se foloseşte frecvent o expresie: „a face impresie“. După 
prestația fiecărei persoane, se adresează întrebarea: „Ce impresie 
face?“ Aceasta este o descriere a impresiei generale lăsate de 
performanţa unui cântăreţ de karaoke. 

În viaţă suntem mereu judecaţi și evaluaţi de alţii, exact așa cum și 
noi îi judecăm și îi evaluăm pe ceilalți. În fiecare zi, în fiecare situație, 
lăsăm o anumită impresie, creăm o impresie, iar aceasta rămâne. 
Totalitatea impresiilor pe care le creezi constituie brandul personal. 
Întrebarea este: ce fel de impresie faci? 

Scopul tău este să creezi impresia de profesionist de elită. Vrei ca 
oamenii să se gândească la tine și să vorbească despre tine ca despre o 
persoană excelentă, cineva care aduce cu adevărat o contribuţie de 
valoare, în mod constant, în orice situaţie. Este cea mai bună reputaţie 
sau cel mai bun brand pe care ţi-l poţi face. 

Toată lumea știe adevărul. Toată lumea știe care sunt persoanele 
cele mai bine pregătite și mai productive din fiecare domeniu de 
activitate. Așadar, pentru tine întrebarea este: ce impresie faci? 


Marea pandemie 


Pandemia este o boală sau o maladie răspândită pe o suprafaţă mare și 
care afectează un număr enorm de oameni. În ziua de astăzi avem de- 
a face cu o pandemie de performanţe reduse, care mătură toată partea 
occidentală a lumii. Subminează productivitatea, slăbește caractere, 
distruge speranțe și visuri, taie dorinţele oamenilor de a realiza și de a 


progresa şi menţine milioane de oameni, în special tineri, la salarii 
mult mai mici decât cele pe care ar fi capabili să le câștige. 

Această pandemie poate fi denumită „blestemul întreruperilor 
electronice“. Conform studiilor efectuate de Robert Half 
International, 50% din programul de lucru este risipit, în prezent, cu 
activități care nu aduc în nici un fel plusvaloare companiei și care nu 
au absolut nimic de-a face cu sarcinile de serviciu. Mare parte a 
acestei risipe de timp este determinată de incapacitatea oamenilor de 
a se apuca de muncă serios și de a munci productiv toată ziua. 

Majoritatea celor cu vârste cuprinse între douăzeci și treizeci și 
cinci de ani au avut primul contact cu lumea muncii în era 
internetului. Astăzi există Facebook, YouTube, Google, LinkedIn, 
Twitter și telefoane mobile inteligente, pe care se puteau accesa, în 
2016, mai mult de 1 200 000 de aplicaţii. Majoritatea acestor aplicaţii 
sunt diferite forme de distracție, amuzament și risipire a timpului. Se 
estimează că, în ziua de astăzi, adultul obișnuit petrece trei ore și 
jumătate pe zi verificându-și aplicaţiile, poșta electronică și mesajele. 

Fără ca ei să fie conștienți de ceea ce se întâmplă, speranţele și 
visurile oamenilor dependenţi de aceste distracţii sunt pe cale să se 
prăbușească. Pe măsură ce petrec mai mult timp reacţionând la 
întreruperi electronice, lucrează mai puțin și au rezultate mai slabe, 
pentru că sunt mereu distrași de la ceea ce fac. 


Lumea muncii în care îți desfășori activitatea 


Cum este oare posibil ca atât de mulți oameni să aibă realizări atât de 
mult sub potenţialul lor? Trebuie să aruncăm o privire la prima 
experienţă a copilului cu munca: temele și activitatea de la școală. 

lată ce se întâmplă: când ești copil și mergi pentru prima dată la 
școală, de obicei îţi este teamă și te simţi nesigur. Însă înveţi cât se 
poate de repede că școala este plină de alți copii de vârsta ta. Și ce faci 
cu copiii de aceeași vârstă? Te joci! Curând ajungi să percepi școala ca 
pe un loc în care te duci ca să te joci cu prietenii tăi. 


Pe măsură ce avansezi, an după an, școala devine principalul loc 
de joacă. Desigur, este necesar să muncești puţin și să-ți mentii 
notele la un anumit nivel ca să ţi se permită să continui să mergi la 
școală, dar te gândești mai mult la prieteni și la activităţile sociale 
decât la activitatea școlară propriu-zisă. 

Dacă ai suficient noroc să mergi la facultate, continui să te joci cu 
prietenii, însă de data aceasta fără supraveghere! Majoritatea celor 
care studiază la universitate petrec acolo patru sau cinci ani într-un 
ciclu nesfârșit de activităţi sociale împreună cu alții, muncind doar 
atât cât să evite exmatricularea. 


Lumea muncii 


Când termini școala, obţii prima slujbă. Te prezinţi să lucrezi în prima 
zi puţin agitat și nesigur de ceea ce va urma. Apoi ești prezentat 
colegilor, dintre care majoritatea sunt de vârsta ta. Aceasta îţi 
amintește de școală. Păi ce faci cu cei de-o vârstă? Te joci! 

În ziua de astăzi, locul de muncă este principalul loc de joacă 
pentru adulții americani. Se estimează că angajatul obișnuit nu se 
apucă de treabă înainte de ora 11 și deja pe la 15:30 începe să se 
relaxeze. 

Primul lucru pe care îl fac angajaţii când ajung la muncă este să se 
„joace cu prietenii“. Petrec aproape 50% din timp pălăvrăgind cu 
colegii despre subiecte care nu au nimic în comun cu slujbele pentru 
care au fost angajaţi. Când nu stau la povești cu colegii, se joacă cu 
e-mailul, trimițând și primind mesaje, verificând postări de pe 
Facebook, căutând ce anume este de vânzare și unde și reacţionând 
la diferite forme de reclamă și de spam. Apoi brusc ridică privirea 
și... ghici! A trecut ziua. 

Deoarece atât de mulţi oameni consideră locul de muncă un loc de 
joacă, se simt adesea ofensaţi când vine șeful și le cere să muncească 
ceva. Sunt atât de preocupaţi de acel flux nesfârșit de întreruperi 
electronice încât nu găsesc timpul necesar pentru a munci serios. 


Boala e-mailului 


Adultul obișnuit își verifică mesajele electronice de 145 de ori pe zi. 
De aceea, Julie Morgenstern, expert în managementul timpului, a scris 
de curând o carte intitulată Never Check E-Mail in the Morning [Nu-ti 
verifica niciodată e-mailul dimineaţa]. Din ce în ce mai multe 
companii, organizații, până și Harvard Business Review, ajung, la 
aceeași concluzie. Faptul că petreci prea mult timp cu poșta 
electronică îți poate sabota cariera și îți face aproape imposibilă 
realizarea de performanţe la nivel înalt la serviciu. 

Motivul pentru care e-mailul poate fi atât de devastator pentru 
productivitatea actuală și pentru perspectivele viitoare este acela că, 
de fiecare dată când primești un mesaj, corpul tău eliberează o 
cantitate infimă de dopamină, un stimulant similar cu substanța 
activă din cocaină. Acest stimulant îți dă o senzaţie de plăcere, care 
determină inconștient dorinţa de a o multiplica. Deoarece obţii acest 
efect prin trimiterea și primirea de mesaje, prin verificarea mesajelor 
text de pe telefonul mobil, prin efectuarea de convorbiri telefonice 
sau comunicând în orice altă manieră pe calculator sau pe 
smartphone, ajungi să faci acest lucru toată ziua. Curând nu te mai 
poţi opri, devii dependent ca un toxicoman. 

Conform unui articol din USA Today, atunci când reacționăm 
încontinuu la e-mailuri și la mesaje, creierul este din ce în ce mai 
obosit. Rezultatul este pierderea, pe parcursul zilei, a aproximativ 10 
puncte din coeficientul de inteligenţă. Pe măsură ce trece timpul, devii 
din ce în ce mai... prost! La sfârşitul zilei, creierul este atât de obosit, 
încât îți este foarte greu să iei și cele mai simple decizii, cum ar fi ce să 
mănânci la cină sau la ce emisiune să te uiţi la televizor. 


Timpul de lucru versus timpul de joacă 


Soluţia pentru eliberarea din capcana irezistibilă denumită „atracţia 
distracţiei“ este să îți amintești continuu că, atunci când mergi la 
serviciu, timpul petrecut acolo trebuie să fie timp productiv; nu este 
timp de joacă. 


Atunci când ai acceptat slujba, ai încheiat un contract prin care te- 
ai angajat să produci o anumită cantitate de muncă, de o anumită 
calitate, contra unei anumite sume de bani sau a altor beneficii. Ai 
făcut o promisiune și trebuie să te ţii de cuvânt. Ai încheiat un 
contract, deci ţi se cere să respecţi termenii acestuia. Când ai această 
viziune asupra muncii, aceasta îți poate schimba întreaga 
perspectivă. 

În fiecare minut al zilei de muncă, pune-ţi următoarele întrebări: 

1. De ce sunt eu pe statul de plată? Pentru ce m-au angajat, ca să 

realizez ce? 

2, Ceea ce am de gând să fac acum este în concordanţă cu motivul 
pentru care mă aflu pe statul de plată? Ceea ce fac acum 
reprezintă modul cel mai înalt și mai performant de a-mi folosi 
timpul? 


Dacă nu faci cele mai importante lucruri pe care le ai de făcut, 
atunci oprește-te și întoarce-te la activităţile pentru care ai fost 
angajat. 


Când muncesti, muncește 


lată regula succesului la locul de muncă: Muncește tot timpul cât ești 
la serviciu! 

Când ajungi la serviciu, salută-ți colegii și apucă-te imediat de 
treabă. Ascunde-ţi capul după monitor și dă-i bătaie, ca atletul care 
începe cursa pe cont propriu. Dacă alţii vor să stea la povești, 
zâmbește politicos și spune-le că ţi-ar face mare plăcere să stai de 
vorbă cu ei, după orele de muncă. Acum ai multe de făcut și 
termenele de predare sunt strânse. În cele din urmă, cei care risipesc 
timpul, care nu-l preţuiesc nici pe al lor, nici pe al celorlalți, te vor 
considera cât se poate de neinteresant și vor petrece din ce în ce mai 
mult timp cu cei care au mai mult timp de pierdut. 


lată o formulă simplă pentru orele de lucru. Nu îţi verifica 
mesajele dimineaţa. Verifică-le doar de două ori pe zi, o dată la 11:00 
și încă o dată la 15:00. Între cele două repere orare, închide 
programul de poștă electronică. Anulează toate sunetele, soneriile și 
alte semnale care te avertizează că ai mesaje noi. Nu uita, de fiecare 
dată când auzi unul dintre aceste sunete este ca și cum ai primi o 
injecție cu dopamină, care nu face decât să te distragă de la sarcinile 
de serviciu și să te determine să ai o productivitate scăzută. Lasă-le 
deoparte. 


Focalizare și concentrare 


Al doilea cuvânt esenţial al productivităţii crescute este focalizarea. 
Capacitatea de a te concentra ferm asupra celei mai importante 
sarcini poate fi mult mai eficientă în a te ajuta să progresezi rapid în 
carieră decât orice alt factor. Întreruperile electronice îți diminuează 
focalizarea și te distrag de la sarcina de lucru și de la rezultatele de 
care ai nevoie pentru a avea succes. 

Mulţi au fost seduși de mitul multitaskingului, ceea ce înseamnă că 
ei consideră că pot lucra la mai multe sarcini odată. Experții au 
descoperit însă că multitaskingul este de fapt „task-shifting“, adică 
oscilarea între diferite sarcini, punând rareori accentul doar pe una o 
perioadă mai îndelungată. Mai grav, ai nevoie de 17 minute pentru a 
reveni la concentrarea necesară reluării unei sarcini importante după 
ce ai fost distras, indiferent de motiv. 

Al treilea cuvânt esenţial în îmbunătăţirea productivităţii, după 
claritate și focalizare, este concentrarea. Toate sarcinile importante 
necesită concentrare neperturbată, neîntreruptă, susținută, atât timp 
cât este necesar pentru realizarea lor. Acest aspect poartă denumirea 
de activitate mentală concentrată (AMC). Din fericire, 
concentrarea este o aptitudine, un obicei pe care îl deprindem prin 
exercițiu și repetiţie, până când devine ușor de realizat și automat. 


Răsplata cea mare 


Două sunt marile câștiguri obţinute prin practicarea clarităţii, a 
focalizării și a concentrării la serviciu, întreaga zi. Primul este acela că 
vei deveni unul dintre angajaţii cei mai productivi şi mai respectaţi din 
organizaţie. Vei realiza mult mai mult, mai repede și la un standard de 
calitate superior. Vei primi din ce în ce mai multe atribuţii importante. 
Vei beneficia de atenţia și respectul superiorilor. Vei fi mai bine plătit 
și promovat mai rapid. Ușile oportunităţilor se vor deschide, uneori 
mult mai devreme decât ţi-ai putea imagina în prezent. 

Al doilea mare câștig pentru practicarea clarităţii, a focalizării și a 
concentrării este felul în care te simţi. Absolut totul în viaţa 
profesională, ca și majoritatea aspectelor din viața personală, se 
învârte în jurul modului în care începem și ducem la îndeplinire 
sarcinile. De fiecare dată când începi și termini o sarcină, indiferent 
de mărimea ei, simţi un aflux de energie, entuziasm și stimă de sine. 
Te simţi mai bine în pielea ta. Te simţi mai fericit. Creierul eliberează 
endorfine, „hormonul natural al fericirii“, și devii mai creativ, mai 
calm, mai încrezător și mai simpatic în ochii celorlalţi. 


Simte-te ca un câștigător 

lată formula: începe fiecare zi cu o listă de sarcini pe care trebuie să le 
îndeplineşti. Organizează-ţi sarcinile în funcţie de importanţă. Începe 
să lucrezi la sarcina cea mai importantă și disciplinează-te să nu te 
oprești până când nu o termini. 

Când termini o sarcină, obţii un șoc de endorfine, care te face să te 
simţi fericit și îţi crește sentimentul de stimă de sine și de mândrie 
pentru ceea ce reprezinţi. Când termini o sarcină de o valoare mai 
mare, obţii un sentiment mult mai intens de fericire și de stimă de 
sine. Atunci când închei cea mai importantă sarcină, cum ar fi 
îndeplinirea unei sarcini majore la serviciu, trăiești o euforie care te 
va face să te simţi minunat în propria piele. Când îți dezvolţi obiceiul 
de a începe și de a duce la îndeplinire cele mai importante sarcini, 
dai un impuls foarte mare vieții și carierei tale. 


Opusul acestui sentiment de fericire și mândrie personală, pe care îl 
poţi trăi doar atunci când ai îndeplinit o sarcină, este sentimentul de 
frustrare și insatisfacție provenit din faptul că muncești ore întregi și 
realizezi foarte puţin. Nu uita, rezultatele sunt totul. Vei fi fericit doar 
atunci când vei avea convingerea că obţii cele mai bune rezultate care 
sunt așteptate de la tine. 


Eficientizarea timpului de lucru 


Există o serie de modalităţi prin care îţi poţi eficientiza timpul de 
lucru, ceea ce va duce la o creștere dramatică a productivităţii, a 
performanţelor, a rezultatelor, a recompenselor și, nu în ultimul rând, 
a veniturilor. Având în vedere că 95% dintre lucrurile pe care le faci 
sunt determinate de obiceiuri, iar obiceiurile noi pot fi deprinse prin 
exersare și repetiţie, la o lună de la practicarea acestor tehnici, al căror 
efect a fost deja demonstrat, vei constata că ţi-ai dublat sau chiar 
triplat productivitatea. Vei face, în sfârșit, ceea ce trebuie. 


Fă o listă 


Prima tehnică de management al timpului este aceea de a începe ziua 
la serviciu scriind o listă cu toate sarcinile de îndeplinit. Chiar mai 
eficient este să faci o listă, seara, cu tot ce este de făcut în ziua 
următoare, aceasta fiind ultima sarcină de la sfârşitul unei zile la 
serviciu. 

Când enumeri tot ceea ce este de făcut a doua zi, subconștientul 
va lucra la acea listă toată noaptea, cât dormi. Adesea te vei trezi 
dimineaţa cu idei și intuiţii privind optimizarea muncii și reducerea 
timpului alocat. 

Dacă apare ceva nou, adaugă pe listă. Refuză să faci orice lucru, fie 
și numai o convorbire telefonică sau trimiterea unui mesaj, fără să-l 
treci pe listă. Când scrii totul pe o listă, poţi vedea cât se poate de 
clar ce este mai important și ce este mai puţin important. 

Conform studiilor lui Alan Lakein, expert în managementul 
timpului, vei economisi 25% din timp din prima zi în care începi să 


lucrezi cu o listă și în care vei respecta cu perseverenţă ceea ce scrie 
acolo. În trei sau patru săptămâni îţi vei dezvolta obiceiul de a 
întocmi liste pentru toată ziua, dar și pentru fiecare proiect sau 
multitasking pe care îl ai de făcut. Productivitatea va crește imediat. 


Stabilește-ţi priorităţi clare 


Stabilește-ţi priorităţi pe listă înainte de a începe să lucrezi. Fă-ţi timp 
pentru a te distanţa şi a reflecta la ceea ce ai de făcut, conștient fiind 
de faptul că nu vei reuși niciodată să faci tot ce ţi-ai propus. Indiferent 
cât de productiv ai fi, întotdeauna vor exista prea multe sarcini de 
efectuat. Nu vei scăpa niciodată de necesitatea de a alege ce sarcini 
sunt de făcut în primul rând, ce sarcini sunt pe planul al doilea și care 
dintre sarcini sunt prea neînsemnate pentru a fi îndeplinite. 

Aplică listei regula 80/20. Așa cum știi deja, această regulă spune 
că 20% dintre activităţi vor determina 80% dintre rezultate. Dacă ai o 
listă de zece activităţi planificate pentru o anumită zi, două dintre 
acestea vor cântări mai greu decât toate celelalte opt puse la un loc. 
Uneori este posibil ca regula să ia forma 90/10. Astfel, dintr-o listă 
cu zece lucruri de făcut, o singură sarcină este mai importantă decât 
toate celelalte la un loc. 

Nu uita, nu contează timpul alocat, ci valoarea muncii pe care o 
realizezi în acel timp. Treaba ta este să te concentrezi asupra 
realizărilor, nu asupra activităţilor. Alocă-ţi timpul în funcţie de 
valoarea sarcinii și începe întotdeauna cu sarcina cea mai 
importantă. 


Metoda ABCDE 


Folosește metoda ABCDE pentru stabilirea priorităţilor de pe listă. 
Înainte de a începe, fă o trecere în revistă a întregii liste și notează 
una dintre aceste cinci litere înainte de fiecare sarcină sau activitate. 
Gândește-te la consecințele probabile ale realizării sau nerealizării 
sarcinii. Un anumit lucru poate fi important în măsura în care are 


consecinţe potenţiale semnificative. Un alt lucru poate fi neimportant 
dacă nu atrage consecințe sau dacă potenţialele consecințe sunt 
nesemnificative. Consecințele sunt totul. 

Oamenii de succes, extrem de productivi își petrec majoritatea 
timpului lucrând pentru activități care au consecințe potenţiale 
majore. Persoanele fără succes lucrează, de cele mai multe ori, mai 
mult timp și mai din greu, însă petrec mult prea mult din timp cu 
activităţi care au prea puţine consecinţe sau chiar deloc. În realitate, 
nu contează prea mult dacă le realizează sau nu. 

Scrie literele A, B, C, D sau E în dreptul fiecărei sarcini de pe listă. 
O activitate de tip A este ceva ce trebuie să faci. Are consecinţe 
potenţiale importante în caz de îndeplinire sau de neîndeplinire. Dacă 
nu realizezi această sarcină sau dacă nu o termini la timp, atunci vor fi 
probleme serioase. În această categorie intră cele mai importante 
lucruri pe care le faci în fiecare zi. 

Notează cu B activităţile pe care ar trebui să le faci, ce au 
consecinţe mai slabe în cazul în care sunt realizate sau nu. Mai 
devreme sau mai târziu, este necesar să ajungi la acestea, însă nu 
sunt la fel de importante ca sarcinile de tip A. Regula este să nu te 
apuci niciodată de o sarcină de tip B atunci când o sarcină de tip 
A nu este încă finalizată. 

Sarcina de tip C este una pe care ar fi plăcut să o faci, dar care nu 
are nici un fel de consecinţe, indiferent dacă o îndeplinești sau nu. 
Verificarea e-mailurilor, telefonul dat acasă, cafeaua băută împreună 
cu colegul, toate sunt activități plăcute, însă nu contează absolut deloc 
dacă le faci sau nu. 


Selectează-ţi sarcinile 


Din nefericire, majoritatea oamenilor își petrec cea mai mare parte a 
timpului realizând sarcini de tip B și C și consideră că, având în 
vedere că le desfășoară în perimetrul locului de muncă, se poate 
considera că muncesc. Însă nu este adevărat. Simplul fapt că te afli la 
serviciu nu înseamnă că muncești cu adevărat. 


Notează cu D toate sarcinile pe care le poţi delega altcuiva care 
este capabil să le îndeplinească și care are salariul mai mic sau este 
plătit cu mai puţin pe oră decât tine. Dacă aspiri la un salariu de 25 
de dolari pe oră (50 000 de dolari pe an) sau de 50 de dolari pe oră 
(100 000 de dolari pe an), atunci nu-ţi petrece timpul cu sarcini pe 
care le poate face altcineva pentru un salariu de 10 dolari pe oră. 

Sarcina de tip E este cea pe care o poți elimina fără să conteze 
absolut deloc. Poate fi o sarcină pe care ai făcut-o de-a lungul unei 
anumite perioade, însă nu mai este importantă. Este posibil nici să 
nu mai fie sarcina ta. Poate fi eliminată în siguranţă, fără să aibă vreo 
consecinţă pentru carieră. 


Organizează-ți lista 


Acum întoarce-te la listă și organizează-ţi sarcinile de tip A după 
priorităţi, scriind A-1, A-2, A-3 şi așa mai departe în dreptul fiecăreia 
dintre sarcinile tale cele mai importante. Fă la fel şi cu sarcinile de tip 
B. În cele din urmă, începe cu sarcina A-1, cel mai important și mai 
de preţ mod în care îţi poţi folosi timpul. la decizia de a te concentra 
exclusiv asupra acesteia până când este 100% realizată. Perseverează 
fără devieri și distrageri. 

Această formulă simplă — a face o listă, a stabili priorităţi pe listă, a 
începe și a duce la bun sfârșit sarcina cea mai importantă — este 
formula pentru dublarea și chiar triplarea calităţii și a cantităţii 
rezultatelor de la locul de muncă. Este cheia pentru obţinerea de 
rezultate superioare. Nu uita, rezultatele sunt totul. 


Crește-ți rentabilitatea capitalului propriu 


Strategia de afaceri are ca scop ajutarea companiei să crească 
rentabilitatea capitalului propriu (în analiza financiară, ROE), 
rentabilitatea capitalului investit. Aceasta înseamnă că se dorește 
obţinerea nivelului maxim posibil de vânzări și de profit din capitalul 
și efortul investite. 


Capitalul tău personal este energia fizică, mentală și emoţională de 
care dispui. Scopul este acela de a câștiga cât mai mult din munca pe 
care o prestezi și, desigur, de a-ţi crește indicatorul personal ROE — 
rentabilitatea energiei. 

Fiecare minut petrecut planificându-ţi munca îţi va economisi cel 
puţin zece minute din timpul de efectuare a muncii propriu-zise. Ai 
nevoie de doar 10-12 minute pentru a-ţi planifica întreaga zi. În 
schimb, vei câștiga două ore de timp productiv, 120 de minute, doar 
prin faptul că ţi-ai planificat munca înainte de a începe. 
Rentabilitatea energiei depășește 1 000%. 

Timpul și banii sunt lucruri interschimbabile. Pot fi ori cheltuite, 
ori investite. Cheltuind timp sau bani, aceștia sunt pierduţi pe vecie. 
Nu poţi recupera nimic. Însă dacă investești timp și bani, poţi obţine 
o rentabilitate care să dureze ani de zile. Când investești bani într-un 
activ care generează rentabilitate, ai posibilitatea de a câștiga bani ani 
la rând. Acest proces de investiţie reprezintă fundamentul majorităţii 
averilor. 

Când investești timp și bani în propria persoană, devenind din ce 
în ce mai bun la ceea ce faci, această investiţie îţi poate genera o 
creștere a veniturilor, o mai mare rentabilitate a energiei, timp de mai 
mulți ani. Dacă ulterior reinvestești venitul mai mare în propria 
persoană, în scurt timp vei deveni una dintre persoanele cele mai 
valoroase și mai bine plătite din domeniul tău de activitate. 


Legea celor trei 


Folosește la serviciu legea celor trei. Această lege stipulează că, 
indiferent de numărul de sarcini pe care trebuie să le realizezi, doar 
trei dintre acestea reprezintă 90% din valoarea contribuţiei tale la 
companie și la propria evoluţie. 

Când port discuţii cu clienţii mei, de multe ori le cer să facă o listă 
cu tot ceea ce au făcut în decursul unei săptămâni sau al unei luni. 


Îmi aduc liste cu 20 sau 30, iar uneori chiar 50 de sarcini pe care ei le 
consideră parte din fișa postului lor. 

Apoi, le explic că, dintre toate sarcinile pe care le fac într-o zi de 
muncă, doar trei reprezintă 90% din valoarea întregii lor activități. 
Un calcul logic scurt ne conduce la concluzia că tot ceea ce facem în 
afara celor trei lucruri esenţiale intră, de fapt, în categoria ultimelor 
10% ca valoare. 

Cheia rentabilizării productivităţii este, pentru tine, identificarea a 
trei dintre sarcinile cele mai importante și concentrarea exclusiv 
asupra acestora, ignorându-le total pe celelalte. 

Începe prin a realiza o listă cu tot ceea ce faci. 

Pentru a identifica cele trei sarcini care sunt cele mai importante, 
este necesar să-ți pui următoarele trei întrebări magice: 

1. Dacă aș putea face, toată ziua, numai o singură sarcină de pe 
listă, care dintre activităţi ar aduce cea mai mare valoare muncii 
și companiei mele? 

Indiferent de răspunsul la această întrebare, încercuiește-l. 

2. Dacă aș putea face, toată ziua, doar două dintre lucrurile de pe 
listă, care ar fi cea de-a doua activitate care mi-ar permite să 
contribui cel mai mult la afacerea sau la munca mea? 

Răspunsul nu este la fel de simplu ca la prima întrebare, însă este 
destul de simplu. 

3. Dacă aș putea face, toată ziua, doar trei lucruri de pe listă, care 
ar fi cea de-a treia activitate care mi-ar permite să aduc cea mai 
mare contribuţie? 


Când îţi pui aceste întrebări și ţi se clarifică răspunsurile, vei fi 
uimit cât de valabilă este această formulă. Dacă ai face doar aceste 
trei lucruri, probabil ţi-ai transforma cariera. 

Legea celor trei are patru concluzii: 

1. Fă mai puține lucruri. Nu vei cădea în capcană niciodată. Nu 

vei reuși niciodată să faci absolut tot ceea ce ai pe listă. Pentru a 


prelua controlul asupra propriei vieţi trebuie să încetezi să faci 
un număr extraordinar de mare de lucruri mici. 

2. Fă lucrurile cele mai importante. Îndeplineşte cele trei sarcini 
pe care le-ai identificat ca fiind cele mai importante și nimic 
altceva, până când nu mai ai nimic de făcut din acele activităţi 
majore. 

3. Lucrează la sarcinile cele mai importante cât mai mult timp, 
de preferat toată ziua. Cu cât petreci mai mult timp făcând 
lucrurile cele mai importante, cu atât mai productiv vei apărea 
din afară și cu atât mai fericit te vei simti în interior. 

4. Fii tot mai bun în realizarea sarcinilor celor mai importante. 
Autoperfecţionarea continuă în domeniul sarcinilor celor mai 
importante este cea mai bună investiţie pe care o poţi face. Îţi 
permite să-ţi crești dramatic productivitatea, performanţa și 
rezultatele, și vei face mai mult într-un timp mult mai scurt. 


Decide astăzi că vrei să obţii reputaţia de cel mai harnic angajat 
din organizaţia ta. Nu spune însă nimănui. Păstrează decizia pentru 
tine. 

Imaginează-ţi că se organizează o competiție pentru a stabili cea 
mai productivă persoană din companie, iar tu ești singurul care știe 
de această competiţie. În loc să le spui tuturor, lasă-i pe oameni să 
ajungă singuri la concluzii privindu-te cum lucrezi. Și nu uita: 
Munceşte tot timpul căt eşti la serviciu! 


Exerciţii 

1. În fiecare zi, fă o listă cutot ceea ce îţi planifici să realizezi în acea zi. 

2. Stabilește-ţi priorităţi pe listă și începe să lucrezi la activitatea care 
reprezintă cea mai bună utilizare a timpului tău. 

3. Disciplinează-te să începi cu sarcina cea mai importantă și lucrează 
exclusiv la aceasta până la finalizarea ei cu succes. 


3. Timpul pentru creșterea veniturilor 


Gândirea este sursa originară a tuturor bogățiilor, a succeselor, a 
câștigurilor materiale, a marilor descoperiri și invenţii, precum și a 
tuturor realizărilor. 


CLAUDE M. BRISTOL 


Oricine dorește să câştige mai mult, să fie deosebit de bine plătit și să 
obţină independenţa financiară pe parcursul carierei. Felul în care te 
gândești la venituri, la modul în care ţi le-ai putea mări este una dintre 
cele mai importante aptitudini pe care le poţi dezvolta. 

Uneori îmi încep seminarele cu următoarea întrebare: „Care este 
activul vostru financiar cel mai important?“ 

Auditoriul reflectează de obicei destul de mult, pentru ca apoi să 
arunce răspunsuri precum „casa“, „contul bancar“ sau „afacerea“. 

Apoi le explic faptul că activul financiar cel mai de preţ pe care îl 
deţin este capacitatea de a câștiga bani prin muncă. Aceasta este 
definită ca fiind capacitatea de a obţine rezultatele pentru care alţii 
sunt dispuși să plătească. Îţi poţi pierde toţi banii fără să fi greşit cu 
ceva, dar atât timp cât îţi păstrezi capacitatea de a câștiga, poți 
oricând reintra pe piaţa muncii și câștiga din nou banii pierduţi. 
Tocmai asta fac mulți oameni de succes de-a lungul vieţii. 

Capacitatea de a câștiga bani prin muncă reprezintă acumularea 
totală a cunoștințelor, aptitudinilor, experienţei, studiilor, muncii 
asidue și rezultatelor pe care le-ai adunat de-a lungul vieţii și al 
carierei. "Ţi-a trebuit o viață întreagă să te dezvolți. 


Apreciere sau depreciere? 


Deoarece capacitatea de a câștiga bani prin muncă este un activ, 
atunci, ca orice alt activ, se poate aprecia sau deprecia ca valoare, în 
timp. Se poate aprecia atunci când îţi actualizezi cunoștințele și 
aptitudinile, dobândind o valoare din ce în ce mai mare, pentru faptul 


că realizezi din ce în ce mai multe sarcini pe care alți oameni le 
apreciază foarte mult și pentru care sunt dispuși să te plătească foarte 
mult. 

Capacitatea de a câștiga bani prin muncă poate fi, la un moment 
dat, un „activ care se depreciază“ dacă nu îţi actualizezi în mod 
continuu capacitățile și competențele, prin muncă asiduă cu propria 
persoană. Ca urmare a schimbărilor din ce în ce mai accelerate în 
economie și a cererii continue de aptitudini noi, capacitatea ta de a 
câștiga bani prin muncă nu va rămâne niciodată la aceeași valoare. 

Economistul Gary Becker, care a câștigat Premiul Nobel și este 
profesor la Universitatea din Chicago, a conchis că nu avem de-a 
face cu un „decalaj al veniturilor“ în societate. Avem mai curând un 
„decalaj al abilităţilor“. Sunt mereu la mare căutare, mereu angajaţi și 
mereu foarte bine plătiți oamenii care au acel gen de abilități ce le 
permit angajatorilor să obţină rezultate excelente, pe care le pot 
converti în bani prin producerea și vânzarea mai multor produse sau 
servicii. 


Competenţțele se demodează 


Pe de altă parte, oamenii care au aptitudini ieșite din uz, care nu se 
mai cer pe piaţa muncii rămân fără serviciu luni la rând, poate chiar 
ani. Ceea ce a descoperit Becker a fost că ceea ce îi diferenţiază 
esenţial pe oamenii aflați printre primii 20%, cei ale căror venituri 
cresc în medie cu 11% pe an, și cei aflaţi în restul de 80%, de cei ale 
căror venituri cresc cu 3% sau mai puţin pe an, dacă obţin 
performanţa de a rămâne angajaţi, este tocmai disponibilitatea și 
angajamentul de a învăța mereu. Cei cu veniturile cele mai mari 
citesc, învaţă și își actualizează mereu competentele. 

Anders Ericsson, iniţiatorul studiilor privind performanţa de elită, 
a conchis că majoritatea oamenilor muncesc din greu în primul an 
pentru a-și învăța meseriile suficient de bine cât să nu fie concediați. 
După aceea însă nu mai progresează. Nu-și îmbunătăţesc activitatea. 
La zece ani de când au început să lucreze în activitatea respectivă, nu 


sunt mai productivi decât au fost după un an. Acest lucru pare a fi 
valabil în cazul a 80% dintre adulţii care lucrează în ziua de astăzi. 


Cei care învaţă o viaţă întreagă 


Angajaţii care se află printre primii 20% sunt oameni care învață toată 
viața. Adaugă în mod continuu câte ceva la repertoriul lor de 
cunoștințe și aptitudini. Citesc, studiază și implementează idei noi în 
mod constant. Nu slăbesc niciodată presiunea pe care o pun asupra 
lor pentru a deveni mai buni și a se dezvolta. 

Unul dintre directorii executivi prezentați în top 500 al revistei 
Fortune a afirmat de curând că „Singura noastră adevărată sursă de 
avantaj competitiv sustenabil este capacitatea de a învăţa și de a 
aplica idei noi mai repede decât competiţia“. 

Aceste cuvinte ți se aplică și ţie. Singura ta sursă personală de 
avantaj competitiv sustenabil, de a-ţi menţine la un nivel ridicat 
posibilitatea de a fi angajat și de a câștiga venituri mari este tocmai 
capacitatea de a învăţa și de a implementa aptitudini noi de care au 
nevoie oamenii pentru a obține rezultate mai multe și de mai bună 
calitate. 

Ericsson a descoperit că profesioniștii de înalt nivel din orice 
domeniu își petrec mult mai mult timp practicând și actualizându-și 
aptitudinile decât cei cu performanţe reduse. Această diferență este 
responsabilă pentru majoritatea discrepanţelor de venit pe care le 
observăm în societate. 


Identifică-ţi aptitudinea cea mai importantă 


Ericsson i-a studiat pe managerii care și-au început cariera în cadrul 
unor companii mari și care în decursul anilor au ajuns să evolueze 
către poziţii de conducere, devenind președinți de organizaţie sau 
directori executivi, poziţii în care câștigau de 301 ori mai mult (în 
2016) decât venitul mediu al celor care lucrau în companiile lor. 


A descoperit că majoritatea acestora practicau o singură strategie, 
pe care o folosiseră de fapt pe tot parcursul carierei. De îndată ce și- 
au început lucrul la acel loc de muncă, s-au prezentat la șef și l-au 
întrebat: „Care este acea competență unică ce m-ar ajuta, dacă aș 
stăpâni-o mai bine decât oricine, să aduc o contribuție mai valoroasă 
prin munca mea?“ 

Șeful îi spune atunci angajatului că dacă ar fi extraordinar de bun 
în marketing, sau în închegarea unei echipe, sau în citirea 
rapoartelor financiare, sau în cine știe ce altceva, atunci ar fi capabil 
să-și facă mult mai bine treaba și ar aduce o contribuţie de o valoare 
mult mai mare. 

Noul angajat prindea din zbor sfatul, ca un câine care prinde băţul 
și aleargă cu el, şi se apuca imediat de treabă pentru a dezvolta acea 
aptitudine. Făcea din dezvoltarea acelei competenţe un obiectiv 
personal și crea un plan de învăţare în acest sens. Întocmea o listă cu 
tot ceea ce putea face pentru a deveni mai bun în domeniul respectiv. 
Afla care erau cărțile pe care le putea citi, cursurile sau seminarele pe 
care le putea frecventa, chiar și programele audio pe care le putea 
asculta pe drumul către serviciu. 


Numărul magic 


lată numărul magic. Ericsson a descoperit că acești oameni care se 
găsesc în partea de sus a clasamentului au investit două ore pe zi, timp 
de cinci zile pe săptămână, pentru a deprinde noi calificări. 

Există 168 de ore într-o săptămână (de 7 ori câte 24 de ore). Prin 
investirea a zece din aceste ore, în medie, aceștia au pornit de la baza 
corporațiilor, la începutul carierei lor, și au reușit să avanseze, mai 
repede și mai repede. Pe măsură ce și-au dezvoltat mai multe abilităţi 
și au acumulat mai multe cunoștințe, au continuat să-și crească și 
capacitatea de a câștiga venituri mai mari, capacitatea de a obține 
rezultate. 

În timp ce prietenii erau prin oraş ocupați cu socializarea, 
petrecând sau urmărind programele de sport de la televizor, acești 


oameni orientați către rezultat își puneau deoparte două ore pe zi, 
cinci zile pe săptămână, în care să lucreze pentru a deveni din ce în 
ce mai buni în profesia lor. 

Albert Einstein a scris: „Efectul cumulat este cea mai puternică 
forță a universului“. Este un principiu care se aplică, de asemenea, în 
cazul banilor și al aptitudinilor. 

Ceea ce au descoperit acești directori executivi într-un stadiu 
incipient al carierei a fost că de fiecare dată când învățau o 
aptitudine nouă, acea aptitudine putea fi combinată cu altele, 
cumulând valoarea totală a cunoștințelor și a capacităţilor lor, 
făcându-i să fie din ce în ce mai valoroși. 

De-a lungul anilor, am constatat că mulți oameni sunt doar la o 
aptitudine depărtare de posibilitatea de a-și dubla venitul. Dacă și-ar 
fi putut dezvolta încă o capacitate, dacă ar fi putut crea acel sistem 
de pârghii care să unească aptitudinile cu experiența pe care deja o 
câștigaseră, atunci ar fi putut să aibă o valoare de două ori mai mare 
pentru companie și, implicit, ar fi putut fi plătiți de două ori mai 
mult. 


Consideră că ești angajat la propria companie 


Cei 3% cel mai bine plătiţi angajaţi din fiecare domeniu acceptă 
niveluri ridicate de responsabilitate pentru ei înșiși, pentru tot ceea ce 
fac și pentru tot ceea ce devin. Rezultatul este că se percep ca fiind 
propriii angajaţi. Acţionează ca și cum compania pentru care lucrează 
ar fi a lor. 

Robert Reich, fost secretar american al Muncii, a afirmat că, ori de 
câte ori mergea într-o companie, își dădea seama imediat ce tip de 
cultură dezvoltase aceasta. Spunea că era inclusă în pronumele 
folosite de angajaţi pentru a vorbi despre companie și despre ei 
înșiși. 

În companiile de top, angajaţii folosesc pronume precum noi, 
nouă şi al nostru. În companiile de top, oamenii simt și acţionează 


ca și cum compania le-ar aparține. Sunt pe deplin implicați. Acceptă 
niveluri crescute de responsabilitate pentru rezultatele companiei. 

În companiile cu performanţe scăzute, oamenii folosesc pronume 
precum ei, lor și al lor. Viziunea este aceea că firma reprezintă o 
entitate aparte, diferită de ei, o entitate care le oferă o slujbă și un 
salariu și atâta tot. De aceea se estimează că 65% dintre angajaţii din 
ziua de astăzi sunt oficial neimplicaţi în munca lor. În fiecare zi trec 
prin sistem, depunând eforturi minime, citind anunţurile de 
angajare de pe internet și visând să facă cu totul altceva. 


Tu ești președintele 


Însă nu şi specialiştii de top. Specialiștii de top își dau seama că sunt 
directorii executivi, președinții propriilor cariere. Se percep ca fiind 
președinții unei companii cu numele Tu S.A. 

Farl Nightingale a afirmat cândva: „Cea mai mare greșeală pe care 
o poţi face este să-ţi închipui că lucrezi pentru altcineva decât 
pentru propria persoană“. Întotdeauna ne suntem propriii angajaţi. 

Indiferent cine îţi plătește salariul, ești pe propriul stat de plată. 
Lucrezi pentru tine însuţi. Eşti președintele unei corporaţii care 
furnizează servicii personale și care are un singur angajat, tu însuți. 
Nu ai decât un singur produs de vândut pe o piață competitivă — 
serviciile tale personale. 

Răsplata în viaţă și în carieră este determinată de valoarea 
serviciilor prestate celorlalți, de capacitatea ta de a contribui la 
dezvoltarea propriei companii și de capacitatea de a-i adăuga 


continuu valoare pe tot parcursul carierei. 


Ce îți determină venitul? 


Venitul îţi va fi determinat în mare parte de următorii trei factori: 
munca pe care o faci; cât de bine o faci și cât de greu este să fii 
înlocuit. 


Dacă nu ești mulţumit de salariul cu care ești plătit, atunci trebuie 
să lucrezi altceva sau trebuie să îţi faci mult mai bine munca actuală, 
trebuie să devii indispensabil pentru companie, pentru ca aceasta să 
aibă probleme serioase în încercarea de a găsi pe cineva care să te 
înlocuiască. 

Datorită acestor trei factori, șomajul sau o slujbă sub nivelul tău de 
pregătire, venitul ridicat sau scăzut, precum și un salariu care nu 
reflectă adevăratul tău potenţial reprezintă în mare parte o alegere 
personală, autodeterminată. În timp, fiecare persoană decide ce venit 
va avea. Fiecare persoană decide cât de mult va câștiga. Fiecare 
persoană își decide viitorul financiar prin lucrurile pe care le face și 
prin acelea pe care nu reușește să le facă. 

Marele economist Ludwig von Mises a scris că „Fiecare acţiune are 
o consecinţă sau mai multe“. Capacitatea de a prevedea cu exactitate 
consecințele acţiunilor este un semn al gândirii superioare. Von 
Mises a mai subliniat că orice are o consecință poate fi considerat 
acţiune, chiar și inacţiunea, chiar și faptul de a nu face nimic în 
anumite circumstanţe. 

Așa cum există lucruri pe care le faci și care au consecinţe sau 
rezultate în viaţă, lucrurile pe care nu le faci sunt și ele purtătoare de 
consecinţe. Uneori, inacțiunea ta are consecinţe mult mai 
importante decât ţi-ai putea închipui. 

Cineva care vine la serviciu în ultima clipă, petrece majoritatea 
timpului socializând cu prietenii, își prelungește pauzele de cafea și 
pauza de prânz și pleacă imediat ce lucrul acesta este posibil realizează 
exact activităţile care vor avea consecințe negative pentru carieră. 
Dacă nu îţi actualizezi competențele, nu folosești timpul cum trebuie 
sau nu depui suficient efort pentru realizarea sarcinilor celor mai 
importante, toate aceste eșecuri acţionează ca inacțiuni ce pot avea 
enorme consecinţe negative. 


Natura este neutră 


Fiecare doreşte să câștige mai mult, să fie plătit mai bine, să fie 
promovat mai repede și să obţină independenţa financiară. Însă 
natura este neutră. Nu face favoritisme. Este ca statuia Justiţiei legată 
la ochi. Natura nu face decât să afirme: „Dacă vrei să obţii mai mult, 
trebuie să investești mai mult“. 

Tot Natura mai spune: „Nu poţi obţine mai mult decât ai investit“. 

Unul dintre citatele mele preferate este din filosoful german 
Goethe: „Natura nu înţelege glumele. Este întotdeauna corectă. 
Mereu severă. Are întotdeauna dreptate, iar greșelile sau erorile 
aparţin întotdeauna omului. Ea îl disprețuiește pe acela care este 
incapabil să o aprecieze și doar în fața celui capabil, cast și sincer 
cedează și îi dezvăluie secretele sale“. 

Aceste cuvinte sunt aplicabile lumii muncii, din toate punctele de 
vedere. 

Natura afirmă că poţi avea toţi banii pe care ţi-i dorești, însă nu-i 
poţi câștiga decât dacă le servești celorlalți lucrurile pe care aceștia și 
le doresc și pentru care sunt dispuși să plătească. 

Ely Callaway, fondatoarea Callaway Golf, spunea cândva: 
„Afacerea ta este proiectată acum în așa fel încât să-ţi aducă exact 
rezultatele pe care le ai acum -— și altfel nici nu se poate“. 

La fel se întâmplă și cu tine și cu compania ta de servicii personale. 
Viaţa și cariera, setul de abilități de care dispui, ceea ce faci și cât de 
bine faci ceea ce faci, toate acestea dau rezultatele pe care le ai în 
prezent. Dacă vrei să obţii rezultate mai multe sau mai bune, atunci 
trebuie să lucrezi mai bine, să-ţi crești valoarea și, în special, să 
dezvolți aptitudini noi mai competitive, care să îţi permită să aduci o 
contribuţie și mai mare companiei. 


Gândește-te la consecinţe 


Capacitatea ta de a învăţa și de a aplica noi cunoștințe și abilități este 
elementul cu cele mai semnificative consecințe pentru întreaga viaţă. 
Aceasta înseamnă că dacă înveţi și te dezvolţi continuu sau dacă, 


dimpotrivă, eșuezi pe acest plan, consecinţele pentru restul vieţii pot fi 
enorme. 

Dobândirea sau dezvoltarea unei competenţe esenţiale, pe lângă 
cele deja existente, adesea îţi poate dubla, destul de repede, valoarea 
și venitul. 

Unele dintre sintagmele cele mai importante în mediul de afaceri 
din ziua de astăzi sunt model de afacere şi propunere de valoare. În 
ambele cazuri, se adresează următoarele întrebări cu privire la un 
anumit produs: 

Ce este? 

Ce face? 

Ce probleme rezolvă? 

Ce rezultate obţine? 


Aceleași întrebări ți se aplică, la fel de bine, și ţie și serviciilor pe 
care le poţi presta. Se aplică nevoilor, dorințelor și cerințelor 
clienţilor (angajatorilor), care se schimbă rapid ca reacţie la 
concurenţă și la forțele pieţei. 

Acestea sunt întrebări pentru care trebuie să-ţi faci timp — să ţi le 
pui și să răspunzi la ele iar și iar, pe tot parcursul carierei. Timpul 
petrecut cu autoevaluarea poate fi cel mai important timp investit 
din toată viaţa ta. 

Care sunt competențele tale fundamentale, aptitudinile tale de 

bază? 

Care este cea mai importantă și mai valoroasă muncă pe care o 

faci? 

Care sunt rezultatele și beneficiile cele mai importante pe care le 

obţii pentru angajator și pentru afacere? 

La ce ești foarte bun? La ce va trebui să fii foarte bun peste șase 

luni sau peste un an, pentru a avea succes în carieră? 

Care este acea unică abilitate care, dacă ai stăpâni-o foarte bine, ar 

avea impactul pozitiv cel mai semnificativ pentru viața și cariera 


ta? 
Care este acea unică abilitate care te-ar putea ajuta cel mai mult 
să-ţi dublezi veniturile? 


Ultima întrebare este, probabil, cea care îți poate accelera cel mai 
mult cariera. Pe măsură ce viteza de dezvoltare a informaţiei, a 
tehnologiei și a competiţiei crește din ce în ce mai mult, răspunsul 
tău la această întrebare va continua și el să se modifice. Care este 
planul tău de dezvoltare a acestei abilități? 


Dezvoltă un plan pentru excelența personală 


Care este planul tău pentru a deveni unul dintre cei mai buni 
profesioniști din domeniul în care activezi? 

Oamenii nu plănuiesc să eșueze, ci pur și simplu eșuează în a 
planifica. Ţelul tău ar trebui să fie acela de a învăța câte o 
competență pe rând, una după cealaltă. Interesant este că vei 
descoperi astfel că atunci când te concentrezi hotărât exclusiv asupra 
dobândirii și dezvoltării celei mai importante competenţe, începi 
totodată să-ţi îmbunătățești, aproape inconștient, toate celelalte 
abilități importante. 

Prin concentrarea asupra dezvoltării unei singure competențe, îţi 
schimbi modul de a gândi și de a-ţi folosi timpul, oră de oră și zi de 
zi. Devii o mașină de învăţat, absorbind în mod constant cunoștințe 
noi. 

Cei din top se dedică învăţării continue ca și cum întreaga carieră 
ar depinde de aceasta, pentru că așa și este, de fapt. 

la, astăzi, decizia de a include în viaţa ta un timp de învăţare în 
fiecare zi, în fiecare săptămână, în fiecare lună. Creează-ţi un spaţiu 
pentru a învăţa acasă, în apartamentul în care locuiești. Stabilește un 
program de învăţare într-o anumită perioadă, în fiecare zi, și 
disciplinează-te să-l respecţi. 


Fii mereu pregătit să plătești preţul succesului, în avans, din nou și 
din nou, ani la rând dacă este necesar, pentru a ajunge printre primii 
în domeniul tău de activitate. 

Vestea bună este că poţi învăţa orice ai nevoie să înveţi pentru a 
atinge orice țel pe care ţi l-ai putea stabili. Cu cât înveţi mai mult, cu 
atât îţi crește capacitatea de învăţare. 

Când te concentrezi asupra învăţării unor subiecte noi, activezi tot 
mai mult din puterea creierului, din neuronii săi, care sunt conectaţi 
la sute și mii de alţi neuroni. Rezultatul este că devii din ce în ce mai 
inteligent. Mintea îţi funcţionează mai repede și cu o mai mare 
claritate. Apoi poţi învăța și mai multe subiecte noi, din ce în ce mai 
repede. 

Când înveţi pe tot parcursul vieţii, potenţialul tău este nelimitat. 


Exerciţii 

1. identifică o competenţă care, dacă ai stăpâni-o excelent, ti-ar 
permite să câştigi mai mult decât orice altă competenţă. 

2. Stabilește-ţi drept obiectiv faptul de a dezvolta această competenţă, 
fă un plan de învăţare pentru a dobândi această competență și apoi 
muncește cu hotărâre pentru a o stăpâni, indiferent cât de mult timp 
Îți e necesar pentru asta. 

3. Alocă-ţi minimum zece ore pe săptămână pentru a învăţa, a studia și 
pentru a dezvolta cea mai importantă competenţă. 


4. Timpul liber 


Toate bogățiile își au originea în minte. 
Bogăția constă în idei, nu în bani. 


ROBERT COLLIER 


Unul dintre cele mai importante segmente de timp din viaţă este 
acela la care foarte puţini se gândesc: timpul liber. 

Există 168 de ore într-o săptămână. O persoană obișnuită lucrează 
8 ore pe zi (40 de ore pe săptămână), doarme 8 ore pe zi (56 de ore 
pe săptămână), se îmbracă, mănâncă și se deplasează 4 ore pe zi (28 
de ore pe săptămână). Pentru acestea se folosesc deci în total 124 de 
ore, rămânând 44 de ore pe săptămână ca timp liber. 

Din nefericire, o persoană obișnuită petrece aproape tot acest timp 
socializând, uitându-se la televizor sau participând la diverse 
activităţi distractive, cum ar fi social media, conversațiile cu prietenii 
și alte activități de recreere. 

Dar ceea ce faci cu timpul tău liber poate constitui diferenţa dintre 
succes și eșec în viaţă. Poţi petrece acest timp cu activităţi plăcute 
sau îl poţi investi în viitor. 


Produsele secundare ale vieții 


Mulţi producători, în special cei care folosesc cantități mari de materii 
prime și de resurse naturale în procesul de producţie, aruncă produse 
secundare în cantități enorme. În jurul multor fabrici poţi vedea 
oricând stive întregi de produse secundare de care, la un moment dat, 
fabricile trebuie să se debaraseze. 

De-a lungul anilor, prin progresele înregistrate de știință, aceste 
produse secundare sunt adesea transformate în produse noi care pot 
fi vândute. Multe dintre produsele secundare care erau cândva 
aruncate pot fi acum transformate în produse folositoare; așadar, 


folosindu-se din ce în ce mai multe produse secundare, rămâne din 
ce în ce mai puţin material de aruncat. 

Uneori se mai poate întâmpla ca produsul secundar al unui proces 
de producţie să fie chiar mai profitabil decât produsul principal. 

Decenii întregi, Bayer Chemical Corporation din Germania a 
generat cantități enorme de acid acetilsalicilic, în procesul de 
producţie a altor produse chimice. Acest acid, sub formă de pudră 
cristalizată, era adunat în mormane mari în afara fabricii, înainte de a 
fi ridicat pentru a fi aruncat. 

Mai multe luni la rând, un director executiv de la Bayer a 
observat, privind pe fereastră, că mulți dintre angajaţii care veneau la 
muncă luni dimineața se opreau să ia mici cantități din pulberea 
cristalină, pe care o înghiţeau. 

Când au fost întrebaţi de ce procedează astfel, au răspuns că 
pudra este un analgezic perfect, care le potolește durerile de cap și 
durerile musculare provocate fie de prea multă muncă, fie de prea 
multă băutură la sfârșit de săptămână. 

Aceasta a condus la descoperirea remarcabilelor proprietăţi ale 
substanței pe care Bayer a transformat-o în marcă înregistrată sub 
numele de aspirină. 

Astăzi, aspirina de la Bayer este unul dintre cele mai cunoscute și 
mai profitabile remedii pentru toate problemele; mai mult, poate fi 
vândută fără reţetă, în toată lumea. Aspirina i-a adus companiei 
Bayer o avere, multe miliarde de dolari, foarte probabil mult mai 
multe decât profitul obținut pentru substanța chimică originară al 
cărei produs secundar era aspirina. 


Produsul secundar personal 


În viaţa ta, timpul liber este tot un produs secundar. Folosindu-l 
inteligent, în loc să-l risipești sau să-l arunci pe geam, îți poţi crește 
valoarea, poţi fi plătit mai bine sau chiar poţi deveni unul dintre 
oamenii de top din domeniul tău de activitate. 


Timpul liber este adevăratul produs secundar al vieții aglomerate 
din ziua de astăzi. 

Dacă duci o viaţă obișnuită, atunci ai aproximativ patru ore pe zi 
pe care le poţi folosi la discreţie și probabil încă 16 ore disponibile în 
weekend. 

Modul în care îţi petreci acest timp liber îţi determină în mare 
parte viitorul și realizările din lunile și anii care urmează. 

Când investești continuu produsul secundar, adică timpul liber, 
învățând idei noi sau dezvoltându-ţi capacităţi noi, atunci, printr-un 
proces misterios, aceste cunoștințe și competenţe suplimentare se 
întrepătrund cu baza reprezentată de aptitudinile anterioare, 
permițându-ţi să îți multiplici rezultatele și, în cele din urmă, să 
câștigi mult mai mult decât cei din jur. 


Transformă-te într-un salariat extrem de bine plătit 


Regula 80/20 susţine că 20% dintre cei care lucrează într-un anumit 
domeniu câștigă 80% din banii plătiţi în sectorul respectiv. Ai mai 
auzit asta, însă ai făcut vreun calcul pe hârtie, ca să vezi ce înseamnă? 

Imaginează-ţi că într-o companie lucrează 100 de angajați și că 
fondul total de salarii pentru o lună este de un milion de dolari. Însă 
primii 20% dintre angajaţi, 20 de persoane, câștigă 80% din total, 
adică 800 000 de dolari. Ceilalţi 80 de angajaţi, 80%, câștigă 200 000 
de dolari. 

Calculând mai departe vei descoperi că venitul mediu al primilor 
20% dintre angajaţi este de 40 000 de dolari de persoană (800 000 de 
dolari împărţiţi la 20). 

Venitul mediu al celor 80% de jos este de 2 500 de dolari de 
persoană (200 000 de dolari împărțiți la 80). 

Care este raportul de venit între cei care câștigă mult și cei care 
câștigă puțin? 40 000 de dolari împărţiţi la 2 500 de dolari egal de 16 
ori mai mult venit pentru aceleași ore de muncă, opt pe zi. 


Peste tot în lume funcţionează acest principiu. Persoanele din 
primele 20% câștigă în medie de 16 ori salariul mediu al ultimelor 
80%. Fără să mai menţionăm că primii 20% din primii 20% (primii 
4%) câștigă cu mult, mult mai mult. 


Povestea mea 


Când aveam 24 de ani și, cu pantofii mei cu găuri în talpă, mă 
chinuiam să-mi fac intrarea în domeniul vânzărilor în calitate de 
comis-voiajor, un astfel de vânzător m-a întrebat dacă am auzit de 
regula 80/20 — primii 20% din domeniul vânzărilor câștigă 80% din 
venituri. 

Nu auzisem niciodată de această statistică, denumită și principiul 
Pareto. Însă în momentul acela mi-a picat fisa, aveam de ales. Puteam 
câştiga ceva, acolo, sau puteam câștiga mult. În perioada aceea 
câștigam puţin, foarte puţin. Așa că m-am hotărât că voi face tot ce- 
mi stă în putere să ajung printre primii 20%. 

Acea decizie mi-a schimbat viaţa. Începând din acea zi, am întrebat 
în mod constant oameni de succes ce anume fac diferit faţă de mine. 
Am citit cărți scrise de oameni de succes. Am ascultat emisiuni radio 
despre succes și vânzări, înregistrate de oameni de succes. Am 
participat la seminare organizate de oameni de succes, în care aceștia 
explicau exact ceea ce făcuseră ei pentru a se ridica de jos și a ajunge 
în partea de sus a clasamentelor. 

Un aspect pe care l-am prins relativ devreme a fost acela că toţi cei 
din top 20% au început din pătura cea mai de jos, din ultimii 20%. Toți 
cei care acum o duc bine au dus-o cândva foarte rău. Aproape toți 
oamenii bogaţi au fost cândva extrem de săraci. Momentul decisiv în 
vieţile acestor oameni a fost atunci când s-au hotărât să devină unii 
dintre cei mai buni în domeniul lor. 

Așadar, ia astăzi decizia de a deveni membrul păturii superioare 
formate din primii 20% din domeniul tău de activitate. Dacă ești deja 
în top 20%, ia decizia să fii în top 10%. 


Stabilește-ți un scop clar 


Nu poţi lovi o ţintă pe care nu o vezi. Nu poţi atinge un scop atât timp 
cât nu știi care este acela. Indiferent de domeniul tău de activitate, află 
cât câștigă primii 20%. Apoi stabilește-ţi nivelul lor de venit ca scop 
inițial. 

lată vestea bună. De îndată ce ai hotărât să fii printre primii 20% 
din domeniul tău, nimic și nimeni nu te mai poate opri — cu singura 
condiţie să nu cedezi tu. Propria determinare este mai puternică 
decât orice altă influenţă. 

la o decizie! N-am întâlnit pe nimeni, nicăieri în lume (120 de 
țări), care să eșueze în a-și atinge scopul de a ajunge în top 20% 
după ce a luat decizia pe viață și pe moarte de a face tot ce este 
necesar pentru a obţine acest lucru. 

N-am întâlnit însă nici persoane care să fi ajuns în top 20% fără să 
fi luat acea decizie pentru ca apoi să o susţină cu luni și chiar ani de 
muncă extrem de asiduă. 

Mottoul celui ajuns sus este: „Perseverez până-mi iese!“ 

Problema societăţii de astăzi nu este diferența de venit. Este 
diferența de competenţe. Cei plătiți cel mai bine sunt cei care au 
competenţe aflate la mare căutare. Cei plătiți cel mai prost nu au 
aceste competenţe. 

Competenţele nu se împart însă de către ursitoare, precum 
norocul, ci se dezvoltă pe parcursul unor lungi perioade de eforturi 
răbdătoare, hotărâte. 


Continuă să înveţi și să te dezvolți 


Cei aflați printre primii 20% își folosesc foarte util timpul liber. 
Continuă să învețe și să se dezvolte pe tot parcursul carierei lor. 
Rezultatul este că veniturile le cresc în medie cu 11% pe an. Cu 11% 
pe an, prin cumulare, venitul se dublează o dată la 6,7 ani. 

Aceasta înseamnă că dacă începi la vârsta de 20 de ani și în fiecare 
an devii din ce în ce mai bun, studiind în medie 10 ore pe săptămână, 
până la vârsta de 27 de ani vei câștiga de două ori mai mult decât 
atunci când ai pornit la drum. Până la 34 de ani îţi vei dubla din nou 


venitul și vei câștiga de patru ori mai mult. Vei fi unul dintre cel mai 
bine plătiți oameni din domeniul tău de activitate. 

Dacă vei continua să-ţi îmbunătăţești performanţele, crescându-ţi 
productivitatea, rezultatele și venitul vor crește cu 11% pe an, deci 
până la 39 de ani îţi vei dubla din nou venitul și vei fi pe drumul cel 
bun spre prosperitatea personală. Dacă ţii pasul pe tot parcursul vieţii, 
până la 40 sau 50 de ani vei fi printre primii 10% sau chiar 1% dintre 
cei care câștigă bani în lume în ziua de astăzi. 

Cei care sunt în top 20% continuă să înveţe și să se dezvolte pe tot 
parcursul carierei. Cei din pătura celor 80% se opresc din învăţat și 
din dezvoltarea de noi competenţe de îndată ce stăpânesc cerinţele de 
bază ale jobului lor. Tu din ce categorie faci parte? Din ce categorie 
vrei să faci parte în următorii ani? Decide astăzi să foloseşti zece ore 
din timpul liber în fiecare săptămână pentru a investi în viitor. Va fi 
una dintre cele mai bune decizii pe care le vei lua. 


Exerciţii 

1. Folosește puterea efectului cumulat în viaţa ta, prin dobândirea de 
competenţe suplimentare în timpul liber. 

2. Decide să te alături primilor 20% cel mai bine plătiţi specialiști din 
domeniul tău de activitate. 

3. Află ce fac în timpul lor liber cei care câștigă cel mai mult, pentru a 
rămâne în frunte, și fă și tu aceleași lucruri, până când acestea devin 
obiceiuri de gândire și de acţiune. 


5. Timpul de lucru 


Fii sincer cu tine când stabilesti maximumul de care eşti capabil. 
Acesta este cel mai înalt ideal al tău. 
Dacă faci maximumul, nu poți face mai mult de atât. 


H.W. DRESSER 


Modul în care îţi foloseşti timpul de lucru îţi va determina succesul, 
progresul și venitul la fel de mult, dacă nu mai mult, decât orice alt 
factor. Marea tragedie este că majoritatea oamenilor nu lucrează nici 
pe departe atât cât ar putea. 

Nimic nu te poate propulsa mai rapid decât reputaţia bunelor tale 
obiceiuri de muncă. Când ești extraordinar de productiv la locul de 
muncă, atragi din ce în ce mai multe oportunităţi. Însă unul dintre 
obstacolele cele mai mari în calea performanţei este însăși structura 
muncii. 

Este o vorbă: „La serviciu nu poţi termina nici o treabă“. 

Motivul este acela că foarte mult din timpul tău este consumat de 
alte persoane și situaţii, mai ales dacă lucrezi cu alţii în echipă, atât în 
cadrul companiei, cât și în afara ei. Îţi petreci majoritatea timpului 
răspunzând cerințelor celorlalți. 

Cu toate acestea, este esenţial să înveţi să lucrezi cu și în preajma 
grupurilor formate din alte persoane, fiecare dintre acestea având 
puncte forte, cunoștințe și abilități care le completează pe ale tale, 
astfel că ajutorul și participarea lor îți sunt necesare pentru a-ţi face 
treaba. Rămâne însă întrebarea: cum să reușești să îţi faci treaba la 
serviciu? 


Fii excepțional în privinţa organizării de bază 


Să recapitulăm pe scurt elementele de bază în ceea ce privește 
folosirea corectă a timpului: 


1. Stabilește-ţi scopuri și obiective clare. Trebuie să știi exact de ce 
lucrezi și ce anume vrei să obţii. 

2. Planifică-ţi munca în detaliu, pe hârtie. Ai nevoie de planuri 
detaliate de acţiune, organizate pe secvenţe și priorități, pentru 
ca activitatea să fie productivă. 

3. Stabilește-ţi priorităţi clare pentru sarcinile de lucru. Trebuie să 
te ocupi mereu de activităţile cu valoarea cea mai mare. 

4. Muncește tot timpul cât ești la serviciu. Trebuie să înveți cum să 
te concentrezi exclusiv asupra unui singur lucru, cel mai 
important la un anumit moment, și să rămâi concentrat asupra 
lui până când îl termini. Acest lucru necesită extrem de multă 
voinţă și autodisciplină, dar cum recompensa este succesul în 
carieră, efortul chiar merită făcut. 


Timpul este un ingredient indispensabil al realizării. Tot ce vrei să 
faci la serviciu necesită timp. Singurul mod în care poţi obţine 
suficient timp pentru a realiza lucruri care îți pot schimba cariera și 
viaţa este conservarea timpului pe care altfel l-ai petrece făcând 
altceva. 

Eşti înconjurat de oameni și situaţii care te fac să pierzi timpul și îți 
subminează eficiența pe tot parcursul zilei. Doar prin practicarea 
unor reguli stricte în cadrul unui program strict de autodisciplină te 
poți elibera de acești hoţi de timp. 


Cei șapte mari irositori de timp 


În lumea muncii, există șapte mari irositori de timp, stabiliți pe baza a 
sute de studii și sondaje de opinie. Capacitatea ta de a-i gestiona 
eficient va determina în mare măsură cât de mult succes poţi avea în 
carieră. 


1. Telefonul, e-mailul şi mesajele text 


Primii mari irositori de timp sunt telefonul, poșta electronică și SMS- 
urile. Când sună telefonul sau auzi alerta sonoră de la e-mail, cursul 


gândirii ţi se întrerupe și ești distras de la ceea ce faci. Când închizi 
telefonul sau îţi iei ochii de la ecranul său, îţi este greu să te întorci la 
munca din faţa ta. 

Există șapte moduri de a gestiona întreruperile provocate de 

telefon sau de e-mail: 

1. Folosește telefonul și e-mailul ca instrumente de lucru. 
Folosește-le repede. Nu socializa în timp ce lucrezi. Fă ca 
apelurile și mesajele să fie cât mai eficiente posibil. Trebuie să te 
disciplinezi să foloseşti telefonul și computerul ca unelte de 
afaceri între orele 9:00 și 17:00. Același lucru se aplică și 
telefonului mobil inteligent. 

2. Instalează-ţi procedee de sortare a e-mailurilor și a apelurilor 
telefonice sau sortează-le tu. Află cine te sună înainte de a 
răspunde. Depășește-ţi curiozitatea naturală care crește atunci 
când te sună oameni pe care nu-i cunoşti. Află de ce te sună 
înainte să preiei apelul telefonic de la ei. 

3. Ori de câte ori este posibil, stabilește perioade din zi când nu 
permiți întreruperi. Nu deveni sclavul telefonului care sună, al 
e-mailului sau al mesajului text cu avertizare sonoră. Lasă totul 
deoparte. Nimic nu este atât de important încât să nu poți 
reveni mai târziu, când va fi mai convenabil pentru tine. 

4, Când dai un telefon sau trimiti un e-mail, stabilește clar ora 
pentru sunat înapoi sau pentru răspuns la e-mail. Comunică-le 
celorlalţi ora la care vei fi disponibil pentru a răspunde la mesaje 
sau la telefon. Evită apelurile sau e-mailurile în lanţ între tine și 
o altă persoană. Dacă este o urgenţă, lasă un număr de telefon. 

5, Grupează-ţi apelurile și e-mailurile. Folosește curba învăţării. Dă 
toate telefoanele odată și răspunde la toate e-mailurile odată. Nu 
le împrăștia pe tot parcursul zilei. Uneori îţi poţi aduna toate 
telefoanele și e-mailurile până la ora 11:00 și răspunde până la 
prânz. Apoi le poţi acumula până la ora 15:30 și răspunde până 
la 16:30. 


6. Planifică-ţi în avans apelurile și e-mailurile. Gândește-te la un 
apel de serviciu ca la o ședință și notează-ţi ideile în mare sau un 
scurt plan al elementelor pe care vrei să le punctezi în cadrul 
apelului sau al mesajului scris. 

7. la-ţi notițe temeinic. Când vorbeşti la telefon, scrie fiecare punct 
esențial menţionat atât de cealaltă persoană, cât și de tine. Nu 
răspunde niciodată la telefon fără o foaie de hârtie și un pix în 
mână. Puterea este întotdeauna de partea celui cu cele mai bune 
notițe. 


2. Vizitatorii neașteptați 

Al doilea mare irositor de timp îl constituie vizitatorii neașteptaţi. Cei 
care trec pe la tine fără să te aștepți pot fi extrem de mari 
consumatori de timp. Aceștia sunt oameni din cadrul companiei, dar 
și din afara ei. Trec din întâmplare pe la birou, îţi perturbă munca, îţi 
întrerup firul gândirii și îți scad eficienţa. Uneori vorbesc la nesfârșit 
despre probleme lipsite de importanţă și te rețin de la muncă. 

Trebuie neapărat să găsești modalități de a-l evita, cu orice preţ, pe 

acest irositor de timp. lată cinci lucruri pe care le poţi face: 

1. Creează un interval de timp liniștit pentru muncă. Specifică un 
moment al zilei când te vei concentra asupra muncii tale. În 
acest timp, nu permite nici un fel de întreruperi. Închide totul. 
la-ţi un semn „Nu deranjaţi“ și pune-l pe ușă. Asigură-te că 
toată lumea a înțeles faptul că, atunci când semnul este pe ușă, 
nu vrei să fii deranjat de nimeni, indiferent de motiv, cu excepţia 
urgențelor. 

2. Când vizitatorii neașteptaţi intră în biroul sau în spaţiul tău de 
lucru, ridică-te repede, prefăcându-te că tocmai plecai. Începe 
să te miști prin cameră ca și cum tocmai erai pe picior de 
plecare. Spune-i irositorului de timp că ești copleșit astăzi și mai 
ai foarte multe treburi de terminat. Când te întrerupe cineva la 
telefon, îi poţi spune că tocmai plecai și că te cam grăbești. Asta 
îl va determina pe interlocutor să treacă direct la subiect. 


3. Încheie discuţia. Când o întâlnire a durat suficient, poţi folosi 
replica: „Încă ceva înainte să pleci“. Termină conversaţia 
spunând orice îţi vine în minte pe moment, ia-ti rămas-bun și 
întoarce-te la treabă. 

4, Stabileşte anumite intervale de timp pentru întâlniri. Pentru a fi 
eficient în gestionarea vizitatorilor neașteptați, poţi stabili 
anumite intervale orare în care să vă întâlniți, care vă convin 
amândurora. Stabileşte întâlniri pentru a discuta cu cei de la 
birou. Stabileşte întâlniri cu angajaţii și anunţă-i că la anumite 
ore ai ușa deschisă și ești la dispoziţia lor. 

5, Evită să risipești timpul altora. Fă toate eforturile pentru a evita 
postura de vizitator neașteptat, care strică programul celuilalt. 
Dacă îţi faci apariţia la ușa cuiva fără să-l fi avertizat, fii 
întotdeauna politicos și întreabă: „Este un moment potrivit 
pentru o discuţie sau vrei să ne vedem mai târziu?“ Cere 
permisiunea înainte. Este uimitor câți oameni risipesc 
inconștient timpul celorlalţi și nici nu-și dau seama. 


Dacă vrei să-ţi crești eficiența, întreabă-i pe ceilalți: „Ce anume din 
ce fac eu îţi risipește timpul?“ Fii pregătit să auzi mai multe decât te- 
ai aștepta. Indiferent ce spune persoana în cauză, nu te apăra și nu 
te explica. Doar mulțumește și ascultă fără să întrerupi. 


3. Şedinţele 


Cel de-al treilea mare irositor de timp sunt ședințele, atât cele 
planificate, cât și cele neplanificate. Ele îți răpesc între 40 și 50% din 
timp. Pot fi planificate și organizate, pot implica mai multe persoane 
sau pot fi întâlniri între două persoane într-un birou sau pe holuri. Ori 
de câte ori te întâlnești pentru a discuta cu una sau mai multe 
persoane, se cheamă că ai o ședință. Din cauza planificării și a 
pregătirii precare a acestor ședințe, multe nu sunt necesare sau 
reprezintă o mare pierdere de timp. 

Cu toate acestea, ședințele în sine nu sunt un lucru rău. Ele 


reprezintă un instrument necesar în afaceri pentru schimbul de 


informații, rezolvarea problemelor și trecerea în revistă a progreselor. 
Însă trebuie gestionate și folosite eficient. 

Înainte de a programa orice ședință, calculează-i costurile. Nu 
uita, fiecare întâlnire costă tariful orar al tuturor persoanelor 
implicate. Așadar, ședințele trebuie tratate ca o cheltuială concretă, 
cu o valoare estimată sau cu o rată a rentabilităţii investiţiei estimată. 

lată șapte modalităţi prin care poţi eficientiza ședințele. 

1. Întreabă dacă întâlnirea e cu adevărat necesară. Dacă nu este 
necesară, evită pe cât posibil să o organizezi. Dacă nu este 
absolut necesar ca o anumită persoană să participe la o anumită 
ședință, asigură-te că persoana în cauză află în timp util că nu 
trebuie să fie prezentă. 

2. Întocmeşte o agendă a întâlnirii. Dacă ai hotărât că ședința este 
necesară, stabilește un scop clar și întocmește o agendă sau o 
listă cu tot ceea ce trebuie discutat. În dreptul fiecărui punct 
scrie numele persoanei care trebuie să abordeze acel subiect. 
Reţeta se aplică tuturor întâlnirilor, chiar și celor tête-à-tête cu 
șeful, cu subordonații, cu clienţii, cu furnizorii și cu oricine 
altcineva. Vei fi uimit cât de repede și de eficient se vor 
desfășura ședințele când ai o agendă scrisă pe care o urmează 
toţi participanţii. 

3. Începe și încheie la timp. Stabileşte ora pentru începutul 
ședinței și pentru sfârșitul acesteia. Cele mai ineficiente tipuri de 
întâlniri sunt acelea care încep la un moment specific, însă nu 
au foarte bine determinat momentul încheierii. Încă o regulă: 
nu-i aștepta pe întârziaţi. Presupune că aceia care întârzie nu vin 
deloc și începe la momentul prestabilit. Nu este corect să le 
pedepsești pe persoanele care au ajuns la timp lăsându-le să-i 
aștepte pe cei care ajung târziu sau nu mai ajung deloc. 

4. la în discuţie mai întâi temele cele mai importante. Când 
concepi agenda întâlnirii, aplică regula 80/20. Organizează 
agenda astfel încât cele mai importante 20% dintre subiectele de 


discuţie să fie primele abordate. Astfel, dacă intri în criză de 
timp, vei fi acoperit temele ce reprezintă 80% din valoarea totală 
a ședinței înainte ca timpul să expire. 

5. Rezumă fiecare concluzie. Când discuţi un element de pe 
agendă, rezumă discuţia și încheie subiectul. Obține acordul 
tuturor și încheie fiecare subiect înainte de a trece la următorul. 
Reafirmă ceea ce s-a decis și agreat pe un anumit subiect înainte 
de a trece mai departe. 

6. Stabileşte responsabilități specifice. De îndată ce ai luat o 
decizie, trasează-i unei anumite persoane responsabilitatea 
efectuării acţiunii asupra căreia s-a căzut de acord și stabilește 
termene-limită. Nu uita, discuţiile și acordul fără trasarea de 
responsabilități și de termene-limită pentru finalizare și predare 
nu sunt altceva decât simple discuţii. 

7. Notează-ţi tot ce se discută și transmite minuta întâlnirii. Cheia 
pentru obținerea eficienţei maxime a şedinţelor este luarea de 
notițe exacte pe parcursul derulării, iar ulterior întocmirea de 
minute care trebuie transmise în termen de 24 de ore, atunci 
când este posibil. Persoana care întocmește cu precizie o minută 
de la o întâlnire și o găsește după o săptămână sau o lună va avea 
întotdeauna o mai mare putere de influență decât cineva care 
lucrează din memorie. 


4, Situaţiile de criză 

Pe locul al patrulea în ierarhia irositorilor de timp sunt situaţiile de 
criză și urgenţele. Numai ce te așezi să lucrezi la ceva important, când 
se întâmplă ceva cu totul neașteptat care îţi răpește atenția de la 
sarcina principală, timp de câteva minute sau chiar ore întregi. 

lată șase pași pentru a gestiona o criză sau o urgenţă: 

1. Gândeşte înainte de a acţiona. Nu uita, acţiunea fără gândire 
reprezintă cauza oricărui eșec. Respiră adânc, calmează-te și 
rămâi obiectiv. Refuză să reacţionezi, fie că e pertinent, fie că e 
exagerat. Mai bine oprește-te și gândește. Alocă-ţi timp pentru a 


afla ce s-a întâmplat. Este bine să știi clar care este problema, 
înainte de a reacţiona. 

2. Deleagă responsabilități. Există o regulă care afirmă „Dacă nu 
este necesar să decizi tu, atunci este necesar să nu decizi tu“. 
Dacă poţi delega altcuiva responsabilitatea pentru gestionarea 
crizei, atunci fă asta cu orice preţ. Poate altcineva este cu mult 
mai calificat decât tine să rezolve situația sau poate că din start 
situaţia cade în responsabilitatea altcuiva. 

3, Scrie. Indiferent de tipul de criză, scrie-o înainte de a acţiona. 
Când pui o problemă pe hârtie, te ajută să rămâi detașat, calm, 
clar și obiectiv. Scrie exact ce s-a întâmplat înainte să întreprinzi 
ceva. 

4. Află faptele. Nu presupune nimic. Faptele sunt probabil 
elementele cele mai importante într-o criză. Pune întrebări. Află 
ce s-a întâmplat, inclusiv detalii despre când, unde și cum s-a 
întâmplat. Stabileşte cine a fost implicat. Apoi întreabă: ce se 
poate face acum? Nu uita, faptele nu mint niciodată. Cu cât 
aduni mai multe fapte, cu atât vei fi mai capabil să gestionezi 
problema când treci la acţiune. 

5. Dezvoltă o tactică. Dacă te afli în postura de a gestiona o criză 
recurentă, una care apare mereu la anumite intervale, dezvoltă o 
tactică suficient de simplă pentru ca angajaţii obișnuiți să o 
poată implementa. Când apare o criză prima dată sau a doua 
oară, este posibil ca aceasta să necesite resurse colosale, precum 
inteligență, experiență și energie, pentru a fi gestionată cu 
succes. Însă dacă o criză sau o problemă are tendinţa de a apărea 
de mai multe ori și dacă nu reușești să găsești calea pentru a 
elimina criza înainte de declanșarea ei, atunci trebuie să dezvolți, 
cu orice preţ, sisteme care să-i permită unui angajat obișnuit să 
rezolve problema, în absenţa ta. 

6. Fă un plan pentru scenariul cel mai pesimist. Problemele și 
crizele sunt normale, naturale și inevitabile în istoria oricărei 


companii sau organizații. Una dintre calitățile marilor lideri, de- 
a lungul istoriei, a fost aceea că au reușit să-și dezvolte 
capacitatea de a anticipa și de a determina ce anume ar putea să 
meargă rău. Apoi au planificat anticipat soluţia pentru 
împrejurările neprevăzute. Când s-a întâmplat ceva într-adevăr, 
au fost capabili să reacționeze rapid. Deja gândiseră situaţia. 
Pune-ţi întrebarea: „Care sunt lucrurile cele mai grave care s-ar 
putea întâmpla în viața mea personală și profesională și cum le- 
aș putea gestiona?“ 


5. lergiversarea 

Cel de-al cincilea mare irositor de timp este tergiversarea. 
Tergiversarea nu este doar hoțul care îţi fură timpul, așa cum spune un 
vechi proverb englezesc. Este hoțul care îți fură viața. Capacitatea de a 
pune capăt tendinței de tergiversare și de a te apuca serios de treabă 
îți poate schimba cu adevărat viaţa. 

lată șapte moduri de a învinge tergiversarea: 

1. Gândeşte pe hârtie. Pregătește-te temeinic și detaliat. Pune pe 
listă, dinainte, fiecare pas al sarcinii de îndeplinit. Împarte 
sarcina în părţile constitutive ale acesteia, înainte de a o începe. 

2, Adună-ţi toate materialele și instrumentele de lucru de care ai 
nevoie înainte de a începe, ca să nu fii nevoit să te ridici de la 
birou sau să îți schimbi poziţia înainte de terminarea sarcinii. 

3, Fă un lucru mic pentru a începe. Adesea primele 20% dintr-o 
sarcină reprezintă 80% din valoarea acesteia. Odată ce pornești, 
este mult mai ușor să continui. 

4. „Feliază“ sarcina. Uneori, modalitatea cea mai bună de 
îndeplinire a unei sarcini importante sau a unui proiect 
semnificativ este luarea unei mici porțiuni și concentrarea 
asupra acesteia până la îndeplinire. 

5, Folosește metoda „cașcavalului elveţian“. Așa cum calupul de 
caşcaval elvețian este plin de găuri, tratează-ţi sarcina ca pe un 


calup de caşcaval și fă găuri în ea, selectând o porțiune de cinci 
minute a sarcinii în cauză și ocupându-te doar de aceea. 

6. Porneşte de la exterior și rezolvă mai întâi sarcinile mai mici. 
Această strategie te va ajuta adesea să depășești tergiversarea și 
să te apuci de sarcina cea mai complexă. 

7. Porneşte de la interior și rezolvă mai întâi sarcina cea mai 
complexă. Disciplinează-te să pornești de la acea problemă care- 
ţi răpește cel mai mult timp și care necesită cel mai mult efort. 
De îndată ce realizezi această sarcină, toate celelalte vor părea 
mai mici prin comparaţie. 


6. Socializarea și conversațiile aride 


Cel de-al șaselea irositor de timp este reprezentat de socializare și de 
conversațiile aride, atât faţă în față, cât și online. Socializarea necesită 
extrem de mult timp. S-a estimat că 75% din timpul de lucru este 
petrecut interacționând cu ceilalți. Din nefericire, cel puţin jumătate 
din acest timp este petrecut cu sporovăieli inutile care nu au nimic de- 
a face cu munca. Socializarea fură timpul necesar pentru realizarea 
sarcinilor de serviciu. 

Prea multă socializare îți poate sabota cariera dacă devii bine- 
cunoscut pentru asta. Mult prea mulţi oameni sunt risipitori și 
consumatori de timp. Lucrează cu mult sub capacitatea lor și au 
mult prea mult timp pentru a socializa și pentru a se angaja în 
conversații sterile. lată câteva idei pe care le poţi folosi pentru a evita 
să fii prins în capcana socializării excesive. 

1. Socializează la momentul potrivit. Stabileşte să socializezi în 
pauzele de cafea, de prânz sau după serviciu. Ori de câte ori te 
trezești atras într-o conversaţie care nu are legătură cu serviciul, 
spune-le colegilor: „Trebuie să mă întorc la lucru“. Întrerupe 
politicos conversaţia și treci mai departe. Este uimitor cât de des 
se întâmplă ca folosirea acestor cuvinte să-i determine pe ceilalți 
să se reapuce și ei de treabă. 


2, Concentrează-te asupra rezultatelor. Eşti un angajat care 
lucrează folosindu-se de informaţiile pe care le deţine. Relaţiile 
cu ceilalți colegi care folosesc informaţiile deţinute de ei sunt 
inevitabil consumatoare de timp. O parte din timpul cel mai 
valoros de la serviciu este petrecut cu discutarea și rezolvarea 
problemelor, precum și cu găsirea de soluţii la provocările cărora 
trebuie să le facă faţă firma. Însă aceste conversații trebuie să se 
concentreze asupra rezultatelor, nu asupra ultimului joc de 
fotbal sau asupra poveștilor din vacanţa de vară sau de pe 
terenul de golf. Relaţiile, comunicarea și discuţiile cu ceilalți 
angajați a căror muncă se bazează pe utilizarea informaţiilor 
deținute trebuie să se concentreze continuu asupra rezultatelor 
pe care atât tu, cât și colegii vă străduiţi să le obţineţi. 


7. Indecizia și amânarea 


Cel de-al șaptelea factor major de risipire a timpului este reprezentat 
de indecizie și amânare. Indecizia costă mult mai mult timp decât își 
închipuie majoritatea oamenilor. Poate genera birocraţie inutilă, 
corespondenţă și sarcini absolut sterile. Indecizia risipește atât timpul 
tău, cât și pe al celorlalți. 

Indecizia și amânarea sunt irositori majori de timp la locul de 
muncă. Pot costa enorm în termenii banilor risipiţi sau al timpului 
pierdut. Trebuie să înveţi cum să le gestionezi eficient. 


Cele patru tipuri de decizii 


Există patru tipuri de decizii cu care va trebui să te confrunţi în mod 
regulat pe parcursul carierei: 

1. Există decizii pe care doar tu le poţi lua. Este vorba despre acele 
decizii pe care nu le poate lua nimeni altcineva, deoarece cade în 
responsabilitatea ta să le iei. Sunt așadar inevitabile. 

2, Există decizii pe care le poți delega. Unele decizii pot fi luate și 
de către altcineva. Una dintre cele mai bune modalităţi de a 
contribui la dezvoltarea celorlalţi — de a determina acumularea 


de cunoștințe, dezvoltarea înţelepciunii, a capacităţii de 
anticipare și de a judeca la subordonați și, apropo, chiar la 
propriii copii — este să le permiţi să ia decizii importante. 

3, Există decizii pe care nu ti le permiti. Cel de-al treilea tip de 
decizie este acea decizie pe care nu ţi-o permiţi. Consecințele 
negative ale acestei decizii sunt mult prea mari dacă rezultatul 
este prost. Anumite decizii pot conduce la falimentul unei 
companii sau la pierderi majore. Unele alocări de resurse pot fi 
extrem de semnificative dacă devin irecuperabile. Este o decizie 
pe care nu-ți permiţi să o iei. 

4, Există decizii inevitabile. Acest gen de decizie impune 
să acționezi atunci când se ivește oportunitatea, iar întârzierea 
poate fi costisitoare. Câștigurile pentru tine personal sau pentru 
companie pot fi enorme. Însă nu uita, atunci când nu este 
necesar să decizi, este de fapt necesar să nu decizi. 


Vom trata pe larg tema rezolvării de probleme în capitolul 7. 


Câte un lucru odată 


La serviciu, când lucrezi cu și în preajma altor oameni, nu uita că nu 
poţi face decât câte un lucru odată. Acel unic lucru ar trebui să fie cel 
mai important lucru de făcut în secunda cu pricina. Există un 
principiu numit legea alternativei excluse. Acesta stipulează că, ori de 
câte ori alegi să faci un lucru, exact în secunda respectivă alegi și să nu 
faci altceva ce ai putea face în acel moment. Motivul pentru care 
această lege este atât de importantă este că adesea sarcina pe care 
alegi să nu o faci este mult mai valoroasă și mai importantă decât 
sarcina la care lucrezi în prezent. Are consecințe potenţiale mult mai 
semnificative. 

Calitatea cea mai importantă pentru succesul la locul de muncă 
este capacitatea de a evita distragerile și risipa de timp. Este 
capacitatea de a te menţine concentrat asupra celor mai importante 
rezultate pentru care ești responsabil. 


Capacitatea de a lucra eficient și bine cu și în preajma celorlalți 
oameni este esenţială pentru succes. Trebuie să te gândești cum poţi 
realiza mereu acest lucru. 


Exerciţii 

1. Muncește tot timpul cât ești la serviciu; ia astăzi hotărârea de a 
minimiza sau de a elimina irositorii de timp care nu contribuie cu 
nimic la calitatea vieţii sau a muncii tale. 

2. Lasă lucruri deoparte; disciplinează-te să foloseşti e-mailul și 
mesajele text în mod rapid și eficient, pentru ca apoi să te întorci la 
treabă. 

3. Planifică-ţi ședințele, atât pe cele tête-à-tête, cât și pe cele în grup, 
astfel încât să obţii cât mai mult în cel mai scurt timp posibil. 


6. Timpul creativ 


Am fost dotați cu capacitatea și puterea de a crea imagini dezirabile 
în mintea noastră și de a le găsi imprimate automat în lumea 
exterioară a mediului nostru. 


JOHN McDONALD 


Timpul creativ este cel mai important și mai de valoare timp pe care 
l-ai putea avea vreodată. O simplă idee îţi poate schimba viaţa și te 
poate face fericit, iar cu cât o pregătești şi o planifici mai bine, cu atât 
este mai probabil că o vei realiza. Însă creativitatea necesită retragerea 
din tumultul vieţii de zi cu zi pentru a-ţi lăsa mintea să funcţioneze la 
nivel superior. De aceea, timpul creativ necesită o formă diferită de 
gândire și organizare decât timpul de lucru sau timpul productiv. 

Se spune că fiecare schimbare în viaţă vine ca rezultat al coliziunii 
cu o idee nouă. Se pare că există o relaţie directă între numărul de 
idei care-ţi vin sau la care ești expus și probabilitatea că vei găsi exact 
ideea corectă, la momentul potrivit, care să îţi schimbe complet viaţa 
și să te facă bogat. 

Se estimează că fiecare persoană are patru idei pe an, fiecare dintre 
aceste idei având potenţialul de a o face milionară dacă ar fi 
implementată. De câte ori ai văzut pe cineva inventând un produs 
nou sau un serviciu și ajungând bogat? Spui de fiecare dată: „Am 
avut și eu ideea asta acum mult timp!“ 

Foarte adevărat, ai avut-o. La ce bun însă, dacă nu i-ai dat curs? N-ai 
făcut nimic în această privinţă. Rezultatul? Aceeași idee i-a mai venit 
cuiva, care a luat-o-n braţe și a alergat cu ea, a încercat-o, a corectat-o 
pe parcurs, pentru ca, în final, să o facă să funcţioneze la un nivel 
superior. Ai fi putut face același lucru. 


Ideea de un miliard de dolari 


In iunie 2009 am participat, împreună cu soţia și fiica mea, la o 
întâlnire de o zi cu editura la care publicăm, la sediul acesteia din 


centrul oraşului San Francisco. Întâlnirea s-a încheiat la ora 17:00. 
Eram obosiţi și abia aşteptam să ajungem la hotel. 

Însă când am început să mergem pe trotuarele orașului San 
Francisco am constatat că nu sunt taxiuri. Am tot mers până la o 
intersecţie aglomerată, căutând un taxi și făcând semn cu mâna 
tuturor taxiurilor care treceau, însă nici unul nu a oprit. 

Am continuat să mergem până în faţa intrării unui hotel, sperând 
să prindem un taxi din staţia din faţa hotelului. Dar staţia era goală. 
Am mers pe jos o jumătate de oră prin traficul aglomerat și încâlcit, 
de oră de vârf, din San Francisco și n-am găsit nici măcar un taxi 
care să ne ducă la hotelul nostru. 

În cele din urmă, obosiţi și flămânzi, ne-am oprit la un restaurant 
să cinăm. După cină, ne-am reluat periplul către hotel, aflat la un 
kilometru și jumătate depărtare, sus, pe unul dintre dealurile din 
San Francisco. De data aceasta, am găsit un taxi și am reușit să 
ajungem. 

Am aflat mai târziu că industria taxiurilor, cu uniune sindicală, a 
instaurat ceea ce se numea „perioada de schimbare de tură“. Aceasta 
este în intervalul orar 17:00-19:00, când toată lumea are nevoie de 
taxiuri aproape mai mult decât în orice alt moment din zi, când 
șoferii de taxi merg acasă să cineze. Își sting luminile și refuză să 
preia clienţi în acest interval orar. 


Importanţa acţiunii 


Urmează acum partea cea mai interesantă. În același an, alți patru 
oameni de afaceri din San Francisco au ieșit de la o întâlnire târzie și 
au încercat să găsească un taxi. Au avut aceeași experienţă ca noi. N- 
au găsit nici un taxi, nicăieri. În cele din urmă s-au văzut și ei nevoiţi 
să meargă pe jos o distanţă considerabilă până la hotel. Au întrebat, 
exact ca noi: „De ce este imposibil de găsit un taxi la orele de vârf, sau 
la orice alte ore, într-un oraș atât de mare ca acesta?“ 


Însă în timp ce eu, soţia și fiica mea ne-am întors bombănind 
morocănoși la hotel, acești oameni de afaceri au decis să pornească o 
nouă companie care să răspundă acestei cereri. Ei au văzut în acest 
aspect o oportunitate de afacere care să rezolve problema 
indisponibilităţii taxiurilor. Au denumit compania „Uber“. Au decis 
să pună la dispoziţia tuturor taxiuri printr-o aplicaţie simplă pe care 
o poți descărca gratuit. Astăzi, conceptul Uber a răsturnat lumea. 
Compania era evaluată, în 2016, la 62,5 miliarde de dolari! 

Apropo, am avut aceeași experienţă în încercarea de a găsi un taxi 
în intervalul orar 17:00-19:00 atât în New York, cât și în Paris. În 
această perioadă din zi, industria taxiurilor pur și simplu închide 
porţile. Când Uber a intrat pe pieţele din New York și Paris șoferii de 
taxi s-au revoltat și au făcut grevă. În Paris au pornit chiar lupte de 
stradă și au fost arse mașinile șoferilor companiei Uber. Astăzi, Uber 
are mai multe mașini și șoferi, atât în New York, cât și în Paris, decât 
a dezvoltat întreaga industrie a taxiurilor în ultimii 100 de ani. Și toţi 
prosperă. 


Eşti un potențial geniu 


Ceea ce vreau să spun este următorul lucru: există o sumedenie de idei 
noi în jur. Nu ai nevoie decât de o singură idee bună pentru a 
îmbunătăţi un produs existent sau pentru a crea un produs sau un 
serviciu nou, ca să începi să ai succes financiar. 

Albert Einstein a scris: „Fiecare copil se naște geniu“. 

Adevărul este că te-ai născut un potențial geniu. Ai capacitatea de 
a rezolva aproape orice problemă, de a depăși aproape orice obstacol 
și de a realiza aproape orice scop pe care ţi-l propui, atât timp cât ai 
o atitudine clară față de scop și îți concentrezi toată energia mentală 
asupra unei singure idei, ca un fascicul de lumină laser. 

Cerinţa cea mai importantă pentru a-ţi activa puterea creativă a 
minţii este claritatea. Trebuie să îţi fie foarte clar scopul pe care 
dorești să îl atingi sau obstacolul care îţi stă în cale. Cu cât ești mai 


capabil să creezi mai multă claritate, cu atât îţi vei atrage în viață 
ideile, oamenii și resursele de care ai nevoie pentru a-ţi rezolva 
problema și a-ţi atinge scopul. 


Tipuri de creativitate 


Există două tipuri esenţiale de inteligență creativă: inteligența 
integrată și gândirea originală. 

Prin inteligența integrată, combini și recombini informaţii 
existente, idei și experienţă în forme noi, mai bune și mai dezirabile. 
Acesta este motivul pentru care cele mai creative inovaţii sunt 
realizate de oameni care deţin cunoștințe considerabile și experienţă 
în domeniul respectiv. 

A doua formă de inteligenţă, gândirea originală, este atunci când 
vii cu o idee pe care nu a mai avut-o nimeni. Această idee se poate 
baza pe o cantitate colosală de cunoștințe și de experienţe, însă tu o 
duci la un nivel superior și creezi ceva cu totul nou, cum ar fi 
Google, iPhone sau Uber. 

Minunata descoperire este că abilitatea ta creativă este ca un 
mușchi. Cu cât o folosești mai mult, cu atât devine mai puternică și 
cu atât lucrează mai repede în favoarea ta. Practicând unele dintre 
tehnicile descrise aici, îți poţi mări coeficientul de inteligență chiar și 
cu 25 de puncte, ceea ce te va catapulta de la categoria mediu sau 
peste mediu la categoria geniu. 


Ce te reține 


Dacă toți avem capacitatea de a funcţiona la nivel de geniu, de ce 
există atât de puţine persoane care își deblochează potenţialul mental 
maxim pentru a avea idei extraordinare cu care își pot schimba și 
îmbunătăți calitatea vieții sau a muncii? 

Există trei dușmani principali ai gândirii creative: zona de confort, 
neputinta dobândită şi teama de eșec sau de respingere. 


Probabil cel mai mare dușman al progresului este zona de confort, 
sentimentul de automulțumire sau confort pe care-l au oamenii după 
ce au făcut anumite lucruri într-un anumit fel vreme îndelungată sau 
poate chiar și numai o perioadă scurtă. Aceasta este explicaţia pentru 
care multe dintre marile inovaţii în afaceri sau în tehnologie provin de 
la companii noi din afara industriei, start-up-uri aparținând unor 
oameni fără un bagaj deosebit de experiențe. Aceștia nu au zone de 
confort de care să se rupă. 

Tendința naturală este aceea ca o persoană să alunece în zona de 
confort și ca apoi să opună rezistență tuturor elementelor noi sau 
diferite în domeniu. În loc să fie deschisă față de modalități noi, mai 
performante, mai ieftine sau, pur și simplu, mai convenabile de a 
realiza un produs sau de a livra un serviciu, o astfel de persoană se 
împotrivește schimbărilor de orice fel. Preferă afirmaţiile de genul 
„Mereu am procedat astfel“, sau „Am mai încercat asta și nu a mers“, 
sau „Costă prea mult“, sau „Ce nu e bun la modul în care procedăm 
în prezent?“ 

În multe companii există sindromul NIA — Nu a fost Inventat 
Aici. Când vine cineva din afara industriei cu o idee nouă, aceasta 
este imediat respinsă și ignorată. 


Eșecul de a ieși din zona de confort 


În 2006, cei de la Apple au anunţat scoaterea pe piaţă a noului lor 
iPhone. Puteai activa telefonul apăsând pe un singur buton, puteai 
scrie chiar pe ecranul telefonului, puteai face și trimite prietenilor 
fotografii și filme, puteai comunica prin reţelele de socializare și puteai 
descărca muzică instantaneu din magazinul iTunes. 

Era o idee revoluţionară. Oamenii au făcut cozi și au dormit pe 
străzi pentru a fi siguri că vor cumpăra primele telefoane disponibile. 
Apple a vândut milioane de iPhone și, până în mai 2016, vânduse 
peste 947,7 milioane de dispozitive, devenind cea mai valoroasă 
companie din istorie. 


În 2006, Nokia deţinea 50% din piaţa de telefoane mobile din 
lume. Blackberry avea 49% din piaţa telefoanelor celulare pentru 
afaceri. Directorii executivi ai ambelor companii, care probabil 
gândeau cam la fel, și-au zis: „iPhone este doar o jucărie. Este un 
capriciu trecător. Oamenii nu sunt interesaţi de clopoței și fluierașe. 
Curând vor reveni la telefoanele robuste, sigure pe care le oferim 
noi. 

În cinci ani, ambele companii au decăzut din poziţia de lideri 
mondiali la stadiul de a-și închide porţile. Aveau o asemenea 
automulțumire determinată de succesul anterior, încât nu s-au putut 
schimba în timp util. Căderea în zona de confort poate fi periculoasă, 
atât în viaţa de afaceri, cât și în cea personală. 


Neputinţa dobândită 


Al doilea dușman al creativităţii este neputinţa dobândită. Oamenii se 
simt neajutorați în fața schimbărilor rapide, a concurenței sau a 
impedimentelor neașteptate. Este unul dintre motivele principale 
pentru care oamenii nu încearcă ceva nou sau diferit. lar dacă se 
întâmplă să aibă vreo idee de a face ceva diferit, o resping imediat și 
revin la ceea ce făceau. 

Neputinţa dobândită apare atunci când cineva încearcă idei noi și 
eșuează, lucru care li se întâmplă în mod obișnuit tinerilor. După mai 
multe eșecuri, sau după unul singur, ei ajung la concluzia că nu pot 
schimba situația sau starea lucrurilor. Dezvoltă această neputinţă 
dobândită și încetează să mai încerce să facă lucruri noi. Asta se poate 
întâmpla foarte devreme în decursul vieţii și poate persista pe tot 
parcursul carierei. 


Teama te trage înapoi 


Cel de-al treilea dușman al creativităţii este teama de eșec împreună 
cu geamăna ei, teama de respingere. Teama de eșec declanșează o 
formă de paralizie similară cu cea a căprioarei surprinse de faruri. Ori 
de câte ori există teama de pierderea timpului sau a banilor, prin 


preajmă se află și teama de eșec, iar oamenii încep să se gândească la 
ceea ce ar putea să dea greș. Bat imediat în retragere din fața 
încercării sau a investiţiei în orice lucru nou sau diferit. 

În plus, teama de respingere, determinată de teama de critici, este 
un motiv extrem de important pentru care oamenii nu încearcă 
lucruri noi. Mulţi sunt atât de sensibili la posibilele opinii negative 
ale celorlalţi încât refuză pur și simplu să facă ceva nou sau diferit, 
care ar putea genera dezaprobare. 

Ori de câte ori ai sau auzi o idee nouă, fii conștient de tendinţa ta 
naturală de a-i opune rezistență, care se manifestă prin faptul că 
aluneci lin înapoi în zona de confort sau te simţi incapabil să o faci să 
funcţioneze ori te temi de eșec sau de respingere. 

Vestea bună este că poţi evolua de la a fi total necreativ la a fi 
extraordinar de creativ de la o secundă la cealaltă. Există o serie 
întreagă de metode și tehnici de deblocare a creativităţii, pe care le-am 
predat la peste două milioane de oameni din 75 de ţări. Oamenii îmi 
spun ulterior că una sau mai multe dintre acele idei le-au transformat 
viața și adesea i-au făcut bogaţi. 


Pune-ţi întrebările corecte 


lată o serie de patru întrebări pe care ţi le poţi adresa în mod repetat. 
Fiecare dintre aceste întrebări îți extinde orizontul de gândire și îți 
permite să vezi lucruri pe care este posibil să nu le fi văzut anterior. 


1. Ce încerci să faci? Pune-ţi această întrebare în special atunci 
când întâmpini rezistență sau nu obţii rezultatele așteptate. 
Trebuie să ai clar în minte ce anume încerci să realizezi. Ți s-a 
schimbat cumva scopul? 

2. Cum încerci să faci lucrul respectiv? Există multe moduri 
diferite de a atinge un scop. Este foarte probabil ca modul în 
care încerci să-ți atingi scopul să nu fie cel mai bun. Singura 
întrebare reală este: funcţionează? Metoda ta curentă 
funcţionează? Regula este să ai clar în minte scopul, dar să fii 
flexibil cu privire la metoda de realizare a acestuia. 


3. Care sunt presupunerile tale? Dacă te confrunţi cu frustrare, 
împotrivire sau eşec temporar, întreabă-te: care sunt 
presupunerile mele cu privire la această situaţie? 

4, Dar dacă presupunerile tale sunt greșite? Ce ai face atunci? 


După cum afirma Peter Drucker, „Presupunerile eronate stau la 
baza fiecărui eșec“. 


Analizează-ţi presupunerile 


Fiecare persoană are două tipuri de presupuneri, explicite și implicite. 
Presupunerile explicite sunt acelea de care ești conștient, pe care le 
poţi explica foarte clar și le poţi apăra în fața unei alte persoane. 

Prima și cea mai periculoasă presupunere explicită pe care o face 
cineva într-o afacere nouă este aceea că există o piață de desfacere 
pentru produsul sau serviciul respectiv. Însă, conform clasamentelor 
revistei Forbes, 80% dintre eșecurile în afaceri sunt cauzate de un 
singur factor: clienţii pur și simplu nu doresc produsul pe care îl 
oferi. 

Chiar și cu cele mai bune studii de piaţă, 80% dintre produsele noi 
introduse la vânzare în fiecare an eșuează pe piaţă și trebuie scoase, 
cu costuri enorme. Cei care au dezvoltat și au adus produsul pe 
piaţă s-au bazat pe presupunerea că exista o cerere pentru ceea ce 
vindeau ei și că cererea era suficient de mare și părea destul de 
profitabilă pentru a justifica toate eforturile de a aduce produsul la 
vânzare. 

Cel de-al doilea tip de presupunere este implicit sau inconștient. 
Este ceva ce crezi fără îndoială. Care ar putea fi această presupunere 
în cazul tău? 

O presupunere implicită fatală este: Pentru că vreau, pot. Mulţi 
oameni presupun că dorinţa lor sau puterea voinţei lor sau hotărârea 
este tot ceea ce este necesar pentru a depăși obstacolele și pentru a 
reuși în cele din urmă. Adesea, însă, nu prea există legătură între ceea 
ce vrei să faci și ceea ce ești capabil să faci. 


O altă presupunere fatală este: Pentru că trebuie, pot. Adevărul 
este că ti-ar putea lipsi aptitudinile, cunoștințele, banii și resursele 
pentru a realiza un anumit obiectiv pe care îl consideri esenţial 
pentru succes. 

Viaţa îţi este extrem de mult influenţată de presupuneri. Acţionezi 
întotdeauna pe baza a ceea ce crezi că este adevărat, chiar dacă nu 
este deloc adevărat sau nu ai nici o dovadă în acest sens. 


Contes tă-ți ipotezele 


Fii pregătit să iei în considerare faptul că presupunerile pe care le 
prețuiești mai mult, legate de tine sau de afacerea ta, ar putea fi 
complet greşite. Aceasta este o posibilitate dificil de gestionat pentru 
cei mai mulți oameni. Însă, ori de câte ori te străduiești să progresezi 
într-un anumit domeniu sau te confrunţi cu ceea ce pare a fi o 
problemă sau o dificultate de nerezolvat, detașează-te și pune-ţi 
întrebarea: dar dacă m-am înșelat complet în privinţa a ceea ce încerc 
să fac? 

Dacă suntem, de fapt, pe o cale complet greșită în abordarea 
curentă? Dacă există o cale complet diferită de realizare a acestui 
scop? Dacă am putea face ceva ce nu s-a mai făcut vreodată? (Uber!) 
Cuvântul dacă? este, probabil, responsabil pentru mai multe inovaţii 
creative decât orice altă combinaţie de cuvinte. 

Edward de Bono, expert în stiluri de gândire, denumește acest 
fenomen „PO“ sau operaţiune provocatoare. Asemenea impulsului 
electric, întrebările provocatoare îți zdruncină sau îţi pun sub semnul 
întrebării modul de a gândi, și ori de câte ori pui o asemenea întrebare 
îți stimulezi creativitatea și reacţiile creative. 

Ar putea exista o cale mai bună? Aceasta este o întrebare 
extraordinară, care te poate face bogat. Adevărul este că întotdeauna 
există o cale mai bună de a rezolva orice problemă sau de a îndeplini 
orice obiectiv. Mereu va exista o modalitate mai bună de a produce, de 
a vinde sau de a furniza un produs ori un serviciu. 

Practică reinventarea. Imaginează-ţi că îți începi cariera sau 
afacerea din nou astăzi, cu tot bagajul de cunoștințe pe care îl ai 


acum. Imaginează-ţi că afacerea ţi-a ars până în temelii, că ai putea 
trece strada și ai reîncepe acum fără bagajul trecutului. Ce ai face 
diferit? Ce ai începe să faci sau ai înceta să mai faci? Ce schimbări ai 
face imediat? 

Exerciţiul reinventării te poate elibera de zona de confort a 
trecutului și îţi poate deschide mintea către tot felul de noi 
posibilităţi. 


Descătușează-ți creativitatea 


Există patru moduri în care poţi rezolva orice problemă, poţi face 
orice schimbare sau poţi realiza orice scop: 


1. Poţi face mai mult dintr-un anumit lucru. Ce anume ar trebui 
să faci mai mult, în ce domeniu? Răspuns: Ar trebui să faci mai 
mult din acele lucruri care îţi dau astăzi cele mai bune rezultate. 
Care sunt acelea? 

2. Poţi face mai puțin din alte activităţi. Ce ar trebui să faci mai 
puţin? Răspuns: Ar trebui să faci mai puţin din acele lucruri 
care nu funcționează foarte bine sau nu funcţionează deloc. 

3. Poţi începe să faci ceva complet diferit sau nou. Acesta este 
pasul cel mai dificil, însă a face ceva nou sau diferit este tocmai 
pasul care duce la cele mai semnificative inovaţii din fiecare 
domeniu. Ce ar trebui să începi să faci chiar de astăzi, ceva ce în 
prezent nu faci? 

4, Poţi înceta să mai faci anumite lucruri. Ce ar trebui să nu mai 
faci? Ar trebui să nu mai faci ceea ce nu te ajută să-ţi realizezi 
obiectivele cele mai importante. Folosește metoda A/B descrisă 
în capitolul 1. 


Gândește pe hârtie 


Este un miracol ceea ce se întâmplă între cap și mână. Când scrii ceva 
pe o foaie de hârtie, declanșezi ceea ce se numește activitate 
psihoneuromotorie. Este un cuvânt mare, care se referă la activarea 


întregului creier pentru a se concentra asupra unui singur punct, o 
anumită perioadă. Atunci când scrii, de fapt gândești, vizualizezi și te 
mişti simultan. Nu este posibil să scrii și, în același timp, să te gândești 
sau să fii atent la altceva din lumea reală, ești atent doar la ceea ce 
scrii în acel moment. 

Deoarece mintea și corpul sunt complet activate, atunci când scrii 
ceva, acea informaţie este automat transferată minţii subconștiente. 
Când scrii ceva, crești spectaculos șansele de a reţine ceea ce scrii. 
Scrierea ţelurilor crește șansele realizării lor. Scrierea diferitelor 
lucruri îți activează capacitatea creativă, îți stimulează creierul. Este 
ca și cum ai apăsa pedala accelerației de la motorul mental. 


Rezolvă orice problemă 


lată un exercițiu simplu. Alege o problemă din viața ta pe care încerci 
să o rezolvi. la o foaie de hârtie și scrie fiecare detaliu al problemei. 
Scrie toate faptele sau informaţiile pe care le deţii privind situaţia în 
cauză. 

Pune-ţi întrebări ca, de exemplu: ce încerc eu să fac? Cum încerc eu 
să fac acel lucru? Care este problema, mai exact, sau care este scopul? 
Cum a apărut această problemă? Când a apărut pentru prima dată? 
Cine a fost implicat? De ce a intervenit această problemă? Este cu 
adevărat o problemă sau ar putea fi, de fapt, o oportunitate? Aceste 
întrebări îți stimulează creativitatea. 

Vei fi uimit câte idei îți vin atunci când începi să scrii, rând după 
rând, fiecare detaliu al problemei cu care te lupţi, inclusiv toate 
cauzele posibile și multele soluţii care ar putea exista. Uneori, în 
timpul acestui exercițiu, exact ideea sau soluția corectă ar putea ieși 
în evidenţă de pe hârtie. 

Am lucrat cu oameni care s-au luptat pentru atingerea unui ţel 
sau pentru rezolvarea unei probleme luni la rând și care au fost 
capabili să o rezolve în câteva minute prin simplul fapt că și-au 
alocat timpul, în liniște, pentru a scrie fiecare detaliu al problemei. 


Rezultatul este că problema se rezolvă de obicei singură pe hârtia din 
faţa ta. 


Mintea superconștientă 


De-a lungul istoriei, oamenii au vorbit și au scris despre o formă 
superioară a minţii și a gândirii pe care fiecare persoană o are la 
dispoziţie. Sigmund Freud a numit-o „supraeu“. Alfred Adler a 
denumit-o „mintea supraconștientă“. Napoleon Hill a făcut referire la 
ea cu denumirea de „inteligență infinită“. Emerson a denumit-o 
„supra-suflet“. Alţii îi spun „mintea lui Dumnezeu“. După mulţi ani de 
studii, eu prefer să o denumesc mintea superconștientă. 

Indiferent de modul în care o descrii, această minte îţi va sta 
mereu la dispoziţie, la fel ca laptopul sau ca telefonul mobil. O poţi 
activa şi accesa în orice moment. În câteva clipe, toate puterile 
superconștiente devin disponibile și le poţi folosi ca să rezolvi 
probleme și să îți atingi țelurile. 


Activează-ţi puterile mentale 


Mintea superconștientă are câteva calități extraordinare: 

1. Mintea superconștientă îți permite să realizezi orice scop vrei, 
atât timp cât acesta este clar. Cei care scriu și rescriu și care se 
gândesc constant la scopurile lor par să se bucure de un flux 
constant de idei, care îi ajută să-și atingă scopurile mai repede. 

2. Mintea superconștientă are acces la toate cunoștințele și la 
experiența ta anterioară, de pe parcursul întregii vieţi, dar și la 
cunoștințele și experienţele celorlalți, chiar și ale celor aflați la 
distanţă mare. 

3. Mintea superconștientă este locul în care se află puterea 
atracției. Când ai un scop clar, mintea superconștientă trimite 
vibrații care te transformă în „magnet viu“. Cu această putere 
începi să atragi în viaţa ta ideile, oamenii, circumstanţele și banii 
de care ai nevoie pentru a-ţi atinge scopurile. 


4. Mintea superconștientă rezolvă automat fiecare problemă ce 
apare în calea îndeplinirii scopurilor, atât timp cât scopul este 
clar. 

5, Mintea superconștientă îți va aduce exact răspunsul de care ai 
nevoie, exact la timpul potrivit. Însă această informaţie este 
„datată“. Trebuie să acţionezi imediat, într-un fel sau altul, ca să 
nu fie prea târziu. 

6. Mintea superconștientă îți va aduce lecţiile de care ai nevoie 
pentru a-ţi atinge scopurile, deghizate adesea în obstacole, 
impedimente și eșec temporar. Sarcina ta de bază este să 
analizezi problema sau dificultatea și să te întrebi: ce pot învăţa 
din această experiență? 

7. Când mintea superconștientă îti aduce răspunsul de care ai 
nevoie, acesta va fi complet din toate punctele de vedere și va fi 
întotdeauna în limitele capacităţilor tale curente. Vei fi capabil să 
acționezi imediat pentru implementarea ideii. Răspunsul va fi 
simplu, logic și clar, ca o străfulgerare orbitoare a evidenţei. 


Mintea  superconștientă îți vorbește, adesea, prin intuiţie, 
„acea voce slabă, calmă, din interiorul tău“. Dacă-ţi asculţi intuiţia și 
îi urmezi sfatul, nu vei mai face probabil nici o altă greșeală. 

Din fericire, superconștientul tău rămâne mereu disponibil, chiar 
dacă nu i-ai prea acordat atenţie sau nu ţi-ai ascultat intuiţia o 
perioadă îndelungată. Devine, de fapt, din ce în ce mai puternic, pe 
măsură ce îl pui la treabă și ai încredere în el. 


Mind storming 


Mai există o modalitate de utilizare a puterii pixului și a hârtiei pentru 
a-ți activa subconștientul și superconștientul. Se numește Metoda 
celor 20 de idei. Mult mai mulţi oameni au devenit bogaţi cu această 
metodă decât cu orice altă modalitate de stimulare a gândirii creative 
descoperită vreodată. În plus, îţi activează şi mintea superconştientă. 


lată cum funcţionează. la o foaie de hârtie și scrie cel mai 
important scop în partea de sus, sub formă de întrebare. Ai putea 
scrie, de exemplu: „Cum îmi pot dubla venitul în următoarele 
douăsprezece luni sau până la data cutare sau cutare?“ 

Chiar mai bine ar fi să specifici o anumită sumă. Scrie „Cum pot 
câștiga XX XXX dolari până la cutare dată?“ 

Întrebarea trebuie să fie simplă și clară, astfel încât să o înțeleagă și 
un copil de șase ani, și să genereze răspunsuri practice, aşa cum face 
exemplul de mai sus. 

Apoi îți impui să scrii cel puţin 20 de răspunsuri la întrebarea ta. 
Însă trebuie să te previn: prima dată când faci asta, vei descoperi că 
este unul dintre exerciţiile de gândire cele mai dificile pe care le-ai 
făcut vreodată. 

Primele trei până la cinci răspunsuri vor fi simple și evidente — faci 
mai mult din asta și mai puţin din cealaltă. Următoarele trei până la 
cinci răspunsuri vor fi mai dificile. Ce ar trebui să începi să faci sau 
să încetezi să faci? 

Următoarele zece răspunsuri vor fi cele mai dificile din viaţa ta. 
Dacă nu-ţi impui o disciplină severă, vei avea tentaţia de a te da 
bătut și de a abandona exercițiul. Este ceva normal, este firesc atunci 
când foloseşti prima dată mind storming (termen derivat din 
brainstorming, care este o tehnică de stimulare a gândirii creatoare 
în grup, prin emiterea liberă de idei pentru rezolvarea unei 
probleme). 


Continuă să scrii 

Insă dacă te disciplinezi să continui să scrii până când ai un minimum 
de 20 de răspunsuri, se va întâmpla ceva extraordinar. Vei descoperi, 
adesea, că printre aceste răspunsuri se va găsi și o idee inovatoare care 


îți va permite să-ţi atingi scopul sau care te va îndrepta într-o nouă 
direcţie ce va conduce la soluția corectă. 


Poţi folosi mind storming-ul ca parte obișnuită a vieţii. De fiecare 
dată când ai un scop, așază-te la birou cu o foaie de hârtie, enunţă 
scopul sub formă de întrebare în partea de sus a paginii și apoi 
forțează-te să scrii 20 de răspunsuri la această întrebare. 

Ultima parte a mind storming-ului constă în a acţiona imediat 
pentru implementarea cel puţin a unei idei pe care ai generat-o. Când 
aplici una dintre aceste idei, îți mentii fluxul creativ. Acţionarea în 
conformitate cu o idee declanșează alte idei. Implementarea unei idei 
activează mintea superconștientă și începi să atragi în viaţa ta oameni 
și circumstanţe care te pot ajuta. 


Brainstorming 


Metoda  brainstormingului, dezvoltată de către directorul de 
publicitate Alex Osborne în 1946, a devenit una dintre cele mai 
creative tehnici care stimulează gândirea, conducând adesea la 
rezultate inovatoare. 

Când aduni un grup de oameni care-și concentrează inteligenţa și 
creativitatea asupra unei singure probleme sau asupra unui singur 
scop, activezi și stimulezi, de fapt, minţile tuturor celor din grup. 
O minte superioară devine disponibilă tuturor participanţilor, 
aducând idei la care nu se gândise nimeni până atunci. 

Brainstormingul este simplu. Există o serie de reguli fundamentale 
pe care le poţi pune în practică în prima ta sesiune de 
brainstorming. 

1. Numărul ideal de participanţi la o ședință de brainstorming este 
de patru până la șase persoane. Mai puţin de patru nu este un 
număr suficient pentru a obţine valoarea maximă a 
brainstormingului, iar mai mult de șase participanţi nu dă o 
șansă fiecărei persoane să contribuie cu potenţialul maxim de 
gândire. 

2, O sesiune de brainstorming ar trebui să fie de 15 până la 45 de 
minute. Începe și termină la timp. Când toată lumea știe clar 
când se termină sesiunea de brainstorming, ca în cazul 


clopoţelului de la bursă, vor fi stimulate mai multe idei într-o 
perioadă scurtă. 

3, lată cheia: fără critici. Fără ridiculizări. Fără judecarea în nici un 
fel a vreuneia dintre idei. Liderul sesiunii de brainstorming 
trebuie să rămână pozitiv, să aprecieze fiecare idee și să-i laude 
pe participanţi pentru contribuţii. 

4. Concentrează-te mai curând pe cantitatea ideilor decât pe 
calitate. Fă-o ca pe un joc, să vezi câte idei noi, indiferent cât de 
ridicole, poate genera grupul în timpul alocat. 

5, Sarcina liderului este aceea de a încuraja pe toată lumea să 
contribuie cu idei, în special participanţii care ar putea fi timizi 
sau rezervaţi. Adesea, oamenii mai puţin gălăgioși au idei 
incredibil de bune, dar trebuie să primească șansa de a și le 
împărtăşi. 

6. Alocă unei persoane sarcina de a nota ideile. Înregistrează 
fiecare idee. Scrie-o. Ulterior, poţi printa toate ideile, pentru 
trecerea în revistă sau pentru a lăsa materialul să circule. Uneori, 
o sesiune de brainstorming bine organizată poate schimba 
direcția unei companii sau poate chiar a unei vieți. 

7. Încurajează-i pe participanţi să ia din nou legătura cu tine, dacă 
le mai vin idei care nu au apărut în sesiunea de brainstorming. 
Nu uita, o idee nouă, dacă este ideea potrivită la momentul 
potrivit, poate fi tot ceea ce îţi trebuie pentru a-ţi transforma 
rezultatele. 


Procesul de gândire creativă în cinci pași 


Punctul de plecare pentru descătușarea creativității cu scopul de a 
atinge orice obiectiv este claritatea. Aceasta necesită verbalizarea sau 
exprimarea clară a scopului în cuvinte. Modalitatea cea mai simplă de 
a realiza acest lucru este să îţi așterni pe hârtie scopul folosind timpul 
prezent, începând cu Eu urmat de un verb de acţiune. 


Când spui „Eu ating acest scop în această perioadă, atunci 
subconștientul și mintea superconștientă acceptă această hotărâre ca 
pe un ordin și încep să lucreze pentru îndeplinirea sa timp de 24 de 
ore pe zi. 

Cel de-al doilea pas pentru descătușarea creativităţii este 
vizualizarea. Creează-ţi o imagine mentală clară a scopului tău, ca și 
cum ar fi deja adus la împlinire. Există o relaţie directă între cât de 
clar îţi vezi scopul cu ochii minţii și cât de rapid îl realizezi. 

Al treilea pas este transpunerea scopului în emoție. „Simte-ţi 
scopul. 

Imaginează-ți și creează-țţi sentimentul pe care l-ai avea în 
momentul în care ţi-ai atinge scopul, procedând exact așa cum ai 
procedat când l-ai verbalizat și vizualizat. Creează-ţi în interior 
sentimentele de bucurie, satisfacţie, fericire, ușurare sau mândrie 
personală pe care le-ai simţi atunci când ai realiza acest scop. Aceste 
trei tehnici — verbalizarea, vizualizarea și transpunerea în emoție — îţi 
activează mintea creativă și îţi descătușează puterea mentală. 

Cel de-al patrulea pas este practicarea re/axării complete. Lasă 
scopul dorit cu totul deoparte. Ocupă-ţi mintea altfel. Uită de el și fii 
atât de ocupat cu altceva, încât să nu te mai gândeşti deloc la el. În 
tot acest timp, mintea superconștientă va lucra non-stop la atingerea 
scopului tău. 

Cel de-al cincilea pas este realizarea. Aceasta are loc atunci când 
răspunsul sau revelaţia de care ai nevoie îți apar în minte, întregi din 
toate punctele de vedere. 

Acești cinci pași — verbalizarea, vizualizarea, transpunerea în 
emoție, relaxarea și apoi realizarea — sunt cheile pentru a deveni 
unul dintre cei mai creativi oameni din lume. 

Eşti un potenţial geniu. Chiar dacă nu ţi-ai folosit capacităţile 
mentale incredibile timp îndelungat, poţi recupera timpul pierdut 
imediat, făcând ceea ce am discutat noi în acest capitol. Nu există 


nici o limită pentru ceea ce ai putea realiza dacă-ţi descătușezi 
întregul potenţial creativ. 


Exerciţii 

1. Urmărește să ajungi la o claritate absolută privitoare la scopul tău de 
a dobândi succes și prosperitate; creează-ţi o imagine mentală 
privind modul în care ar arăta viaţa și munca ta atunci când vei fi atins 
acest scop. 

2. Adună informaţii care să te ajute să atingi acest scop. Cu cât îţi vin în 
minte mai multe idei, cu atât este mai probabil să descoperi exact 
ideea de care ai nevoie pentru a face tot ce trebuie exact la 
momentul potrivit. 

3. Stabilește-ţi perioade de liniște și de reflecţie, în care mintea 
superconștientă să poată lucra pentru a-ţi aduce exact răspunsul de 
care ai nevoie. 


7. Timpul pentru rezolvarea problemelor și 
pentru luarea deciziilor 


Am învățat că succesul trebuie măsurat nu atăt de mult prin poziția 
pe care a ajuns să o ocupe cineva în viaţă, cât prin obstacolele pe care 
le-a depășit încercând să dobândească succesul. 


BOOKER T. WASHINGTON 


Viaţa, în general, este o serie de probleme și dificultăţi, de 
impedimente și eşecuri. În fiecare oră, în fiecare zi, iei decizii care îţi 
afectează mai mult sau mai puţin viaţa. Rezolvarea problemelor și 
luarea deciziilor necesită un anumit tip de gândire și de abordare. 
Necesită o modalitate specială de a-ţi folosi timpul și inteligenţa. 

Capacitatea ta de a rezolva probleme și de a lua decizii este factorul 
predominant al succesului profesional și personal. De fapt, te vei 
ridica la înălțimea capacităţilor tale de a rezolva problemele care îţi 
apar în cale la nivelul la care te afli în fiecare oră din zi. 

Un obiectiv neatins este doar o problemă nerezolvată. Singurul 
lucru care stă între tine și tot ceea ce îți dorești în viaţă este nimic 
altceva decât un obstacol sau o anumită dificultate. Capacitatea de a 
înlătura acest obstacol sau de a depăși această dificultate determină 
suma cu care ești plătit și rapiditatea cu care ești promovat. 


Principiul universal 


Principiul universal este: Devii ceea ce gândești în cea mai mare parte a 
timpului. 

Oamenii de succes, cei situați între primii 10% sau 20% din 
societate, au tendinţa de a avea cu totul alte mentalități faţă de restul 
de 80%. Oamenii din vârful clasamentelor se gândesc la obiectivele 
lor în cea mai mare parte din timp. Petrec majoritatea timpului 
gândindu-se încotro se îndreaptă și ce își doresc să realizeze. În 
special persoanele care au cel mai mult succes se gândesc și vorbesc 


despre soluţii la problemele inevitabile cu care se confruntă în fiecare 
ZI. 

La ce se gândesc și despre ce vorbesc oamenii nefericiți și care nu 
au succes? Se gândesc și vorbesc despre problemele lor și despre cine 
este vinovat pentru această stare de fapt. 

Oamenii de succes se gândesc la soluții și la acţiunile pe care le pot 
întreprinde imediat pentru a începe să avanseze către lucrurile pe 
care și le doresc. 

Regula este: Atragi ceea ce gândești. Când zăbovești cu gândul 
asupra unui lucru, acesta devine realitate. Dacă te gândești și 
vorbeşti doar despre probleme, acestea vor crește și se vor înmulți. 
Însă atunci când te gândeşti și vorbeşti despre soluţii tot timpul, 
descoperi mereu soluţii din ce în ce mai bune. 


+ 


Gândeşte în acțiuni 


Când ai o problemă de orice fel, pune-ţi imediat întrebările: „Ce se 
poate face?“ sau „Care este următoarea acţiune ce trebuie 
întreprinsă?“ 

În rezolvarea de probleme, ca și în alte domenii, claritatea îţi este 
cel mai bun aliat. Când știi foarte clar care este scopul pe care vrei 
să-l atingi, este mult mai ușor să obţii claritatea privitoare la lucrurile 
care te împiedică să realizezi acel scop. Când ai claritate absolută 
privitoare la lucrurile pe care este necesar să le faci pentru a obţine 
ceea ce dorești, te poţi concentra exclusiv asupra lucrurilor care te 
pot ajuta cel mai mult. 

lată două întrebări. Prima: Care sunt cele mai mari trei probleme 
pe care le am astăzi în viață? 

Acestea sunt problemele la care te gândești în majoritatea 
timpului. Reprezintă barierele cele mai importante în calea 
succesului și a fericirii tale. 

A doua: Care sunt cele mai bune trei soluţii pentru fiecare dintre 
aceste probleme? 


Uneori sunt necesare doar aceste întrebări simple pentru a găsi 
calea rezolvării problemelor și a lua deciziile necesare rapid și 
eficient. Adesea, soluţiile corecte sunt clare și evidente. Nu trebuie 
decât să deschizi ochii. 

În secolul al XIII-lea, Sir William Occam a pus bazele a ceea ce se 
numește briciul lui Occam sau principiul parcimoniei. Această lege 
spune că soluţia cea mai probabilă pentru orice problemă este și cea 
mai simplă soluție disponibilă. Socrate a afirmat că soluţia corectă 
este de obicei soluţia care conţine cele mai puţine etape. 

Care sunt soluţiile cele mai simple pentru problemele tale cele mai 
stringente? Uneori soluţiile sunt atât de simple și de clare, încât vei fi 
uimit că nu le-ai văzut mai devreme. 


Teoria constrângerii 


Acum mulţi ani, consultantul israelian în management Eliyahu 
Goldratt a dezvoltat „teoria constrângerilor“ ca principiu de afaceri. 
Acum aceasta este predată și utilizată peste tot în lume. S-au 
organizat chiar seminare de câte trei zile, în cadrul cărora directorii 
executivi sunt instruiți să aplice aceste principii în rezolvarea 
problemelor, înlăturarea obstacolelor și realizarea cât mai multor 
sarcini, mai repede și în orice condiţii. 

Teoria în sine este cât se poate de simplă. Începe cu hotărârea ta 
de a-ţi clarifica ţelurile. Unde te afli acum și ce anume dorești să 
realizezi? 

În afaceri, țelul tău ar putea fi un anumit nivel al vânzărilor, 
creșterea, profitabilitatea, cota de piață sau reducerea costurilor. 

Indiferent de țelul pe care vrei să-l atingi, pune-ţi întrebarea 
esenţială: care este factorul limitator sau constrângerea ce stabilește 
viteza cu care îmi ating țelul? 

Sau, mai direct: de ce n-am ajuns încă să-mi ating țelul? 

Vrei să-ți dublezi venitul? Atunci de ce nu ai venitul de două ori 
mai mare? 


Pune-ţi constrângerile sub semnul întrebării 


Mulţi oameni inventează scuze extrem de elaborate pentru a-și 
justifica lipsa de succes în realizarea lucrurilor pe care și le doresc în 
viață. Apoi se îndrăgostesc de propriile scuze. Indiferent de tipul de 
dificultate sau de problemă care îi împiedică să-și atingă scopurile 
personale sau de afaceri, ei produc în mod constant un flux de scuze, 
pentru a nu mai face efortul de a lua măsuri imediate și eficiente. 

Când îţi pui întrebarea: „De ce nu mi-am atins deja ţelul?“, scuzele 
preferate îţi vor sări în ajutor. Imediat îţi vor veni în minte toate 
motivele preferate pentru care ai realizat de fapt mai puţin decât îţi 
doreai cu adevărat. 

De ce nu ai deja venitul de două ori mai mare? Adevăratul motiv 
este, probabil, acela că abilitatea ta de a obţine rezultatele pentru care 
alții te-ar plăti mai mult nu este suficient de performantă. 

De ce nu ai ajuns deja la greutatea pe care ţi-o dorești? Aproape 
întotdeauna explicaţia este că mănânci prea mult și faci prea puţină 
mișcare. 

Ori de câte ori te ascunzi în spatele unei scuze, etalând-o și 
oferindu-ţi-o atât ţie, cât și celorlalţi, îti blochezi de fapt capacitatea 
de a rezolva problemele. Activezi neputinţa dobândită. 

lată o modalitate de a-ţi testa scuzele pentru a vedea dacă sunt 
valabile. Întreabă-te: mai există oare vreo persoană sau vreo 
organizaţie care să aibă aceleași probleme sau aceleași dificultăți pe 
care le am eu și care totuși să-și atingă țelurile propuse? 

Există oare cineva în domeniul tău de activitate care să câștige de 
două ori cât tine? Există oare cineva mai tânăr decât tine, care a 
studiat, poate, mai puţin sau a avut în viață mai puţine oportunităţi, 
dar care se descurcă mai bine ca tine? Dacă răspunsul este da, atunci 
scuza pe care ţi-ai găsit-o nu are o bază reală. Nu este adevărată. Este 
o amăgire în care te-ai convins să te complaci, dar care este contrazisă 
de realitatea lumii din jurul tău. 


Presupune că există întotdeauna o soluţie 


Dacă dorești să-ţi descătușezi potenţialul, trebuie să eviţi boala letală 
„scuzicita“. Aceasta se manifestă prin inflamarea glandei responsabile 
cu producerea de scuze și este invariabil fatală pentru obţinerea 
succesului. 

Începe prin a presupune că pentru fiecare problemă sau 
dificultate există un răspuns sau o soluţie care așteaptă să fie găsită. 
Încrederea absolută că există o soluţie și că o poţi găsi te face 
încrezător, pozitiv și îţi oferă șanse mai mari de rezolvare a 
problemei. 

Rezolvarea de probleme și luarea de decizii este ceea ce trebuie să 
faci în viața privată și în viața profesională în fiecare clipă din zi. 
Indiferent ce scrie pe cartea ta de vizită, adevărata ta meserie este 
„Rezolvator de probleme“. 

Succesul și șansele tale de promovare sunt determinate în mare 
parte de capacitatea ta demonstrată de a rezolva problemele cu care 
te întâlnești, la nivelul la care te afli în prezent. 

Henry Kissinger spunea cândva: „Singura răsplată pe care 
o primeşti pentru rezolvarea unor probleme este sarcina de a rezolva 
probleme mult mai mari“. 

Cu cât problemele pe care le poţi rezolva sunt mai mari și mai 
complexe, cu atât devii mai valoros și mai important pentru 
organizaţie și cu atât vei fi plătit mai mult. Întotdeauna cei mai 
respectați și mai de succes oameni dintr-o companie sunt cei care 
pot rezolva problemele cele mai mari și mai complexe. 


+ + 


Concentrează-te asupra soluției 


Capacitatea de a te concentra asupra unei singure probleme sau 
decizii este extraordinar de importantă. Cantitatea de energie 
necesară pentru a alimenta un bec, dacă ar fi concentrată într-o rază 
laser, ar tăia oțel. Atunci când îți concentrezi întreaga atenție asupra 
rezolvării unei anumite probleme sau asupra realizării unui anumit 
scop, atunci mintea îți devine din ce în ce mai mult ca o rază laser, 
capabilă de a tăia orice obstacol care îți stă în cale. 


Îţi poţi îmbunătăţi spectaculos capacitatea de a rezolva probleme 
întrebându-te și răspunzând iar și iar la întrebările potrivite. Când 
am organizat, acum câţiva ani, seminare pentru IBM pe tema 
rezolvării problemelor și luării deciziilor, începeam de fiecare dată 
încurajându-i pe participanţi să-și adreseze o serie de întrebări- 
cheie. 

Întrebarea cu numărul unu sună așa: care este exact problema cu 
care te confrunți în acest moment? 

Cel mai mare obstacol în rezolvarea problemelor îl constituie lipsa 
identificării clare a problemei, în primul rând. 

Întrebarea numărul doi poate fi formulată astfel: este ea într- 
adevăr o problemă sau ar putea fi o oportunitate? 

Multe dintre marile inovaţii în afaceri și în știință au apărut ca 
rezultate ale unui produs, serviciu sau experiment care a eșuat 
complet. Acest eșec a furnizat informaţii noi sau i-a forţat pe oameni 
să facă ceva complet diferit de ceea ce porniseră iniţial să facă. Tocmai 
în acea nouă direcție s-a aflat incredibilul succes. 


Marea inovaţie 


Una dintre cele mai importante inovaţii medicale ale secolului XX a 
fost descoperirea penicilinei de către Sir Alexander Fleming, în cadrul 
unui experiment de laborator care a eșuat. În 1928, Fleming pusese, 
într-un vas de sticlă, niște bacterii în geloză, după care a plecat să ia 
masa de prânz. Când s-a întors, a fost total dezamăgit de faptul că 
toate bacteriile din experiment muriseră. În timp ce un cercetător 
obișnuit nu ar face altceva decât să arunce pur și simplu rezultatul 
eșuat al experimentului și să o ia de la capăt, Fleming s-a întrebat: ce 
fel de substanță a putut fi atât de puternică încât să omoare toate 
aceste bacterii, atât de repede? 

A descoperit că un experiment cu un spor nou din altă parte a 
laboratorului fusese lăsat neacoperit, permițându-le sporilor să circule 
prin aer și să cadă în diferite locuri din laborator, inclusiv pe bacteriile 
din vasul în care Fleming le pusese în geloză. Acest spor a fost izolat 
în cele din urmă și denumit penicilină, cel mai puternic antibiotic 


descoperit până atunci. Câţiva ani mai târziu, în timpul celui de-al 
Doilea Război Mondial, penicilina a salvat milioane de vieţi prin 
vindecarea bolilor și a infecțiilor. 

Pentru rezultatul descoperirilor sale, Sir Alexander Fleming a fost 
înnobilat de către rege, a câștigat Premiul Nobel pentru Medicină, a 
devenit foarte prosper și a fost proclamat drept unul dintre medicii 
cei mai respectaţi ai istoriei britanice. Își păstrează acest loc și în 
prezent. 


Fă-ţi definiția mai cuprinzătoare 


De îndată ce ai reușit să obţii o definiţie clară a problemei, pune-ţi 
întrebarea magică: care mai este problema? Regula este să te ferești de 
o problemă pentru care nu există decât o definiție. Se pare că dacă 
găsești mai multe modalităţi prin care poţi defini și reafirma problema, 
ai mult mai multe șanse de a ajunge la definiția corectă, care te va 
conduce la soluţia corectă. Nu te grăbi. 

Următoarea întrebare pe care trebuie să ţi-o pui este: care este cea 
mai bună soluție pentru problema în cauză? 

Când ai reușit să identifici cea mai bună soluţie, întreabă-te: ce 
altă soluţie ar mai putea exista? Din nou, ferește-te de problemele 
pentru care nu există decât o singură soluţie. Întreabă-te mereu: ce 
altă soluţie ar mai putea exista? 

Un obstacol major în calea rezolvării problemelor îl constituie 
faptul de a sări la concluzii și de a lua decizii înainte de a fi analizat 
toate celelalte posibilităţi. Cu cât elaborezi mai multe soluţii, luând-o 
în considerare și pe aceea de a nu acţiona în nici un fel, cu atât este 
mai probabil să descoperi soluţia ideală. Pare să existe o relaţie directă 
între, pe de o parte, cantitatea definiţiilor unei probleme și a soluţiilor 
pe care le poţi elabora și, pe de altă parte, calitatea soluţiei finale 
asupra căreia te opreşti. 


Reia mind storming-ul 


Practică metoda mind storming, pe care am explicat-o în capitolul 
precedent, pentru a veni rapid cu mai multe soluţii. Scrie definiția 
problemei în partea de sus a paginii, sub formă de întrebare: cum pot 
rezolva această problemă sau pot atinge acest scop? 

Apoi disciplinează-te să scrii cel puţin 20 de răspunsuri la 
întrebare. Cu cât generezi mai multe soluții, cu atât este mai probabil 
că vei genera soluția corectă care te va conduce la inovaţia pe care ti- 
o dorești, pur și simplu prin legea probabilităților. Nu te grăbi. 


O majorare cu 500% 


Acum câţiva ani, am făcut acest exerciţiu cu membrii conducerii 
superioare ai unei companii evaluate la 20 de milioane de dolari. 
Aceștia munciseră din greu mai bine de 20 de ani pentru a atinge 
acest nivel de vânzări și venituri. Întrebarea era: cum ne putem dubla 
vânzările în următorii cinci ani? 

Apoi am petrecut o oră scriind toate modurile diferite prin care ei 
ar putea depăși obstacolele reprezentate de competiţie și provocările 
reprezentate de schimbările rapide, pentru a atinge acest scop. Am 
organizat aceste idei în funcţie de prioritate și am determinat care 
dintre acestea constituiau puncte de plecare și care constituiau 
rezultate. 

În cele din urmă, am desemnat responsabilități specifice pentru 
fiecare dintre aceste sarcini unor persoane diferite și am stabilit 
termene-limită pentru finalizarea fiecăreia. Toată lumea a trecut la 
treabă. 

După cinci ani, m-au invitat la un banchet special prin care 
celebrau cel mai bun an pe care l-au avut vreodată. Dar în loc să-și fi 
dublat vânzările în cinci ani, prin aplicarea multor idei noi pe care le 
generaseră, ei își crescuseră vânzările până la 105 milioane de dolari! 
Compania lor devenise lider de piaţă și este lider de piaţă în 
domeniul ei și astăzi. 

Atribuie responsabilități 


? 


De îndată ce ai identificat clar adevărata problemă pe care încerci să o 
rezolvi, și imediat ce ai stabilit care este cea mai bună soluţie, 
următoarea întrebare este: cine va fi responsabil cu punerea în 
practică a acestei soluţii? 

Este uimitor cât de multe întâlniri pentru rezolvarea diferitelor 
probleme se încheie cu o soluţie clară, stabilită de comun acord, însă 
două săptămâni mai târziu problema încă există. De ce? Deoarece 
nimănui nu i s-a trasat vreo responsabilitate specifică pentru 
implementarea soluției. 

Când ai ales o anumită persoană care să răspundă pentru soluţia 
respectivă, stabilește măsuri pe care să le poţi folosi pentru a 
determina progresul și pentru a te asigura că soluţia a avut succes. 
Stabileşte termene-limită globale și pentru fiecare etapă. Cu cât este 
mai importantă soluţia pentru companie sau pentru tine personal, 
cu atât ar trebui să o verifici cu mai mare regularitate, pentru a te 
asigura că totul s-a realizat la timp și că s-a încadrat în buget. 


Principiul lui Peter 


Acum câţiva ani, un anume dr. Lawrence Peter a scris o carte 
intitulată Principiul lui Peter. Aceasta a devenit bestseller și a avut 
impact asupra a milioane de oameni. El a spus că „Fiecare persoană 
dintr-o organizație este promovată în mod constant pe baza 
capacităţilor de a-și îndeplini sarcinile și de a obţine rezultate. Acest 
proces de promovare continuă până când angajatul ajunge la un nivel 
la care nu-și mai poate face treaba în termeni satisfăcători. Din acel 
moment nu mai este promovat. Cariera sa stagnează“. 

Acesta este motivul pentru care Peter a afirmat că „În cele din 
urmă, fiecare persoană se ridică la nivelul său de incompetenţă'. 

Remarca sa viza faptul că oamenii care și-au atins nivelul de 
incompetenţă pot fi găsiți printre angajaţii fiecărei mari organizații, 
la orice nivel. Nu sunt capabili să-și facă bine treaba la acel nivel, nu 
pot fi nici promovați, nici degradaţi. Toate organizaţiile, în special 
cele guvernamentale, ajung să aibă personal incompetent. Această 


descoperire explică foarte multe din problemele generate de 
performanţa sub așteptări şi de cheltuielile excesive în cadrul 
birocraţiilor guvernamentale. 


Capacitatea ta de a rezolva probleme 


Același lucru se întâmplă și în viaţa ta. Când îţi începi cariera, ţi se 
atribuie sarcini care necesită rezolvarea de probleme și obţinerea de 
rezultate la nivelul respectiv. Pe măsură ce demonstrezi că îţi 
stăpânești meseria, rezolvând problemele, depășind obstacolele și 
obţinând rezultatele care sunt așteptate de la tine, ești promovat, 
aproape automat, pe poziții cu mai multă responsabilitate. 

La fiecare nouă poziţie ocupată, problemele cu care te confrunţi vor 
fi mai complexe, mai dificile și vor avea consecințe mai semnificative 
în caz de succes sau de eșec. Demonstrându-ţi capacitatea de a rezolva 
problemele cele mai dificile la acel nivel, vei fi promovat din nou, și tot 
așa. Capacitatea de a rezolva probleme determină cât de sus te ridici și 
cât de departe ajungi în carieră. 


Orientează-te către soluții 


Educă-te să te orientezi întotdeauna către soluţii. Cu cât te gândești 
mai mult la soluţii, cu atât vei descoperi mai multe. Cu cât vei fi mai 
încrezător că poţi rezolva problemele cu care te confrunţi, cu atât este 
mai probabil că vei găsi soluţia corectă la momentul potrivit. 

Identifică cele mai importante probleme existente în viața ta în 
prezent. Gândește-te care sunt pașii pe care i-ai face imediat pentru 
a le rezolva. Apoi acţionează continuu ca să găsești soluţia pentru 
probleme și pentru a-ţi realiza ţelurile. 

Rezolvarea problemelor și luarea deciziilor pot fi realizate în două 
moduri. Primul este să te așezi liniștit cu o foaie de hârtie în faţă, să 
te concentrezi exclusiv asupra fiecărei probleme, pe rând, și să scrii 
toate ideile care-ţi vin în minte. 

Al doilea mod este să aduni mai multe persoane pentru a vă 
concentra împreună asupra unei singure probleme sau asupra unui 


unic obstacol. Aceste două activități sunt mult mai importante 
pentru succes decât orice altceva ai face. 

Dacă planifici și foloseşti corect timpul pentru rezolvarea 
problemelor și pentru luarea deciziilor, lucrul acesta te poate ajuta 
mai mult să promovezi în carieră decât aproape orice altă activitate 
pe care ai putea s-o faci. 


Exerciţii 

1. Care este acea unică problemă majoră cu care te lupti astăzi? 
Definește-o în scris. 

2. Scrie-o în partea de sus a paginii sub formă de întrebare care 
începe astfel: „Cum aș putea rezolva această problemă?" 

3. Disciplinează-te, singur sau împreună cu alţii, să generezi 20 de 
moduri diferite pentru a rezolva problema. Acţionează imediat 
pentru implementarea cel puţin a unui răspuns. 


8. Timpul petrecut cu familia şi cu ceilalți 


Privind înapoi la viata ta, vei descoperi că momentele care ies în 
evidență, momentele când ai trăit cu adevărat sunt acelea când ai 
făcut ceva în spiritul dragostei. 


HENRY DRUMMOND 


Timpul pe care îl petreci cu alte persoane și modul în care îl petreci 
determină probabil 85% din gradul de fericire, succes sau eșec în viaţă. 

Timpul petrecut cu oamenii este diferit de timpul de lucru, de 
timpul productiv, creativ sau de învăţare. Ceea ce trebuie să faci 
pentru a fi eficient și a avea succes în viaţa profesională, în carieră, 
este aproape opusul a ceea ce trebuie să faci pentru a avea succes și a 
fi eficient în viața de familie și în relaţii. 

Relaţiile armonioase necesită perioade ample neîntrerupte, atât 
acasă, cât și la serviciu. În carieră, lucrurile pe care le faci și le spui în 
interacțiunea cu ceilalți îți determină, în mare măsură, viitorul. Mult 
mai mulți sunt oamenii concediați pentru probleme de personalitate 
decât pentru lipsa de competenţă tehnică în orice tip de companie și 
în orice sector economic. Acasă însă, calitatea relațiilor este mai 
importantă decât orice altceva. 

În viaţă există o ecuaţie foarte simplă: CR x CR = SP, altfel spus, 
cantitatea relaţiilor înmulțită cu calitatea relaţiilor egal succesul 
personal. 

Acasă, cei care te iubesc și pe care îi iubești vor determina calitatea 
vieții tale emoţionale. Alegerile pe care le faci în privința partenerului 
de viață sau a prietenilor îți vor determina gradul de fericire și de 
împlinire în viaţă. 

Singura modalitate de creștere a valorii unei relații este 
să investești mai mult timp în acea relaţie. Există o legătură directă 
între cantitatea de timp investită și calitatea relației pe care o vei avea 


cu persoana respectivă. Nimic nu poate înlocui timpul petrecut 
împreună, faţă în faţă. 


Echilibrul este esențial 


Pentru a fi cu adevărat fericit, trebuie să atingi un echilibru între 
domeniile de viață reprezentate de familie/relaţii și profesie. Însă 
fiecare dintre aceste activități necesită un gen diferit de timp. Munca 
necesită timp-calitate — stabilirea de scopuri și priorităţi, realizarea 
activităţilor care au cea mai mare valoare, obţinerea de rezultate și de 
performanţe la cel mai înalt nivel de care ești capabil. Familia necesită 
timp-cantitate — perioade lungi neîntrerupte în care au loc cele mai 
fericite și mai importante momente din viaţa ta. 

Se spune că ne trăim viaţa cu zilele și lunile, însă o simţim prin 
momente. Cele mai importante momente din viață, dacă ar fi să 
arunci o privire în trecut, apar aproape întotdeauna neinvitate și 
neașteptate, sunt de obicei adevărate surprize. Nu le-ai fi putut 
planifica și nu te-ai fi putut pregăti pentru ele. 

Eseistul Michel de Montaigne a scris: „Cele mai mari bucurii în 
viaţă sunt amintirile fericite, pe care le poți rememora în orice 
moment. Așadar, marea afacere a vieţii este să îţi creezi cât mai multe 
astfel de momente“. 

Îţi creezi amintiri permiţând unor porțiuni mari de timp relaxat, 
nestructurat să-și facă loc în viața ta, momente în care pot apărea 
acele amintiri neașteptate. Nu vei ști niciodată când se vor petrece. 


Precum înăuntru, la fel și afară 


Unul dintre scopurile principale ale muncii investite în succesul în 
carieră este acela de a te putea bucura de un standard ridicat și de o 
calitate multumitoare a vieții, împreună cu și alături de oamenii care 
reprezintă cel mai mult pentru tine. Eşti fericit doar atunci când 
comportamentul exterior este în concordanță sau în armonie cu 
valorile din interior. Lipsa concordanței, care duce la o viaţă 


dezechilibrată, este o sursă majoră de stres și de nefericire, dar și de 
boală psihică și fizică. 

Mulţi oameni, în special bărbaţi, susțin că familiile sunt mai 
importante pentru ei decât orice altceva. Sustin că motivul principal 
pentru care lucrează atât de mult este acela de a le oferi familiilor o 
viață îmbelșugată. Însă lucrează mult peste program, ajung târziu 
acasă, iar când ajung, în cele din urmă, acasă se abandonează în fața 
televizorului. Studii recente susțin că un tată din categoria oamenilor 
obișnuiți petrece în medie opt minute pe zi cu fiecare dintre copii. 

Această împărțire a timpului poate determina apariţia unui stres 
considerabil. Așa cum mașina vibrează și se zguduie când o roată nu 
mai este echilibrată, la fel și viaţa ta vibrează și se zguduie, devenind 
nefericită și stresată atunci când nu mai este în echilibru. 


Imaginează-ți viaţa ideală 


Punctul de pornire pentru a-ţi reechilibra viaţa este practicarea 
idealizării. Imaginează-ţi că ai putea avea o baghetă magică și că ţi-ai 
putea face viaţa personală și pe cea de familie perfecte din toate 
punctele de vedere. Cum ar arăta? Ce stil de viaţă ai avea? Unde ai 
locui? Unde ai lucra? Ce ai face? Cu ce fel de oameni ai trăi sau ai 
lucra? În ce fel ar fi viaţa ta ideală diferită de viaţa ta obişnuită de 
acum? 

Aplică „gândirea de la zero“* asupra vieţii tale profesionale și 
personale. Întreabă-te: „Știind tot ceea ce ştiu în prezent, există 
vreun lucru în viaţă pe care nu l-aș mai începe sau în care nu m-aș 
mai implica din nou astăzi, dacă ar fi să aleg?“ 

Aplică această întrebare tuturor relaţiilor pe care le ai, indiferent 
de tipul acestora. Există vreo persoană în viaţa ta personală sau 
profesională cu care, știind ceea ce știi în prezent, ai prefera să nu 
mai ai de-a face? 

Dacă răspunsul este da, atunci următoarea întrebare este simplă: 
„Cum ies din situaţia aceasta și cât de repede pot face asta?“ 


Este uimitor câţi oameni sunt nefericiţi, stresaţi și neîmpliniţi 
deoarece continuă să rămână într-o relație pe care, știind ceea ce știu 
acum, pe baza experienţelor pe care le-au acumulat, nu ar mai fi 
început-o dacă ar fi fost să aibă o a doua șansă. 

Ceea ce am descoperit eu este că, dacă ai ajuns la concluzia că nu 
ai mai intra într-o relaţie cu o anumită persoană din nou astăzi, 
știind ceea ce știi acum, atunci relația este deja terminată. Este gata. 
Nu mai poate fi salvată. Singura întrebare care rămâne este: cât mai 
ai de gând să suferi și cât mai ai de plătit până să recunoști că relaţia 
este terminată? 


Fă-ţi ordine în relații 


Unul dintre modurile cele mai utile în care-ţi poţi folosi timpul este 
acela de a-ți pune relaţiile în ordine. La intervale regulate, 
examinează-ţi fiecare dintre relațiile mai importante și întreabă-te: 

Ce ar trebui să fac mai mult, dacă-mi doresc ca amândoi să fim 
mai fericiți? 

Ce ar trebui să fac mai puţin, pentru a îmbunătăţi calitatea relației? 

Ce lucru pe care nu-l fac în prezent ar trebui să încep să-l fac de 
astăzi, dacă aș vrea să îmbunătățesc această relaţie? 

Ce ar trebui să nu mai fac deloc pentru a-mi îmbunătăţi calitatea 
relației? 

Acum câţiva ani, după ce am descoperit eu însumi aceste întrebări, 
m-am dus acasă și m-am așezat la taifas cu soţia, în prezența copiilor 
noștri care erau mici atunci. I-am întrebat ce ar dori să fac mai mult 
sau mai puţin pentru a fi un soț sau un tată mai bun. Ce ar dori ei ca 
eu să încep să fac sau să încetez să fac, ca să-i fac mai fericiţi? 

Nu au ezitat. Mi-au spus. Au avut câteva sugestii pentru mine cu 
privire la unele lucruri pe care ar vrea să le fac mai mult sau mai 
puţin sau pe care să le încep sau cărora să le pun capăt. Am fost 
uimit cât de mult loc de mai bine era. Le-am acceptat sfaturile fără să 
aduc argumente împotrivă sau fără să mă apăr și le-am pus în 


practică. Am avut nevoie de mult curaj, însă a fost unul dintre 
exerciţiile cele mai eficiente pe care le-am făcut pentru clădirea 
familiei. Încearcă și tu. 


Ce este cu adevărat important? 


lată o bună modalitate de a îmbunătăţi calitatea relaţiilor și a vieţii de 
familie. Întreabă-te: ce aș face, cum mi-aş petrece timpul, dacă aș afla 
astăzi că mai am doar șase luni de trăit? 

lată o întrebare extraordinară. Ce ai face mai mult sau mai puţin? 
Ce ai începe sau ai înceta să faci? Cum ţi-ai petrece ultimele șase luni 
pe Pământ? Aproape invariabil, răspunsul se va învârti în jurul 
oamenilor din viața ta, te vei împăca cu cei din trecut și-ți vei petrece 
restul timpului cu cei care sunt cei mai importanţi pentru tine. 

lată regula: indiferent ce ai face dacă ai afla că mai ai doar puţin 
timp de trăit, ar trebui să faci imediat. Ar trebui să încorporezi 
răspunsul în viața de zi cu zi. Nu aștepta până devine prea târziu. 


Fii prezent sută la sută alături de familie 


Cheia pentru o viață fericită este să petreci cât mai mult timp cu 
familia. Însă ce înseamnă asta? Înseamnă că atunci când ești 
împreună cu familia, trebuie să fii cu ei trup și suflet, 100% din timp. 
Închide televizorul şi calculatorul. Închide-ţi și telefonul sau alege 
modul silențios. Închide cartea pe care o citeşti și împătureşte ziarul. 

Flimină toate distragerile. Concentrează-te asupra persoanei 
respective, ca și cum ar fi cea mai importantă din lume. Eşti cu 
adevărat cu acea persoană numai dacă te afli față-în-faţă, cap la cap, 
genunchi la genunchi și inimă la inimă. Petreci cu adevărat timp cu 
acea persoană numai când ești în fața ei. Eşti implicat pe deplin în 
relația cu el sau cu ea când vorbeşti direct cu persoana respectivă, îi 
asculți cu atenţie răspunsurile și îi acorzi atenţia necesară. 

Când cineva din familie sau de acasă vrea să-ţi vorbească, oprește- 
te imediat din ceea ce faci și concentrează-te exclusiv la el sau la ea și 


la ceea ce are de spus. Persoana care vorbește trebuie să simtă că în 
momentul respectiv este cea mai importantă din lume. 


Incredere și simpatie 


Calitățile cele mai importante pentru a avea succes în relaţia cu 
ceilalți, la serviciu sau acasă, sunt încrederea și simpatia. Atât timp cât 
cealaltă persoană te place și are încredere în tine, relaţia poate suporta 
probleme și dificultăţi. Însă dacă se pierd încrederea și respectul, este 
doar o chestiune de timp până la prăbușirea relaţiei. 

lată regula: Ascultarea clădește încrederea. 

Există o relaţie directă între cât de mult și cât de bine asculti și 
nivelul de căldură și încredere pe care îl clădești în cealaltă persoană. 

Există patru etape importante pentru ascultarea eficientă. Când 
practici aceste aptitudini de ascultare cu fiecare persoană pe care o 
întâlnești, vei fi uimit de rezultat. 


1. Ascultă cu atenţie 

Când îţi vorbește cineva, oprește-te imediat, indiferent ce ai face. 
Priveşte persoana în ochi. Concentrează-ţi privirea pe buze, aruncând 
din când în când câte o privire spre ochii acesteia. Apleacă-te înainte. 
Aprobă din cap, zâmbește și fii angajat activ în ceea ce îţi comunică 
persoana în cauză și în conversaţia cu ea. 

Mai presus de toate, nu întrerupe. Când întrerupi o persoană care 
vorbește, este ca și cum ţi-ai întinde piciorul să calci pe cineva care 
trece pe lângă tine pe trotuar. Întreruperea unei persoane este ca și 
cum ai călca-o emoţional. Îl face pe interlocutor să se simtă furios și 
frustrat. Când întrerupi pe cineva scade imediat nivelul de încredere 
și de căldură pe care l-ar putea simţi faţă de tine. 

Ascultarea intensă este forma cea mai eficientă de a flata. Când o 
asculți intens pe cealaltă persoană care vorbește, ascultarea ta o 
afectează emoţional și fizic. Îi cresc bătăile inimii; stima ei de sine 
urcă vertiginos. Oamenii se plac mai mult pe ei înșiși când văd că-i 
asculti intens, iar rezultatul va fi că te vor plăcea și pe tine mai mult. 


2. Fi o pauză înainte de a răspunde 

Atunci când cealaltă persoană se oprește din vorbit, rămâi în tăcere 
câteva secunde sau mai mult. Rezistă impulsului de a-ți exprima 
imediat ideile și opiniile. 

Majoritatea oamenilor nu-i ascultă pe ceilalți; nu fac altceva decât 
să aștepte politicos până când au ocazia să-și adauge propriile 
comentarii sau observaţii. Se spune că „Mare parte din conversaţie 
nu este ascultare; este doar așteptare“. Dar dacă te oprești înainte de 
a răspunde, după ce cealaltă persoană a terminat de vorbit, obţii trei 
beneficii extraordinare: 

În primul rând, eviţi riscul de a o întrerupe pe persoana respectivă 
dacă s-a oprit doar pentru câteva secunde pentru a-și aduna 
gândurile înainte de a continua. 

În al doilea rând, prin tăcere îi comunici că preţuiești ceea ce 
spune și, prin extrapolare, preţuiești persoana însăși, prin faptul 
că faci o pauză și permiţi tăcerii să-și găsească un loc în 
conversaţie. 

În al treilea rând, când faci pauză, de fapt, o asculti pe persoana 
care vorbește la un nivel mai profund al minţii. Auzi și ceea ce se 
spune, și ceea ce nu se spune, lăsând cuvintele celuilalt să te 
pătrundă câteva secunde. 


3. Întrebări pentru clarificare 


Nu presupune niciodată că ai înțeles exact ceea ce a spus cealaltă 
persoană sau ce a vrut să spună. Dacă ai o neclaritate, atunci zâmbește 
pur și simplu și întreabă: „Ce vrei să spui?“ 

Aceasta este o întrebare magică în orice limbă. Atunci când întrebi 
o persoană „Ce vrei să spui?“, interlocutorul va continua să vorbească 
și va dezvolta subiectul. 

Mai poţi întreba: „Ce vrei să spui, mai exact?“ 

Avantajul acestei întrebări este că e „invizibilă“. O poţi adresa iar și 
iar și interlocutorul nu va auzi întrebarea propriu-zisă. Mintea i se va 


concentra imediat pe răspuns, pe care ţi-l va da pe măsură ce 
continuă să vorbească. 

Regula este că persoana care adresează întrebările deţine 
controlul. 

Persoana care adresează întrebările deţine controlul asupra celei 
care răspunde la întrebări, într-un mod foarte subtil. Secretul pentru 
a fi fermecător în conversațiile tale cu ceilalți este să fii cel care 
adresează întrebările, să zâmbești, să aprobi, să asculți intens și să o 
tratezi pe cealaltă persoană ca și cum ar spune cele mai importante și 
mai fascinante idei pe care le-ai auzit vreodată. Prima dată când vei 
încerca, vei fi uimit de reacţia celeilalte persoane. 


4. Reformulează 


Cea de-a patra etapă principală a ascultării eficiente este reformularea 
cu propriile cuvinte a celor afirmate de interlocutor. În loc să răspunzi 
imediat, adresează o întrebare de genul: „Aș vrea să mă asigur că 
înțeleg exact ceea ce ai spus. Ai vrut să spui asta, aia sau altceva?“ 

Procedeul poartă denumirea de testul ascultării. Când poţi 
reformula cu propriile cuvinte cele abia spuse de persoana din faţa ta, 
parafrazându-i gândurile și ideile, îi dovedești că ai ascultat cu 
adevărat. Rezultatul va fi că te va plăcea și respecta mai mult, fiind în 
viitor mai deschisă față de influenţa venită din partea ta. 


Conectează-te cu ceilalți 


Autorul cărții Inteligența emoțională, Daniel Goleman, a afirmat într- 
un interviu acordat revistei Fortune că forma cea mai elaborată de 
inteligență emoţională, precum și calitatea umană cea mai importantă 
și mai utilă este persuasiunea. Oamenii de succes din fiecare domeniu 
al vieţii sunt mai persuasivi decât ceilalți. Au o capacitate 
extraordinară de a-i convinge pe ceilalți să colaboreze cu ei și să le 
preia ideile. 

Președintele american Dwight D. Eisenhower a afirmat la un 
moment dat: „Cheia leadershipului este să-i faci pe oameni să facă ce 


vrei tu, crezând că de fapt ideea este a lor“. 


Cea mai bună modalitate de a deveni persuasiv este să pui 
întrebări bine gândite și organizate, care-i adună pe ceilalți în jurul 
punctului tău de vedere. Ascultarea este, probabil, elementul cel mai 
puternic al persuasiunii pe care îl poţi practica. 


Şapte chei ale succesului în relaţia cu ceilalți 


În cartea sa care a devenit bestseller, Secretele succesului. Cum să vă 
faceți prieteni și să deveniți influent, Dale Carnegie a afirmat: „Setea cea 
mai profundă a naturii umane este aceea de a te simți important“. 

Psihologii afirmă că nivelul stimei de sine, adică exact cât de mult 
te iubeşti și te respecţi, dar și cât de important și de valoros te simti, 
stă la baza personalităţii tale. 

Nivelul stimei tale de sine determină cât de fericit te simţi în pielea 
ta și în relaţia cu ceilalţi, în fiecare zi. 

Există șapte comportamente pe care le poţi practica (sau nu) 
pentru a-i face pe oameni să se simtă importanți, pentru a le ridica 
nivelul stimei de sine și al încrederii în propriile forţe și pentru a-i 
face să se simtă fericiţi în propria piele. 

1. Fii pozitiv 

Refuză să critici, să te plângi sau să învinuiești pe cineva, indiferent de 
motiv. Ori de câte ori critici o persoană, indiferent de motiv, îi 
diminuezi stima de sine, îi răpești respectul faţă de propria persoană și 
îi subminezi încrederea în forţele proprii. Critica, reclamaţiile și 
condamnarea îi fac pe oameni să se simtă furioși și nefericiţi. 

Critica distructivă este comportamentul care dăunează cel mai 
mult. Critica distructivă în copilărie este motivul principal al 
nefericirii și al problemelor în viaţă. Elimin-o din vocabular. 


2. Fii plăcut 

Aceasta înseamnă să nu te cerți niciodată. Nu spune niciodată 
oamenilor că nu au dreptate. Un astfel de tratament îi face furioși și 
defensivi. Se închid în ei și nu se mai lasă influențați de tine. Dacă le 
spui că se înșală, le diminuezi stima de sine și îi faci să se 


împotrivească oricărei încercări de a le demonstra că au făcut o 
greșeală. 

Mai bine, când cineva spune ceva cu care nu ești de acord, poți 
prelua controlul cu o întrebare de genul: „De ce spui asta?“ sau 
„Unde ai auzit asta?“ 

În loc să contrazici, fii curios. Întrebă-i pe oameni dacă te-ar putea 
ajuta să le înţelegi punctul de vedere. Exersează-ţi aptitudinile de 
ascultare. Zâmbește, aprobă prin gesturi și fii atent. 

În multe dintre cazuri, chiar dacă persoana greșește complet, 
lucrul acesta nu este chiar atât de important. Lasă de la tine. Nu 
contează cu adevărat. 


3. Exprimă acceptare 

Una dintre nevoile subconștiente cele mai profunde ale fiecărei 
persoane este aceea de a fi acceptată de către ceilalți, pentru simplul 
fapt că este așa cum este, fără a fi judecată sau criticată. Multe dintre 
problemele personale, politice și sociale pe care le avem în lume sunt 
cauzate de oameni care strigă să fie acceptați de ceilalți. 

Și cum exprimi acceptarea? Simplu. Zâmbește ori de câte ori 
întâlneşti pe cineva. Dacă zâmbești, îi transmiţi celeilalte persoane 
faptul că o accepţi necondiţionat. Îi transmiti că este valoroasă și 
merituoasă. Rezultatul este că se va plăcea și se va accepta și mai 
mult. Se va simţi mai fericită în pielea sa și te va privi şi pe tine cu 
mai mult optimism. 


4, Exprimă apreciere 

Cuvântul magic în orice limbă este, probabil, multumesc. Ori de câte 
ori mulțumești unei persoane pentru orice a spus sau a făcut, stima sa 
de sine crește imediat. Se va plăcea și se va respecta mai mult. Se va 
simţi mai fericită. Apoi va fi mai dispusă să facă încă și mai mult din 
acele lucruri care te fac și pe tine fericit, ceea ce te va determina să-i 
mulțumești din nou. 


5. Exprimă admiraţie 


Exprimă-ţi admiraţia pentru ceilalți cu fiecare ocazie. După cum 
spunea Abraham Lincoln, „Toată lumea adoră complimentele“. 

Fă-le complimente oamenilor pentru ceea ce deţin, pentru 
realizările lor și pentru trăsăturile personale. Fă-i complimente 
gazdei pentru casa frumoasă și pentru cât de frumos este mobilată. 
Fă-i complimente omului de afaceri pentru minunatul birou în care 
lucrează. Fă-le complimente oamenilor pentru realizările lor, pentru 
titlurile profesionale și pentru premiile obţinute. Mereu poţi găsi un 
motiv pentru care să faci complimente, iar când le vei face, efectul 
nu va fi doar creșterea stimei de sine a persoanei vizate și faptul că se 
va simţi importantă, ci și acela că tu te vei simţi mai bine și mai 
fericit. 


6. Laudă și aprobă 

Laudă-i pe oameni pentru tot ceea ce fac pentru tine, indiferent dacă 
este vorba de lucruri mari sau mici. O definiţie a stimei de sine este 
cât de lăudabilă se simte o persoană. Stima de sine este determinată 
de cât de demn te simţi de respectul și de lauda celorlalți. 

Toată această luptă din lumea de astăzi pentru obţinerea de laude, 
aprobări şi recompense este pentru satisfacerea nevoii umane 
profunde de a fi aprobat și acceptat de ceilalți. Când satisfaci această 
nevoie în relaţia cu fiecare persoană cu care intri în contact, îi ridici 
gradul de stimă de sine și determini creșterea dorinței acesteia de a 
colabora cu tine. 


7. Fii atent 


Ascultă-i pe ceilalţi când vor să vorbească. Atunci când ești atent la 
ceea ce spune o persoană, îi transmiţi fără cuvinte că o consideri 
importantă și că ceea ce spune prezintă valoare. Este magia faptului de 
a asculta despre care am vorbit mai devreme. 

Întotdeauna le acorzi atenţie celor pe care îi preţuieşti cel mai 
mult. În același timp, îi ignori pe cei pe care nu îi preţuiești. De fapt, 
prin faptul că îi ignori, îi devalorizezi și îi faci să se simtă mai puţin 
importanți. 


lată un exemplu: imaginează-ţi că ești angajat într-o conversație 
plăcută cu o altă persoană, faţă în față. Însă, în timp ce cealaltă 
persoană vorbește, începi să te uiţi pur și simplu în altă parte și nu 
mai asculți. Cum s-ar simţi persoana cu pricina? Cum te-ai simţi tu 
dacă cineva s-ar întoarce și brusc nu te-ar mai asculta, în mijlocul 
conversaţiei? 

Cu cât îi acorzi mai multă atenţie persoanei respective, cu atât 
aceasta se simte mai importantă. Rezultatul este că te place și are 
încredere în tine și că îi face plăcere să se afle în prezenţa ta. 
A acorda cuiva atenţie este modalitatea cea mai rapidă de a-i 
satisface nevoia emoţională profundă de a se simți important și 
fericit în pielea sa. 


Beneficiul succesului 


Acum câţiva ani s-a întâmplat să am loc lângă un om de afaceri într- 
un avion care zbura de la San Diego la Chicago. Persoana respectivă s- 
a dovedit a fi un director executiv bogat și de succes, care pornise o 
afacere pe care a adus-o la nivelul de 300 de milioane de dolari. În 
timpul acelui zbor, mi-a spus o poveste pe care n-am uitat-o niciodată. 

Fusese la o întâlnire de trei zile la San Diego, împreună cu alţi 
câţiva directori executivi, întâlnire care se încheiase cu o cină plăcută 
la un restaurant scump. 

Toţi acei oameni porniseră de la puţin sau nimic și au avut mare 
succes de-a lungul anilor. Pe când discutau despre asta și-și 
îimpărtășeau succesul, un membru al grupului s-a ridicat și a adresat 
întrebarea: „Ce este succesul?“ 

Deoarece acesta era unul dintre oamenii cei mai inteligenţi și mai 
perspicace din jurul acelei mese, toată lumea a tăcut, dorind să-i 
asculte răspunsul la propria întrebare. El a afirmat: „Succesul 
înseamnă să nu mai ai de-a face cu oameni dificili în viața ta“. (De 
fapt, a folosit un alt cuvânt, mai colorat, pentru a face referire la 
oamenii dificili. Folosește-ţi imaginaţia.) 


Un adevăr simplu 


Toată lumea a râs și a fost de acord. Toţi și-au dat seama că una dintre 
marile fericiri ale succesului, mai ales ale succesului financiar, este că 
ai libertatea de a alege să nu mai ai de-a face cu oamenii care gândesc 
negativ, indiferent de motiv. Nu mai ești nevoit să le permiţi să-și facă 
loc în viața ta, iar dacă sunt deja acolo, atunci îi poți scoate afară. Poţi 
decide să trăieşti și să lucrezi doar cu oamenii care-ţi plac, cu cei pe 
care îi respecţi și cu care îţi face plăcere să interacționezi. 

Acum vine întrebarea: de ce le permiţi persoanelor negativiste să 
pătrundă în viața ta? Oamenii negativiști sunt sursa primară a tuturor 
nefericirilor în viaţă. Îţi cauzează mai multă durere, furie, frustrare, 
exasperare și nefericire decât toţi ceilalți factori împreună. De ce le 
faci loc în viaţa ta, de la bun început? 

De obicei, răspunsul este acela că speri ca răsplata sau beneficiile 
pe care le vei avea din relaţia cu această persoană negativistă să fie 
mai mari decât costurile, adică neplăcerile și exasperarea pe care le 
vei simţi în încercarea de a te acomoda cu acest tip de relații. 

lată însă cum stă treaba. Ai obţinut vreodată ceva bun sau vreun 
beneficiu prin continuarea asocierii cu o persoană negativistă sau 
dificilă? Răspunsul este întotdeauna nu. Indiferent cât timp încerci 
să te acomodezi cu aceste persoane, când tragi linie nu ai nici un 
beneficiu. De fapt, probabil că este adevărat exact opusul. Costurile 
pe care le-ai suportat pentru acea relaţie negativă au fost enorme și 
nu au existat niciodată beneficii extraordinare. 


Marea lecţie 


lată ideea de bază: oamenii cei mai bogaţi și mai de succes au ajuns la 
punctul în care refuză să mai accepte oameni negativiști în viețile lor. 
Însă având în vedere că a avea de-a face cu astfel de persoane nu îţi 
aduce nici un avantaj sau beneficiu, poţi decide încă de pe acum să 
faci același lucru pe care-l fac cei mai bogaţi și mai de succes oameni 
din lume. Chiar în această secundă, poţi decide să te debarasezi de toți 
negativiștii din viața ta. 


Hotărăște chiar în acest moment că nu mai ai de gând să ai de-a 
face cu oameni dificili. Dacă aceștia există, te vei debarasa de ei 
imediat. De acum încolo, vei trăi și vei munci doar alături de oameni 
pe care-i simpatizezi și alături de care îţi face plăcere să fii. Decide 
chiar acum că vei refuza total să ai de-a face cu oameni care te fac să 
te simţi nefericit sau să ai altfel de sentimente negative de orice fel. 

Aceasta este una dintre deciziile cele mai importante și mai bune 
pe care le vei lua vreodată în viaţă. Simplul fapt că vei decide să scapi 
de o persoană negativistă te va face să zâmbeşti și să te simţi fericit. 
Te vei simţi ușurat chiar înainte de a face ceva pentru a încheia 
situația negativă. 

Există cineva în viaţa ta pe care, știind ceea ce știi acum, nu l-ai 
mai invita în viaţa ta, astăzi, dacă ai putea lua totul de la capăt? 
Aceasta este una dintre întrebările cele mai importante pe care 
trebuie să ţi le adresezi și la care trebuie să răspunzi. 

Timpul petrecut cu oamenii, în general, și cu familia ta este cu 
siguranţă timpul cel mai important din viaţa ta. Modul în care 
gestionezi acest timp zi de zi și chiar minut de minut are un efect 
mult mai important asupra fericirii și a succesului tău decât orice alt 
factor. 


Exerciţii 

1. Identifică-i pe oamenii cei mai importanţi din viaţa ta, acei oameni ale 
căror sănătate, fericire și stimă de sine sunt preocuparea ta 
esenţială. 

2. Decide care sunt lucrurile cele mai importante pe care le-ai putea 
spune sau face pentru a-i determina să se simtă mai fericiţi și mai 
preţuiți. 

3. Hotărăște astăzi să faci sau să spui câte ceva în fiecare zi pentru a 
face pe cineva anume să se simtă preţios și important. 


9. Timpul pentru odihnă și relaxare 


În profunzimea omului sălășluiesc acele puteri adormite; puteri care l- 
ar ului, despre care nu a crezut vreodată că le posedă; forte care i-ar 
revoluţiona viața dacă ar fi trezite şi puse în acțiune. 


ORISON SWETT MARDEN 


Timpul e de mai multe feluri, minutele și orele nu sunt toate la fel. 
După cum ţi-ai dat seama până acum, există o mare diferenţă între 
timpul pentrecut cu stabilirea ţelurilor, timpul creativ și timpul 
petrecut cu oamenii. Mai există și o mare diferenţă între timpul de 
lucru și timpul pentru odihnă și recuperare. 

Așa cum timpul productiv are nevoie de focalizare și concentrare 
intensă asupra modalităţii celei mai valoroase de utilizare a timpului 
existente în acel moment, timpul pentru relaxare și odihnă necesită 
să faci un pas înapoi și să nu mai efectuezi nimic productiv sau 
important. 

Se pare că oamenii bogaţi, care încep cu puţin sau cu nimic și 
devin bogaţi pe parcursul carierei, dorm mai mult și își alocă mai 
mult timp pentru relaxare decât oamenii obișnuiți sau cei săraci. Ar 
trebui ca și tu să îţi iei mai mult timp liber pentru a te relaxa și a-ţi 
reîncărca bateriile mentale. 


Natura muncii efectuate cu mintea 


Ești un om care lucrează folosind cunoștințele acumulate. Lucrezi cu 
mintea, cu creierul. Nu ești muncitor în fabrică sau în agricultură, care 
să lucreze cu mușchii, producând sau punând în mișcare lucruri 
pentru a-ți câștiga pâinea. Calitatea vieții îți este în mare parte 
determinată de calitatea gândirii. 

Activul cel mai de preţ pe care îl aduci afacerii este timpul de 
gândire odihnită. Acesta apare atunci când îţi aloci suficient timp 
liber pentru a te gândi clar și calm, pentru a lua decizii corecte și 


pentru a avea rezultate excelente în muncă, atât pentru tine, cât și 
pentru ceilalți. 

Compania ţi-a angajat creierul și vrea să primească ceea ce poţi 
face cu acesta. Munca și responsabilitatea ta constau în a te asigura 
că aduci un creier odihnit, refăcut, ager și energic la muncă, în a te 
concentra asupra obţinerii rezultatelor ce sunt așteptate de la tine. 

Mulţi consideră că nu contează, de fapt, dacă sunt pe deplin 
odihniți sau nu. Consideră că mai important este numărul de ore 
alocate muncii, și nu calitatea acestor ore. Însă nu este adevărat. 
Numeroase studii au demonstrat că, după opt ore de muncă, 
capacitatea de a gândi începe să scadă. După zece ore, funcţionezi la 
aproximativ 50% din capacitate. Eşti ca boxerul în timpul ultimelor 
runde ale unei lupte, încercând să se menţină pe picioare și să se 
apere de lovituri, făcând în același timp doar progrese extraordinar 
de mici. 


Creierul tău este o baterie 


Gândește-te la corpul tău ca la un vehicul ce-ţi poartă creierul peste 
tot, inclusiv către și de la muncă. Ai nevoie de un corp complet 
odihnit care să poarte un creier odihnit și împrospătat, astfel încât să 
poți înregistra cele mai bune performanțe. 

Imaginează-ţi creierul ca pe o baterie, care își pierde din energie, se 
descarcă și se uzează în timp. Se estimează că 80% din energie se 
consumă prin activitate mentală, nu prin activitate fizică. De aceea, la 
sfârșitul unei lungi zile de muncă sau după o ședință cu discuţii 
intense, te simţi obosit, epuizat chiar, și abia dacă ești capabil să decizi 
ce ai vrea să mănânci la cină. Glucoza ta, energia cu care funcționează 
creierul, este în mare parte epuizată. 

Exact ca telefonul mobil care trebuie încărcat cu regularitate ca să 
funcţioneze la capacitate maximă, tot astfel și tu ai nevoie să-ţi 
reîncarci creierul în mod regulat. Trebuie să-ți rezervi anumite 
intervale de timp, uneori perioade îndelungate chiar, pentru a-ţi 


reîncărca în mod complet bateria creierului, astfel încât să fii activ și 
conștient de ce se întâmplă în majoritatea timpului. 


Pericolul dopaminei 


Cum am mai spus mai devreme, trăim astăzi în epoca distragerilor 
electronice. Dacă nu controlezi lumea din jur, te vei trezi bombardat 
cu e-mailuri, mesaje și telefoane în fiecare zi. De fiecare dată când 
reacționezi la noutatea unui e-mail sau a unui mesaj text, corpul 
eliberează o doză de dopamină, aceeași substanţă chimică activă 
descoperită în cocaină. Dopamina funcţionează ca un stimulant și îţi 
conferă un mic sentiment de plăcere. 

Acest stimul și sentimentul de plăcere te motivează să repeţi 
procesul, să reacționezi la următorul mesaj text sau e-mail ori să 
trimiți cuiva un e-mail sau un mesaj text. De îndată ce ai răspuns 
dimineaţa la primul mesaj și ţi-ai primit prima doză de dopamină, 
vei descoperi că este din ce în ce mai dificil să nu răspunzi la 
mesajele care vin, iar în cele din urmă nu vei mai putea opune 
rezistenţă deloc. 

De îndată ce ţi-ai verificat primul e-mail sau ai răspuns la primul 
mesaj text, te vei trezi reacționând și răspunzând stimulilor 
electronici toată ziua. Studii recente au demonstrat că sunetul 
notificării unui nou e-mail este asemănător cu cel scos de clopoțţeii de 
la automatele pentru jocuri de noroc și de căderea monedelor din 
aparat. Imediat devii curios să vezi ce ai câștigat. De aceea, trebuie să 
închizi totul dacă vrei să te relaxezi total. 

A avea grijă de sănătatea ta fizică și metală, de „mașinăria“ ta, este 
un lucru esenţial și probabil mult mai important decât orice altceva, 
dacă vrei să-ţi asiguri sănătatea, fericirea și succesul pe termen lung. 

Sănătatea și starea de bine sunt mai importante pentru calitatea 
vieții decât orice alți factori. Pentru a executa sarcinile la cel mai înalt 
nivel, este esenţială odihna. Ai nevoie de perioade îndelungate de 
odihnă și relaxare, în care să nu faci nimic altceva decât să-ţi 
reîncarci bateriile mentale, fizice și emoţionale. 


Vince Lombardi a spus cândva: „Oboseala ne face lași pe toţi. 
Când ești obosit, epuizat, ești susceptibil de a cădea pradă stresului 
și negativismului, de a deveni nerăbdător sau chiar de a te înfuria, 
precum și de a face alegeri și a lua decizii care nu sunt în avantajul 
tău pe termen lung. 


Fă din odihnă o prioritate 


Uneori, modul cel mai util în care-ţi poţi folosi timpul este să vii acasă 
și să mergi devreme la culcare, la 20:00 sau 21:00, și să dormi nouă sau 
zece ore, reîncărcându-ţi complet bateriile mentale și fizice. 

Când ţi se întâmplă multe în viață, când ai decizii și alegeri 
importante de luat, uneori cel mai bun sfat este să faci din noapte un 
sfetnic bun. Amână orice decizie importantă până ești din nou 
complet odihnit. 

Acum mulţi ani, mentorul meu de la acea vreme, un director 
executiv de succes, mi-a dat un mic pamflet numit „Rezervă-ţi timp 
pentru digestia mentală“. În acest pamflet, pe care nu l-am uitat 
niciodată, autorul îţi recomandă să-ţi lași 72 de ore pentru a te gândi 
la alegerea sau decizia cea mai importantă, înainte de a hotări în 
vreun fel. S-a dovedit că acest mod de a acționa este succesul secret 
al multor directori executivi de top. 

Cu cât îți lași mai mult timp pentru a chibzui asupra unei decizii 
importante, cu atât decizia pe care o vei lua va fi de o mai bună 
calitate. Acest lucru se întâmplă deoarece ai șansa să reflectezi peste 
noapte, să te odihnești, să o întorci pe toate părţile în minte și să 
analizezi cu mare atenţie toate ramificaţiile acelei decizii. 


Incetinește pentru a accelera 


Majoritatea oamenilor consideră că au prea multe de făcut și prea 
puţin timp. Nu au timp pentru toată această odihnă pe care o 
recomandăm noi aici. Consideră că trebuie să se trezească și să 
pornească dimineaţa devreme și să lucreze din greu toată ziua, uneori 


aducându-și chiar și acasă de lucru și continuând să lucreze până când 
merg la culcare. Dar asta este fals. 

Există o poveste cu o fetiță care merge la mama ei și o întreabă: 
„Mami, de ce tati vine acasă cu servieta plină de hârtii în fiecare seară 
și lucrează tot timpul și nu petrece deloc timp cu familia?“ 

Mama îi răspunde cu delicateţe: „Draga mea, trebuie să înţelegi, 
tati are prea mult de lucru la serviciu și trebuie să mai aducă și acasă 
ca să recupereze“. 

Fetiţa răspunde: „Mami, atunci de ce nu-l pun într-o clasă mai 
înceată? 

Ai grijă să nu fii încadrat într-o clasă inferioară, deoarece ești 
perceput ca o persoană copleșită și incapabilă de a-și gestiona 
adecvat munca. 


Incalcă legea lui Parkinson 


Motivul principal pentru care oamenii au prea multe de făcut și prea 
puţin timp este acela că o persoană obișnuită risipește nu mai puţin de 
50% din timpul de la serviciu în conversații sterile, verificarea e- 
mailurilor, pauze lungi de prânz și de cafea și, în general, prin activități 
nelucrative. lată de ce unul dintre cele mai importante principii ale 
succesului este să muncești tot timpul cât ești la serviciu. 

C. Northcote Parkinson, un funcţionar britanic, a scris acum mulți 
ani o carte intitulată Legea lui Parkinson. În această carte, el a făcut 
renumita observaţie că „Munca se extinde pentru a umple timpul 
alocat îndeplinirii ei“. Dacă ai opt ore pentru a realiza un anumit 
număr de sarcini, atunci vei folosi aceste opt ore, iar la sfârșit te vei 
grăbi să termini treaba. 

Reversul legii lui Parkinson este însă: „Munca se contractă pentru 
a încăpea în timpul alocat ei“. Aceasta înseamnă că dacă îți acorzi 
termene de predare mai strânse pentru a termina ce ai de făcut, vei 
lucra mai repede și mai eficient, realizând uneori munca pentru o 
întreagă zi în doar câteva ore. 


Stabilește-ți termene-limită 


Unul dintre participanţii la seminarele mele, un om de afaceri de 
succes, mi-a spus o poveste interesantă. Când s-a căsătorit, i-a promis 
soţiei că va veni acasă la ora șase în fiecare seară și că va petrece cel 
puţin două ore pline cu ea în fiecare zi, iar la sfârșit de săptămână, 
desigur, mai mult. Când s-au născut copiii, a mărit intervalul de timp 
la trei ore și mai mult la sfârșit de săptămână. Mi-a spus că, dacă 
pleacă în delegaţii, atunci când se întoarce petrece cu religiozitate 
chiar mai mult timp cu soția și copiii. 

Mi-a mărturisit că această promisiune, pe care a făcut-o devreme 
în carieră, i-a schimbat viaţa. Pentru a se ţine de promisiune, s-a 
disciplinat să lucreze eficient și să îndeplinească sarcinile cele mai 
importante pe parcursul întregii zile. Mergea la serviciu puţin mai 
devreme, lucra puţin mai intens și termina întotdeauna la timp 
pentru a fi acasă la cină la ora 6. A devenit unul dintre cei mai de 
succes directori executivi din industria în care activa, era plătit mai 
mult și fusese promovat mai devreme, iar de-a lungul carierei a 
devenit prosper. A spus că acea promisiune făcută soţiei fusese unul 
dintre cele mai importante lucruri pe care le făcuse vreodată. 

Poţi face și tu la fel. Nu uita, nu numărul de ore investite contează, 
ci cantitatea producţiei tale în aceste ore. Pentru a produce muncă 
de o calitate și într-o cantitate corespunzătoare este necesar să fii pe 
deplin odihnit în fiecare oră a fiecărei zile. Datorezi acest lucru atât 
propriei persoane, cât și companiei. 


Respectă Sabatul 


Evreii ortodocși sărbătoresc Sabatul într-un mod special, ca pe o parte 
importantă a religiei lor. De vineri de la ora șase seara și până sâmbătă 
la ora 6 seara se abţin de la orice fel de muncă. Își alocă 24 de ore de 
pauză, în care se implică doar în activităţi religioase și de familie. 

Este un concept extraordinar, pe care am început să-l aplic în viața 
mea acum mulți ani, și pe care l-au adoptat și mulţi dintre 


participatii la seminarele mele. În fiecare săptămână, disciplinează-te 
să-ţi iei liber cel puţin o zi întreagă în care să nu muncești absolut 
deloc. Ai nevoie de două nopți întregi de odihnă, fără să muncești 
între ele. 

Doar o noapte de odihnă nu pare să fie suficientă. Ai nevoie să 
dormi adânc și bine o noapte, să te relaxezi complet și să te refaci o zi 
întreagă, iar după aceea să mai dormi o noapte plină. Această 
combinaţie de o zi cu două nopţi are rolul de a-ţi reîncărca bateriile 
mentale și fizice. La sfârșitul celor 36 de ore vei avea o minte mai 
ascuțită, vei fi mai vioi și mai creativ. Vei fi mai fericit și pozitiv. Vei 
avea o personalitate mult îmbunătăţită. Vei fi un soţ sau o soţie mai 
bună, coleg sau prieten mai bun și vei fi o companie mai plăcută. Este 
uimitor ce reușește să facă odihna. 


Nu permite nici un fel de excepţie 


În această perioadă de 36 de ore, trebuie să te disciplinezi să îţi închizi 
calculatorul, să refuzi să faci orice fel de muncă, nici măcar să citești 
ziare sau documente de la birou sau să răspunzi la e-mailuri de 
serviciu lungi pe telefon. Încetează orice muncă, pur și simplu. Refuză 
să faci orice necesită concentrare și energie mentală. 

lată ce se întâmplă: dacă îţi întrerupi ziua de odihnă făcând doar 
puţină muncă de birou, este ca și cum ai smulge încărcătorul din 
priză. Se oprește procesul de încărcare. Nu te mai odihnești. Dacă 
nu-ți lași o zi întreagă de timp neîntrerupt, bateriile mentale nu se 
încarcă pe deplin. Întrerupându-ţi odihna, închei prin a nu te mai 
odihni deloc. De câte ori te-ai întors din vacanță mai obosit decât 
erai când ai plecat? Pentru că te-ai tot întors la sarcinile de serviciu. 

La început, ideea de a înceta complet munca timp de 36 de ore va 
fi destul de dificilă. Asta deoarece te simți angrenat în mecanismul 
rutinei. Indiferent cât anume faci, ești convins că tot mai este ceva de 
făcut. Mai mult, dacă lucrezi la ceea ce îţi place și obţinerea de 
rezultate bune este importantă pentru tine, atunci este normal, 
natural și ușor ca munca să-și croiască loc în orele de seară și la 


sfârşit de săptămână. Adesea este necesară mai multă disciplină 
pentru a opri munca decât pentru a continua să muncești. 


“7 


Test de voință 


? 


Gândește-te la asta ca la un test de voință. Dacă nu întrerupi deliberat 
acest stil de muncă, de șapte zile pe săptămână, vei cădea curând în 
capcana de a munci mai tot timpul. Te vei surprinde adesea 
verificându-ți e-mailurile, răspunzând la mesaje text, inițiind activități 
noi, mereu conectat și trudind din greu. Devii ca un animal de povară 
care trebuie să învârtă toată ziua roata morii, fără să se oprească. 

Însă cheia pentru adevăratul succes, pentru aceste niveluri ridicate 
de productivitate și performanţă, este să te deconectezi complet 
perioade mai mari. Închide calculatorul și refuză să îl repornești cel 
puţin 36 de ore în fiecare săptămână. Dacă ţii neapărat, verifică-ţi 
telefonul mobil, însă disciplinează-te să amâni răspunsurile până după 
terminarea timpului pentru odihnă. 

Vestea cea mai bună este că în loc să rămâi în urmă cu munca, de 
îndată ce te-ai reîncărcat mental și fizic complet vei face mai multe 
treburi și de o calitate mult mai bună în următoarele două sau trei 
ore decât ai fi făcut într-o zi întreagă de muncă dacă ai fi fost 
extenuat mental și emoțional. De obicei, cele mai bune idei și inovaţii 
vin după un sfârșit de săptămână relaxant sau după o vacanță mai 
mare. 


Fă ce fac bogații 


Mereu citeşti în presă că oamenii bogați își iau vacanțe prelungite și 
pleacă spre stațiuni extraordinare din toată lumea. Primeşti mereu 
broșuri în care găsești oferte cu vacanțe de lux pe vase de croazieră. 
Poate te-ai întrebat cum își pot lua acești oameni atât de multe 
vacanțe și să fie, în același timp, atât de bogați. 

Răspunsul este simplu. Acordă mare atenţie reîncărcării bateriilor. 
Mai mult, aproape întotdeauna pleacă în vacanţă cu alte personalităţi 
de succes. În timpul pentru odihnă și relaxare, aceştia socializează și 


povestesc despre ceea ce fac la muncă, despre oportunități de afaceri 
și alte posibilități, despre inovaţii noi și invenții, și așa mai departe. 
Când se întorc pe deplin odihniţi din aceste vacanțe, mintea le este 
plină de idei noi pe care le pot folosi pentru ca în viitor să câștige 
chiar mai mult. 


Lipsa de somn îţi face rău 


În același timp, cei cu venit mediu și majoritatea celor săraci ard 
lumânarea la ambele capete. Lucrează multe ore, însă când ajung 
acasă se uită la televizor în medie cinci până la șapte ore. Merg la 
culcare doar atunci când se simt prea obosiţi ca să mai privească la 
televizor. Dorm şase-şapte ore și primul lucru pe care îl fac atunci 
când se trezesc este să pornească din nou televizorul. 

Majoritatea membrilor societăţii noastre, aproximativ 70%, suferă 
de privare de somn. Aceasta este o problemă insidioasă. În loc să 
doarmă opt sau nouă ore pe noapte, adică minimumul recomandat 
pentru o refacere completă a capacităţilor mentale și fizice, 
majoritatea oamenilor încearcă să se menţină cu doar șase sau șapte 
ore, uneori chiar cu mai puţin, mai ales dacă nu dorm bine. 

În consecinţă, acumulează un deficit de una sau două ore în fiecare 
noapte. Pe măsură ce trece săptămâna, devin din ce în ce mai obosiţi. 
Au din ce în ce mai puţină energie mentală. Fac mecanic ceea ce au 
de făcut, consumând cantităţi impresionante de cafea și de băuturi 
răcoritoare ce conţin cofeină pentru a se menţine treji. Mănâncă prea 
mult, deoarece corpul are nevoie de energie suplimentară. Beau seara 
prea mult pentru că sunt extenuați și au nevoie de energia din zahăr 
pe care o obţin din alcool. Rareori își îndeplinesc sarcinile la niveluri 
de performanţă ridicate și rareori își ating potenţialul maxim. Sunt 
pur și simplu mult prea obosiţi în cea mai mare parte a timpului. 


Schimbă-ţi viața 


Unul dintre clienţii mei se bucura de succes conducându-și propria 
afacere. Însă mi-a spus că nu îi mai plăcea chiar atât de mult munca 


pe care o făcea și era aproape mereu obosit. Era și supraponderal. 
Mânca și bea prea mult. 

L-am întrebat câte ore dormea în fiecare noapte. Mi-a spus că se 
forța să doarmă doar cinci sau șase ore pe noapte, ca să câștige timp 
pentru muncă. l-am spus că se condamna singur la un maraton 
nesfârșit, la ore în șir de muncă, și că va deveni din ce în ce mai 
obosit, va realiza din ce în ce mai putin și își va pierde entuziasmul 
pentru muncă. l-am sugerat să se disciplineze de atunci înainte ca să 
meargă la culcare înainte de ora 22:00 și să doarmă cel puţin opt ore 
pe noapte. 

Era o idee nouă pentru el. Era convins că oamenii de succes dorm 
mai puţin și lucrează mai mult. Însă mi-a urmat sfatul. La următoarea 
ședință, după nouăzeci de zile, mi-a spus că se disciplinase să meargă 
devreme la culcare și să doarmă opt ore în fiecare noapte. A spus că, 
după o săptămână, se simţea de parcă se trezise dintr-un vis, parcă 
ieșea dintr-un nor de ceaţă. Habar nu avusese cât de obosit era. 
Rezultatul era că mânca mai puţin pentru că nu mai avea nevoie de 
energia din mâncare pentru a reuși să ducă ziua la bun sfârșit. A slăbit 
șapte kilograme în 90 de zile. 

A spus că mersul devreme la culcare i-a schimbat întreaga viaţă. În 
anul următor și-a triplat și venitul. Petrecea mai mult timp acasă, își 
lua liber la sfârșit de săptămână, pleca în concedii mai lungi cu 
familia și a făcut mai mulți bani decât a visat vreodată. A pierdut din 
ce în ce mai mult în greutate și a ajuns în cele din urmă la greutatea 


ideală. 


Asigură-te că îţi iei vacanţă 


? 


lată ce poţi face pentru a te asigura că nu aluneci din nou, fără să-ţi 
dai seama, în cercul vicios al muncii în timpul vacantelor și la sfârșit 
de săptămână. Promite-le celorlalţi — soţiei, copiilor, familiei și 
prietenilor — că le vei dedica o zi întreagă la fiecare sfârșit de 
săptămână, că vei face ce vor dori ei. Dacă le-ai promis altora și dacă 
te angajezi să petreci timp cu ei, atunci te vei ţine de promisiune. 


Promite-ţi că vei pune capăt activităților legate de muncă și că te 
vei relaxa în zilele alocate odihnei și relaxării. Poţi citi ziarul, te poți 
uita la televizor, te poţi plimba sau face altfel de mișcare fizică, poţi 
merge la un film, să ieși să iei cina în oraș, îţi poţi vizita prietenii, însă 
trebuie să reziști tentației de a face orice lucru legat de muncă. 
Folosește-ţi mintea uimitoare ca să te mentii activ toată ziua fără nici 
un fel de exerciții mentale dificile, fără să-ți soliciți din greu creierul. 

Ai auzit că se spune adesea că o schimbare este la fel de bună ca 
odihna. Acest lucru se bazează pe cercetări care demonstrează că ai, 
de fapt, trei forme de energie — mentală, emoţională și fizică. Dacă îţi 
epuizezi energia mentală în timpul săptămânii de muncă, îţi poți 
reîncărca creierul prin comutarea la sfârșit de săptămână către 
activități fizice. Astfel, dai șansa energiilor mentale să se refacă. 

Dacă treci printr-o situaţie de orice tip care te epuizează 
emoţional, asigură-te că dormi mai mult. Încearcă să iei o pauză 
completă de la situaţia respectivă, implicându-te în activităţi fizice, 
chiar și doar mergând la plimbare, pentru a-ţi da șansa să te refaci 
emoțional. 


Fă din odihnă și relaxare un stil de viață 


Pe lângă obiceiul de a-ţi lua câte o zi liberă pe săptămână în care să nu 
faci nici un fel de muncă mentală, ar trebui să planifici câte o vacanţă 
de trei zile cu soțul/soţia sau partenerul de viață, la fiecare două luni. 
Însă pentru a obţine beneficiul maxim din aceste vacanțe scurte, este 
nevoie să dormi două nopţi pline cât ești plecat. 

Eu locuiesc în San Diego. Împreună cu soția, mergem des la Palm 
Springs, care este la două ore și jumătate cu mașina, pentru a petrece 
câte un sfârșit de săptămână de trei zile, plecând vinerea și 
întorcându-ne duminica după-amiază. Uneori luăm avionul către San 
Francisco, respectând același program, și petrecem două zile pline 
într-un hotel, ieșind la cină și relaxându-ne. Acestea se dovedesc a fi 
unele dintre momentele cele mai plăcute ale vieţii. 


În plus, fă-ţi un obiectiv din a-ţi lua două, trei sau patru săptămâni 
de vacanţă în fiecare an. În tot acest timp, poţi să-ţi verifici, 
ocazional, e-mailul pentru a te asigura că nu au apărut urgente, însă, 
în general, este bine să te deconectezi. 

Dacă trăieşti și muncești intens, atunci vei avea nevoie de trei sau 
patru, dacă nu chiar de cinci zile de vacanţă pentru a te detașa și a 
începe cu adevărat să te relaxezi. Până atunci vei continua să fii în 
priză, gândindu-te la munca ta și la lucrurile pe care le-ai putea face 
cât ești plecat. 

În această perioadă de deconectare, trebuie să te disciplinezi să faci 
cu totul altceva decât să muncești. Închide computerul. leși la aer și 
fă mișcare. Mergi la plimbare. la cina în oraș. Vizitează locuri noi. 
Dar nu face nici un fel de muncă până când nu se estompează 
imboldul incontrolabil de a munci, lucru care se va întâmpla în cele 
din urmă. 


Vacanţele în familie 


Ideea aceasta cu vacanţele prelungite nu este prea ușor de digerat. 
Abia în jurul vârstei de 38 de ani mi-am luat prima vacanţă de două 
săptămâni și m-am simţit extrem de vinovat pentru că nu am muncit 
tot timpul. Am savurat însă pe deplin experienţa. 

În următorul an, mi-am luat din nou concediu prelungit și de atunci 
procedez la fel în fiecare an. La început, aveam nevoie de cel puţin trei 
zile până să reușesc să mă deconectez și să nu mă mai gândesc la 
munca lăsată în urmă. Astăzi, având în vedere cât de aglomerată a 
devenit agenda mea de-a lungul timpului, am nevoie de o săptămână 
întreagă ca să mă detașez. Trebuie să mă împotrivesc dorinţei 
irezistibile de a-mi deschide computerul și a comunica cu restul lumii. 
Poate că ţi se întâmplă și ţie la fel. 

Nu uita, cu cât îţi iei mai mult timp liber în fiecare zi, săptămână, 
lună și an, și cu cât îţi permiti mai mult să te odihnești complet, cu 
atât vei fi mai productiv când te întorci la muncă. Uneori îţi va veni o 
idee fantastică atunci când ești în vacanţă și acea idee este posibil să 


te scutească de un an sau chiar de cinci ani de muncă asiduă. Insă 
pentru a beneficia de astfel de inspiraţii este necesar să creezi timpul 
pentru odihnă. 


Planifică vacanţele în avans 


Există o tehnică extraordinară, care mie mi-a schimbat viaţa, acum 
mai mult de treizeci de ani. Iat-o: în fiecare ianuarie, fă-ţi un calendar 
de timp liber și vacanțe pentru întregul an. Marchează zilele libere pe 
care ți le vei lua în fiecare săptămână, precum și vacanţele de două și 
de trei zile. Planifică la începutul fiecărui an mai ales vacanţele de o 
săptămână sau două. Apoi sună și fă-ţi rezervare pentru acele 
concedii, fără posibilitatea de returnare a avansului. De îndată ce ai 
făcut asta, ești obligat să respecţi programarea. Foarte rar se va 
întâmpla să ratezi un concediu pentru care ai plătit în avans. 

Eu și soția mea mergem în Hawaii cu familia trei săptămâni de 
Crăciun. Complexul în care stăm este celebru și este rezervat complet 
în lunile decembrie și ianuarie. Datorită acestui fapt, se cere un avans 
pe 5 ianuarie pentru a reține apartamentul în care dorim să stăm, 
jumătate din sumă până pe 1 aprilie și plata integrală până pe 1 iunie. 
Plăţile sunt nereturnabile. În 30 de ani nu am ratat niciodată aceste 
concedii. Nici tu nu vei rata vreunul. 

Timpul pentru odihnă și relaxare este foarte important în viață. 
Multe dintre ideile cele mai bune, idei care-ţi pot determina succesul 
și care te pot face chiar bogat, îţi vor veni după o perioadă de vacanţă 
fizică și mentală. A-ţi rezerva intervale de timp în care să te poţi 
relaxa total este una dintre utilizările cele mai importante și mai 
valoroase pe care le poţi da timpului tău și care poate aduce 
schimbări majore în viaţa și viitorul tău. 


Exerciţii 

1. Hotărăște astăzi că vei realiza o agendă cu perioadele de odihnă și 
relaxare, pentru a te asigura că vei lucra în modul cel mai eficient 
posibil la serviciu. 


2. Planifică-ţi agenda de concedii la începutul fiecărui an, pentru ca apoi 
să planifici responsabilităţile de serviciu în funcţie de acestea. 

3. Fă rezervare pentru vacanțe și plătește încă de la începutul anului, 
pentru a te asigura că nu amâni sau întârzii în a-ţi aloca perioadele de 
odihnă și relaxare de care ai nevoie. 


10. Timpul pentru liniște 


Visează visuri mărețe, și aşa cum visezi, așa vei deveni. Viziunea ta este 
promisiunea a ceea ce vei fi într-o zi; idealul tău este profeția a ceea ce 
vei dezvălui în cele din urmă. 


JAMES ALLAN 


Timpul pe care îl petreci singur cu gândurile tale, în liniște, poate fi 
una dintre categoriile de timp cele mai importante din viaţa ta. Acest 
tip de timp special cuprinde dezvoltarea spirituală, atenția, 
contemplaţia, solitudinea și meditaţia. Practicarea regulată a acestor 
discipline îţi va schimba viaţa în mod uimitor. 


Dezvoltarea spirituală 


Idealul uman cel mai înalt este și a fost întotdeauna obţinerea păci; 
interioare. Adevărata măsură a succesului în viaţă poate fi determinată 
de procentul de timp în care ești împăcat cu tine și cu ceilalți. 

De-a lungul istoriei, oamenii au dezvoltat diferite tradiţii religioase 
și spirituale de toate tipurile, peste tot în lume. În toate aceste cazuri, 
acești oameni erau în căutarea a ceva mai înalt și mai măreț decât ei, 
un mănunchi suprem de valori sau credinţe la care puteau aspira. 
Scopul suprem al acestor tradiţii religioase este acela de a ajuta la 
ghidarea și îndreptarea oamenilor către niveluri mai înalte ale stării de 
bine, fericirii și păcii interioare. 

Dezvoltarea spirituală îți poate aduce mai multă pace și bucurie 
decât probabil orice altă activitate. Dezvoltarea spirituală necesită, 
printre altele, practicarea în mod regulat a stării de atenție 
susținută (mindfulness). În termeni simpli, aceasta este o stare în 
care intri atunci când te disciplinezi să te liniștești și să fii conștient 
de persoana ta și de mediul tău. 


Disciplina dezvoltării spirituale 


Dezvoltarea spirituală necesită o combinaţie de învăţare însoţită de 
reflecţie cu privire la modul în care ai putea aplica aceste idei în viața 
ta. 

Aristotel a scris: „Înţelepciunea este o combinaţie, în proporţii 
egale, de experienţă și reflecţie“. Faptul de a fi mereu ocupați, 
întreruperile electronice, televiziunea și socializarea, toate ne menţin 
minţile atât de ocupate încât rareori avem timp să ne oprim cu 
adevărat ca să reflectăm la ceea ce facem sau la ceea ce se întâmplă în 
jur. 

Când ești atât de ocupat încât nu reușești să-ți faci timp pentru a 
reflecta asupra experienţelor vieţii, atunci nu înveţi, nu te dezvolţi și 
nu îți dezvolţi înțelepciunea de care ai nevoie pentru a deveni o 
persoană matură și deplin funcţională. 

Cu cât îți lași mai mult timp pentru a te gândi și a reflecta la 
experiențe, cu atât îţi vei dezvolta mai mult cunoștințele și 
inteligența. Rezultatul va fi că vei lua decizii mai bune și vei face mai 
puţine greșeli. 

Practica mindfulness îţi cere disciplina de a te opri și a te gândi în 
mod regulat la ceea ce faci și la modul în care faci un anumit lucru. 
Din fericire, poţi practica această stare în orice moment, pur și 
simplu încetinind ritmul. 


Mindfulness pe înțelesul tuturor 


O tehnică simplă pentru a atinge această stare, pentru centrare, 
pentru calmarea completă a minţii se numește oprirea gândurilor. 

Capacitatea de a-ţi opri gândurile, de a-ţi limpezi mintea necesită 
mutarea atenţiei de la lucrurile vieții de zi cu zi la ceva atât de simplu 
precum inspiraţia și expiraţia. 

Deoarece nu poţi avea decât câte un gând odată, atunci când te 
gândești la respirație, te oprești automat din a te gândi la orice 
altceva, mai ales la ceva ce ţi-ar putea induce în acel moment 
sentimente precum furia sau stresul. 


Când îți poţi ocupa mintea cu altceva, când poţi să te gândești la 
altceva sau la nimic, această capacitate interzice, anulează orice 
negativitate din viaţa ta. Evenimentele sau gândurile negative încep 
gradual să-și piardă importanţa. Uneori dispar cu totul, cum se 
dispersează fumul de ţigară într-o cameră mare. 

O tehnică de respiraţie pe care o poți folosi pentru a opri 
gândurile și a-ți calma mintea, dar și pentru a-ţi crește nivelul 
atenţiei susţinute este aceea de a sta așezat, liniștit, cu mâinile în 
poală, fără să se atingă una de alta, și de a inspira în timp ce numeri 
până la șapte. Inspiră adânc, adânc, trăgând în piept cât mai mult 
aer. Numără până la șapte. 

Apoi ţine-ţi respiraţia numărând lent până la șapte. În cele din 
urmă, expiră cât numeri până la șapte. Fă acest exercițiu complet de 
șapte ori, ori de câte ori ești stresat, furios sau în apropierea unui 
eveniment important, de pildă, a unei ședințe sau a unei prezentări. 

Această metodă de respiraţie 7-7-7 va declanșa eliberarea de 
endorfine în creier. Endorfinele mai sunt denumite și drogul natural 
al fericirii. O cantitate infimă din acest hormon îţi va conferi un 
sentiment de pace și un sentiment al clarității mentale. Vei fi mai 
fericit și mai creativ. 


Amintește-ți de tine 


Metafizicianul Piotr Uspenski a predat practica „amintirii de sine“ ca 
modalitate de a te centra și de a-ţi crește conştientizarea de sine. 
Uspenski spunea că avem sute și mii de gânduri care ne trec prin 
minte într-un flux al conștiinței nesfârșit, asemănător unui râu. Acest 
flux de gânduri nesfârșit ne determină să cădem într-o formă de 
„somn treaz“ în care funcţionăm aproape automat, și adesea nu 
suntem conștienți de ceea ce se întâmplă în jur. 

Cu toţii am trăit experienţa de a ne urca în mașină și de a conduce 
către muncă, pentru ca apoi să nu ne mai amintim chiar nimic 
despre drumul parcurs. Mintea s-a pierdut în gânduri atât de 


profund încât ai condus către serviciu pe pilot automat, fără să te 
gândești, deoarece ai mai condus pe traseul respectiv de atâtea ori. 

Numai atunci când se întâmplă ceva neașteptat, cum ar fi 
atingerea unei pojghițe de gheață, sau când aproape faci un 
accident, numai atunci te trezeşti brusc. În acel moment devii 
complet conștient de persoana ta și de ceea ce se află în jur. Însă, de 
îndată ce trece momentul, te reîntorci la somnul treaz. 

În Noul Testament, lisus a spus: „Ireziţi-vă, voi care dormiti“. 
Intenţia era aceea de a-i încuraja pe oameni să fie mai atenţi și să 
cugete mai bine, să acorde mai multă atenţie sensului mesajului său 
și să nu reacționeze automat, cum este modul obișnuit în care 
majoritatea oamenilor procesează informaţiile. 

Pentru a invita în viața ta starea de atenţie susţinută și amintirea de 
sine, pronunţă pur și simplu cuvintele Sunt aici. Când spui asta, 
privește în jur ca și cum ai vedea lumea și ceea ce te înconjoară pentru 
prima dată. Observă detaliile tuturor lucrurilor din jur. Imaginează-ţi 
că descrii ceea ce vezi în jur unei persoane oarbe sau unei persoane cu 
care vorbești la telefon și care nu a văzut, nici nu a cunoscut în vreun 
alt fel mediul tău. Când vei face acest exerciţiu, vei constata că vezi 
mult mai multe și că devii mai sensibil la lumea în care trăiești decât 
erai până atunci. 


Mindfulness în viaţa de zi cu zi 


Majoritatea oamenilor mănâncă repede, pe negândite. Nu acordă prea 
multă atenţie mâncării sau lucrurilor din jur. Însă poţi transforma 
masa într-o experienţă conștientă. În timp ce mănânci, poţi încetini 
ritmul și vei observa toate detaliile implicate în experiența de a lua 
masa, precum și numeroasele caracteristici ale încăperii în care te afli. 
Fii conștient de mediul în care te afli. Privește modul în care sunt 
aranjate masa, vesela, tacâmurile și paharele. 

Mestecă lent, cu atenţie și în mod deliberat. Acordă-ţi timp să 
mesteci complet, savurând diferitele gusturi și bucurându-te de 
fiecare îmbucătură. Observă aromele, mirosurile, gusturile diferite 


ale mâncării, ca și cum ai gusta această mâncare pentru prima sau 
pentru ultima dată. 

Îți poţi amplifica dramatic starea de atenţie susținută prin simpla 
încetinire a unei activități obișnuite și prin autoobservare în timp ce 
te miști. De exemplu, dacă încetinești pur și simplu viteza cu care 
mergi, vei deveni imediat extrem de conștient de mișcările pe care le 
faci. De fapt, îţi „vei aminti de tine“ mai bine. Vei deveni mai conștient 
de propria persoană și de lumea din jur. Vei gândi: „Sunt aici“. 

Când încetinești orice activitate, cum ar fi spălatul vaselor, periatul 
dinţilor sau chiar întoarcerea paginilor ziarului, vei simţi imediat că 
ești mai conștient de acţiunile tale și vei deveni mult mai sensibil la 
mediul tău. 


Practică mindfulness pentru a te ajuta în rezolvarea problemelor 


Ori de câte ori ai o problemă de orice fel, practică solitudinea. Fii tăcut 
pentru a găsi soluţia. Așază-te confortabil într-un loc unde nu este 
zgomot sau unde nu există tentaţii care să-ți distragă atenţia. Lasă-ţi 
mintea să se relaxeze complet. 

Pregătește-te să petreci 25 până la 30 de minute în tăcere înainte ca 
mintea să se oprească din alergat, iar gândurile despre tot ce se 
petrece în viața ta de zi cu zi să dispară. După ce ai stat aproximativ 30 
de minute în tăcere completă, mintea îti va deveni complet calmă și 
vei începe să ai un sentiment extraordinar de pace. Vei începe să vezi 
lucrurile cu o mai mare claritate. În timp ce stai liniștit, în tăcere, 
răspunsul exact la întrebarea sau problema cea mai importantă îţi va 
veni pur și simplu în minte. 

Deoarece statul în tăcere stimulează activitatea superconștientă, 
atunci când apare răspunsul la problemă sau la întrebare, acesta va fi 
simplu și clar. Va răspunde la fiecare detaliu al problemei sau al 
dificultății. Va fi de așa natură încât vei avea capacitatea de a-l 
implementa imediat. 

De fiecare dată când practici solitudinea, acea voce interioară 
slabă, liniștită îți va vorbi cu mai mare claritate. De-a lungul 


timpului, această voce abia auzită la început devine, de fapt, mai 
sonoră şi mai insistentă. Funcţionează mai rapid și cu mai mare 
acuratețe. Această dezvoltare a simțului intuitiv este una dintre cele 
mai bune utilizări ale timpului și reprezintă cheia dezvoltării 
spirituale. 


Gândește-te la apă 


O altă modalitate de a-ţi declanșa puterile superconștiente și de a 
evolua la niveluri mai înalte ale spiritualității este să te gândești la apă. 
Deoarece corpul uman conţine 70% apă, avem o afinitate naturală 
pentru apa de toate tipurile, dar în special pentru întinderile de apă. 
Ori de câte ori stai în liniște lângă o întindere de apă, mintea îţi 
devine calmă și clară, iar simțurile intuitive încep să curgă, asemenea 
unui râu. 

Dacă nu te afli lângă o apă, te poţi gândi la o întindere de apă. 
Gândește-te la un lac, sau la ocean, sau chiar la un pârâu liniștit în 
care apa susură trecând prin faţa ta. Faptul că te gândești astfel la 
apă îți relaxează mintea și îţi stimulează generarea de idei și de 
intuiţii cu privire la situaţia în care te afli. 

Chiar și faptul de a sta lângă piscină, în liniște, privind apa din fața 
ta, poate avea un efect calmant asupra minţii și a emoțiilor tale. 


Practică meditaţia 


Meditaţia este practicată de milioane de oameni din toată lumea în 
fiecare zi, uneori de mai multe ori pe zi. 

Prin meditaţie, rămâi în tăcere cu ochii închiși și respiri adânc, 
inspiri și expiri, concentrându-te asupra diafragmei, locul unde se 
întâlnesc plămânii cu stomacul. 

Mulţi dintre cei care meditează folosesc o mantră, un cuvânt simplu 
sau o expresie precum pace, iubire sau seninătate, pe care o repetă 
mereu până ajung la o stare relaxată de armonie și fericire. 

Adesea cei care meditează stau în fața unei lumânări într-o cameră 
întunecată, în liniște, focalizându-se asupra respirației timp de 20 


până la 60 de minute. Există chiar și o aplicaţie pe care o poţi 
descărca, ce înfățișează o lumânare ce arde și pe care o poţi folosi ca 
să te ajute la meditaţie. 

O altă metodă de relaxare mentală se numește „meditaţia în mers“, 
pe care o poţi face cel mai bine în natură, de unul singur. Te poţi 
plimba prin cartier sau printr-un parc din apropiere. Te poti plimba 
prin pădure sau de-a lungul plajei. Te vei bucura de aceleași 
beneficii ale relaxării și ale creativităţii accentuate de care te bucuri 
atunci când stai singur, liniștit. 

Nu toată lumea poate însă să mediteze. Unii preferă să stea calmi 
și să se uite în jur, fără întreruperi sau perturbări. Aceasta se 
numește contemplare, a sta cu ochii deschişi și a permite minţii să 
zboare liberă, fără nici o încercare de a-i controla gândurile. 
Indiferent ce alegi, atât meditaţia, cât și contemplarea vor lucra în 
favoarea ta, aducându-ți pacea pe care o cauţi sau soluţiile pe care 
vrei să le găsești. 


Marea răsplată 


Scriitorul francez Pascal a scris: „Toate problemele rasei umane provin 
din incapacitatea omului de a sta liniștit, cu sine însuși, într-o 
cameră. 

Atunci când incluzi perioade de atenţie susţinută, solitudine, 
meditație și contemplare în viața ta, te vei simți mai fericit, mai 
sănătos și îți vei controla mai bine atât personalitatea, cât și emoţiile. 

Vestea bună este că meditaţia, contemplarea și singurătatea aduc 
beneficii pure. Fiecare te ajută să reduci stresul, să nu te enervezi 
ușor și te face să fii mai relaxat și mai optimist în faţa problemelor 
cotidiene. 

Sunt oameni care spun că au beneficii extraordinare de pe urma 
trăirii vieţii în mod conștient, bucurându-se de claritate și agerime, de 
un simţ accentuat al autocontrolului și de mai multă putere personală. 
Aceştia au o tensiune arterială mult mai scăzută, mai puţin stres, 


dorm mai bine, se bucură de o sănătate mai bună și au multe alte 
beneficii, printre care și pierderea în greutate. 

Hotărăște chiar astăzi că-ţi vei acorda câteva minute pe zi, chiar și 
numai cinci minute la început, în care să stai calm, în liniște, fără 
distrageri și să îți lași mintea să plutească în pace. Gândește-te la 
respiraţia ta sau gândește-te la apă. Încă de când vei practica pentru 
prima oară mindfulness, vei constata că ești mai vioi și mai conștient 
și te vei simți mai bine atât în propria piele, cât și în lume. 


Exerciţii 

1. Petrece timp în tăcere în mod regulat, o dată pe zi, dacă se poate. 
Practică solitudinea pentru a te conecta cu puterile tale superioare. 

2. Practică mindfulness, încetinind ritmul activităţilor ca să-ţi poţi 
amplifica gradul de conştientă atunci când mănânci, lucrezi și 
vorbești cu ceilalți. 

3. Practică meditaţia timp de câteva minute pe zi, închizând ochii în timp 
ce stai liniștit și lăsându-ţi mintea să curgă precum apa unui pârâu 
liniștit. 


REZUMAT 


Cel mai valoros și mai important lucru pe care îl faci este să gândești. 
Calitatea gândirii tale, în special în ceea ce privește timpul, îţi 
determină calitatea vieţii. Oprește-te mereu și întreabă-te: ce tip de 
timp este cel mai potrivit pentru a fi folosit în această situație? 

Când îţi aloci timp pentru a te gândi înainte de a reacționa sau de 
a răspunde, vei lua decizii mai bune și vei obţine rezultate mai bune. 


Mult succes! 
BRIAN TRACY 


Zero-based thinking (engleză) — proces de luare a deciziilor ce are la bază faptul de a-ţi 
imagina că eşti din nou în punctul în care erai înainte de a fi luat anumite decizii și că ești 
liber să iei acum acele decizii știind ceea ce știi despre rezultatul lor. (n. red.) 


